
Sampanie şi 
trandafiri 


ALCRIS 


Capitolul 1 


Soarele de iarnă care strălucea prin fereastra largă dădea 
camerei un aer fals de căldură, căci în superbul șemineu nu 
ardea focul și în aer plutea o atmosferă cu siguranță glacială, 
al cărei ecou se regăsea în cei doi oameni din încăpere. 
Stăteau unul în faţa celuilalt, despărțiți de un rafinat covor 
Soumak. O tânără care stătea dreaptă într-un scaun victorian, 
și un bărbat în jur de treizeci de ani, brunet, cu ochi cenușii și 
cu un nas destul de proeminent, dar care nu-i altera câtuși de 
puțin farmecul. Era înalt și bine făcut, fotoliul peste care se 
apleca scârțâi când își sprijini brațele de spătar. 

— Ce prostuță ești, Katrina, observă el nerăbdător. Oricine 
ar crede că ești cea a cărei inimă a fost frântă! zâmbi cu 
malițiozitate, făcând-o să scoată un mic geamăt de indignare. 

— Nu pot să-ți găsesc nici o scuză plauzibilă. .. începu ea. Avea 
o voce joasă, plăcută, deși în momentul acela uşor certăreață. 

— Draga mea, sunt flatat că încerci să-mi găsești scuze. 

Îi aruncă o privire furioasă, cu sprâncenele ei negre 
încruntate. 

— Nu fi ridicol! E ultimul lucru pe care l-aș face. I-ai frânt 
inima Virginiei... 

El se așeză în fotoliu, întinzându-și confortabil picioarele 
lungi. 

— Acum, cine e ridicol? Virginia nu are inimă. Din clipa în 
care a început să meargă, știi la fel de bine ca mine că și-a făcut 
un ţel din a învârti pe toată lumea pe degete. Și asta, cu arm, 
încă. O fixă cu privirea. Tu n-ai făcut niciodată asta, Katrina. 

— Mi-ar fi prins bine, răspunse ea. Apoi, vocea ei deveni 
rece și furioasă: e în camera ei, plânge... 

— Bineînţeles că plânge — fetele răsfăţate care nu obțin ce 
vor plâng întotdeauna. O să se oprească imediat. 

— Eşti lipsit de inimă, Lucius. Ochii ei îi cercetară chipul, 
dar nu văzură decât ironie. Se ridică în picioare. Vrei să pleci? 
Nu vreau să vorbesc cu tine; oricum, nu mai e nimic de spus. 

El sări la ușă. 

— Asta, atâta timp cât ești în dispoziţia asta prostească și 
sentimentală. leşind din cameră, spuse: în drum spre aici, am 
trecut pe lângă tânărul Lovell; așadar, Virginia și-a vindecat 
inima destul de repede. 

— Eşti groaznic! declară Katrina și-l auzi râzând în timp ce 
închise ușa după el. 

Se duse la fereastră şi-l urmări cum își croiește drum pe 
gazon, luând-o pe scurtătură până la poarta laterală care-l va 
conduce spre grajduri, unde trebuia să fie Gem, iapa lui. Ce 
păcat, se gândi ea cu tristeţe, că nu mai puteau fi prieteni. Își 
aminti dintr-o dată de băieţelul de zece ani călare pe ponei și 
ținând răbdător frâiele poneiului ei gras. Pe atunci, avea doar 
trei ani, iar Virginia nici măcar nu fusese plănuită... 

Rămăseseră prieteni și chiar și atunci când Virginia, 
răsfăţata familiei, începuse să iasă cu ei, nici unul nu se 
supărase; într-adevăr, pe măsură ce anii trecuseră, Lucius și 
Virginia petrecuseră din ce în mai mult timp împreună, căci 
talentul la pictură îi adusese Katrinei o slujbă: ilustra cărți 
pentru copii. Tatăl lor transformase un pod într-un studio 
pentru ea şi lucrase acolo mulțumită, câștigând o sumă 
rezonabilă, cu toate că nu era necesar. Dar se bucurase că avea 
posibilitatea asta, când părinţii ei muriseră într-un accident de 
mașină; o bună parte din banii lor muriseră odată cu ei şi casa 
mare şi cei câţiva acri de pământ absorbeau o mare parte din 
veniturile rămase. Oricum, reușise; Virginia își terminase 
educaţia costisitoare, avea toate hainele pe care și le dorea și 
propria mașină. Acum, la douăzeci de ani, era iubită de toţi 
vecinii, era frumoasă ca un tablou și era sigură că orice bărbat 
pe care-l întâlnea se va îndrăgosti de ea. Ceea ce era oarecum 
adevărat. În urmă cu un an, obișnuită cu relaţiile scurte ale 
Virginiei și nerăbdătoare să-și vadă sora ocupându-se de ceva 
mai folositor, Katrina se asociase cu Lucius. 

— Uite, îi spusese, Virginia a avut atâţia iubiţi încât nici nu-și 
aduce aminte numele lor... Nu mă deranjează, trebuie să fie 
distractiv. O clipă doar, păruse să nu aibă tragere de inimă și 
Lucius o privise atent. Dar mă întreb cum ar fi dacă s-ar 
antrena pentru ceva, dacă ar ieși cu bărbaţi mai în vârstă... Ce 
părere ai? 

— Eu sunt mai în vârstă, râsese el, nu? Poate să înceapă cu 
mine. Ce vrei s-o învăţ? Cum să ţină evidențe? Sau cum să 
administreze o proprietate? 

Nu făcuse nici una, nici alta, se gândi cu tristeţe Katrina, 
deși era un reputat contabil și casa Stockley și 
împrejurimile ei îi aparțineau. În schimb, îi deschisese 
mintea Virginiei, o dusese la Londra să ia masa, să danseze 
și să vadă piese de teatru, călărise cu ea aproape în fiecare 
zi Şi, cu toate că nu-i dăduse niciodată un inel, era de la 
sine înţeles că nu trebuia decât ca Virginia să se hotărască 
între smarald și rubin. 

Şi acum, totul se terminase și Lucius se comporta 
abominabil. Katrina medită asupra acestui lucru. Conform 
Virginiei, se comportase execrabil și cu siguranță nu părea să 
aibă vreo remușcare, deși nu-l întrebase niciodată... Ei bine, 
ce i-ar fi putut spune, oricum? De când își amintea, dacă 
Lucius nu vroia să știi ceva, se retrăgea în spatele unei figuri 
lipsite de expresie; în dimineaţa asta avusese figura aceea și 
Katrina nu îndrăznise să-l cerceteze prea mult. Oftă; se 
cunoșteau de atâta vreme! Gândul de a nu mai avea prietenia 
lui era deprimant, dar ce altceva putea face? Virginia ţipase la 
ea că n-o să mai vorbească niciodată cu Lucius, și ar fi destul 
de dificil să continue camaraderia pe care o cultivau de atâta 
timp. Și i-ar fi neloială Virginiei. Oricum, ea era de vină, ea o 
încurajase pe Virginia să petreacă atât de mult timp cu Lucius; 
era inevitabil să se îndrăgostească unul de celălalt, sau cel 
puțin așa ar fi crezut majoritatea. Cu siguranță, îi făcuse 
Virginiei pe plac în orice vrusese să facă sau să aibă, și apoi, 
aseară se întorseseră de la o petrecere. Katrina se scutură 
aducându-și aminte. Virginia stătuse lângă ea, cu vocea ei 
stridentă și aproape isterică, şi ameninţase c-o să-l omoare, o 
să se sinucidă, c-o să-i omoare pe toți... inima ei era frântă, se 

va duce la mănăstire, va fugi de acasă şi se va arunca într-un 
râu. Suspinase și ţipase pe umărul ei, iar Lucius stătuse acolo 
și râsese. 

— N-o să-l iert niciodată! declară Katrina încăperii goale. 

Uşa se deschise și Katrina se întoarse să întâmpine fața 
rotundă a doamnei Beecham. 

— Domnul Lucius va rămâne la masă? întrebă doamna și, la 
negarea în forță a Katrinei, încuviinţă din cap. M-am gândit că 
poate nu și e păcat, pentru că vom avea sufle de brânză și 
ciuperci — chiar el le-a adus, le-a cules în dimineaţa asta. 

— Fără ciuperci, se repezi furioasă Katrina; îi plăceau la 
nebunie, dar însemna să cedeze în faţa dușmanului. Și nu 
rămâne la masă, doamnă Beecham. 

— Poate că e mai bine, domnişoară Katrina, pentru că 
domnișoara Virginia cară ceva prin cameră și se zguduie 
pereţii — nu vrea s-o lase pe Maudie să intre și să curețe. 

— Mă duc sus. Panorama de la etaj era destul de vastă, căci 
majoritatea uşilor de pe hol erau deschise. O auzea pe sora ei 
și intră într-una din camere. 

Virginia stătea în pat, micul dejun era neatins, pe o măsuță 
de alături. În ochii iubitori ai Katrinei, părea intrunchiparea 
suferinţei. O întruchipare încântătoare, cu toate că plângea... 
era capabilă să facă asta fără să-și strice câtuși de puţin 
frumosul chip. Când o văzu pe Katrina, se văită: 

— Toată noaptea n-am închis un ochi, o să mă 
îmbolnăvesc... Trase cu ochiul la faţa calmă a surorii ei. A fost 
aici, nu-i aşa? L-am auzit intrând. Nu știu cum îndrăzneşte, 
după ce a făcut! 

Katrina se aşeză pe marginea patului. 

— Ei bine, de fapt n-a făcut nimic, nu? 

Virginia o privi scandalizată și uluită în același timp: 

— N-a făcut nimic?! Nu vrea să se căsătorească cu mine! 

— Da, scumpo, știu, şi deși e îngrozitor că se întâmplă asta, 
e mai bine că ţi-a spus acum și n-a aşteptat să vă căsătoriţi, ca 
apoi să regreti. 

Virginia îi aruncă o privire malițioasă. 

— Ce o să spună lumea? Și or să râdă toţi — nesuferitele 
acelea de fete Frobisher, și Emily, și Sue, și Patricia... 

— De ce să râdă? Sunt prietenele tale; li se poate întâmpla 
oricând și lor. 

— Oh, ești de partea lui, trebuia să fi ştiut! Virginia vorbea 
cu dispreţ. Doar pentru că îmbătrânești şi nu te căsătorești tu 
însăţi! 

Katrina se îmbujoră ușor. 

— Nu vorbești serios, scumpo. Dar cred că ar fi mare păcat 
ca, după atâţia ani, să nu rupem orice relație cu Lucius; la 
urma urmelor, te știe de când erai în cărucior. 

Virginia își aruncă părul auriu peste umăr. 

— Ce proastă ești, Katrina! 

Katrina se gândi că era a doua oară în dimineaţa asta. Tatăl 
lor obișnuia să spună: „lasă aspectul fizic, fata asta are un cap 
bun pe umeri“, dar nici măcar asta nu avea. Spuse placid: 

— Da, îndrăznesc să spun că sunt. Ti-ar plăcea să pleci o 
vreme, scumpo? 

Frumoşii ochi albaștri ai surorii ei se deschiseră larg. 

— Să plec? Când mai sunt doar câteva săptămâni până la 
Balul Vânătorii și când James Lovell mă duce în oraș să văd 
piesa aceea de teatru nouă despre care vorbește toată lumea?! 
Zâmbi complice. Dar am nevoie de o rochie nouă, Katie. 

— Dar ti-ai cumpărat luna trecută una din tafta albastră. Ce 
ai de gând să faci în privinţa lui Lucius? 

— N-o să mai vorbesc cu el niciodată, și sper că nici tu. 
Adăugă cu năduf: sper să pună mâna pe el o văduvă 
îngrozitoare, cu o hoardă de copii — asta merită! 

— Nu mi-l imaginez căsătorindu-se decât dacă vrea, spuse 
Katrina și regretă în secunda următoare, când văzu că pe obrajii 
Virginiei începură să curgă din nou lacrimi. Ca s-o oprească, îi 
promise o rochie nouă și lacrimile dispărură ca prin magie. 

Se ridică, observând în treacăt pe fereastră că James Lovell 
era pe drum și gândindu-se că Virginia trebuia să se îmbrace. 
În dreptul ușii, se opri să întrebe: 

— Lucius te-a cerut realmente în căsătorie, scumpo? 

Virginia se dăduse jos din pat și se privea în oglindă. 

— Nu fi atât de băgăcioasă! spuse ea iritată. Nu vreau să 
vorbesc despre asta. Zâmbi brusc. Dragă Katie, ce m-aș face 
fără tine? Eşti cea mai bună persoană pe care o cunosc. 

Katrina își petrecu următoarea oră ocupându-se de 
treburile casei. Nici una din ele nu era dificilă, dar oricum, 
trebuia făcute; părinţii le lăsaseră în circumstanțe 
confortabile: o casă fermecătoare cu grădină superbă și cu 
pășuni, doamna Beecham care lucra la ei de când se născuse 
Katrina, Lovelace, care era şofer, majordom și grădinar cu 
jumătate de normă de aproape tot atâta timp, şi două fete din 
sat care veneau zilnic să ajute în casă. Mai era și Old John, care 
era puțin „dus cu pluta“, cum spuneau oamenii; venea când îi 
convenea și îngrijea de grădină. Avea o metodă magică 
privitoare la tot ce creștea și nimeni nu se gândise vreodată să 
intervină în munca lui de acolo. 

leși în grădină să taie câteva crizanteme. Era o zi senină, cu 
chiciură, şi momentan suficient de caldă încât să iasă doar în 
fusta din tweed și în puloverul gros, dar cum noiembrie 
trecuse deja de jumătate, zilele deveneau din ce în ce mai 
scurte și se îndoia că vremea va mai fi bună prea mult timp. 
Culese florile și apoi porni în spatele casei, pe cărarea care 
urca spre grădina bucătăriei, din vârful dealului mic. Old John 
era acolo, vorbea de unul singur, şi Katrina i se alătură o clipă, 
înainte să traverseze către zidul îndepărtat, unde era o ușă 
solidă din lemn. 

O deschise, dar nu intră, ci se sprijini de ea şi privi în vale, 
unde hornurile de la casa Stockley trimiteau rotocoale palide 
de fum. Casa era mult mai mare decât a ei, cu un parc de jur- 
împrejur și cu un confortabil amestec de dependințe, grajduri 
și hambare în spate. Katrina cunoștea locul acela ca-n palmă, 
căci în copilărie fusese deseori acolo, la început cu mama ei, 
când mergea s-o cheme pe mama lui Lucius, și apoi singură, 
să-l caute și să-l pisălogească s-o ia cu el la pescuit sau la 
călărit. Dar mai târziu, Lucius s-a dus la şcoală și, deşi mergeau 
în continuare destul de frecvent acolo, nu-l vedea decât în 
timpul vacantelor. Şi când i-a venit și ei rândul să meargă la 
şcoală, l-a văzut și mai rar. Oricum, fuseseră prieteni la 
Cataramă și rămăseseră așa... până acum. Nu fusese 
întotdeauna de acord cu acţiunile lui: din toate punctele de 
vedere, de câte ori se afla la Londra, se comporta ca un bărbat, 
dar asta îl privea, își spuse Katrina, loială. Era tot Lucius, un 
prieten cu care se consulta și căruia îi ceruse sfatul la moartea 
părinţilor ei, un umăr solid pe care să plângă. 

Dar pe măsură ce Virginia a crescut și dintr-o fetiță 
frumoasă a devenit o femeie uluitoare, începuse s-o scoată în 

oraş; ieşea și cu Katrina, la călărit sau în vizite, sau când 
scoteau câinii. Însă când venea vorba de cină și teatru la 
Londra, în majoritatea cazurilor, o invitase pe Virginia. Katrina 
nu-și amintea când sora ei îl convinsese s-o ducă la Balul 
Vânătorii — o făcuse cu atâta drăgălășenie încât ar fi fost o 
cruzime s-o refuze. Ea însăși protestase că nu-i pasă cu cine 
merge și se dusese cu fiul cel mare al Frobisherilor, un tânăr 
destoinic, care suferea deja de calviţie și care flecărea la 
nesfârșit despre munca lui obscură de la Ministerul Afacerilor 
Externe. Şi după asta, Lucius o dusese pe Virginia în fiecare 
an... de când avea șaptesprezece ani. Nu că ar fi scos-o 
deliberat din calculul pretendenţilor;, avea o mulțime de 
prieteni și ieşeau de multe ori cu ei, fără să arate vreodată vreo 
preferință pentru vreuna din fetele pe care le cunoștea, dar 
treptat, toată lumea ajunsese să considere de la sine că el și 
Virginia intenționau să se căsătorească mai devreme sau mai 
târziu. Într-adevăr, Virginia nu făcuse nici un efort să nege și 
Katrina, de la îngrozitoarea ocazie cu care observase că nu 
erau decât bârfe şi când fusese întrebată dacă nu cumva e 
geloasă pe sora ei, păstrase tăcerea. 

Zări o mașină ocolind casa și gonind spre portile uriașe. 
Trebuia să fie Lucius cu Jaguarul lui, se ducea la Londra să facă 
afaceri importante, presupunea ea. Se va întoarce până seara, 
pentru că mama lui Emily dădea o petrecere la cină și fuseseră 
toţi invitați. Katrina se gândi că trebuia s-o avertizeze pe 
Virginia să se comporte civilizat, cu orice preţ. 

Dat fiind modul în care se petrecură lucrurile, nu fu 
necesar: sora ei îi spuse la prânz că va cina cu James și nu-i 
păsa cine afla. 

— Atunci, o s-o sun pe doamna Drake să-i spun că ai o gripă 
groaznică, spuse Katrina. Așa o să aibă ocazia să invite pe 
altcineva. 

— Întotdeauna trebuie să procedezi corect, nu-i așa? o privi 
compătimitor Virginia. Spune-i ce vrei... și mâine mă duc în 
oraș să-mi caut rochie. Tu ce faci? Știu că nu ai despre ce 
înfăţişare să-ţi faci griji, dar ai siluetă... De ce nu te 
împopoţonezi și tu puţin? 

În drum spre studio, Katrina se opri în fata oglinzii enorme 
de perete și se privi cu atenţie. De înălțime medie, puțin prea 
bucălată, picioare și mâini frumoase, și o faţă ştearsă, salvată 
doar de ochi, încadrată perfect de părul castaniu, tuns 
profesionist, haine scumpe, potrivite stilului de viaţă pe 
care-l ducea. 

— De-a dreptul insipidă, îi spuse ea reflexiei din oglindă și 
se îndreptă spre scările care duceau la studioul ei, unde 
pierdea fericită noţiunea timpului. Ilustra o nouă ediţie a 
povestirilor lui Hans Andersen și se lăsă ușor purtată în lumea 
elfilor și a prinţeselor. Pictă până când se întunecă, apoi 
cobori în living, unde-și bea mereu ceaiul. Nu era nici urmă de 
Virginia și doamna Beecham, intrând cu tava, o informă că 
domnișoara plecase mai devreme, cu mașina. 

— Ei bine, în seara asta vom fi plecate amândouă, doamnă 
Beecham, așa că nu ne așteptați. Indiferent cine vine ultima, 
încuie. 

Katrina își turnă o cană de ceai, luă un cornuleţ şi ridică 
ziarul, așezându-se într-un scaun, lângă foc. Camera avea un 
aer intim, era luminată delicat și frumos mobilată; mama ei o 
folosise întotdeauna dacă nu avea musafiri la ceai. Bouncer, 

labradorul ei, era și el acolo, şi cele două pisici se tolăniseră 
Jeneșe la picioarele ei. Era o tânără norocoasă să aibă atâtea, 
când existau atâţia oameni care aveau mult mai puţin. 
Oricum, simţi un fior de panică, gândindu-se la anii care vor 
urma. Şi dacă nu se va căsători? Oricum, la urma urmelor, 
împlinise douăzeci și șapte de ani şi nimeni n-o ceruse 
realmente în căsătorie. Va fi mulţumită să stea acolo, să 
picteze, să deseneze și să administreze casa, urmărind cum 
prietenii ei îmbătrânesc? Și fără să mai fie prietenă cu Lucius? 

Se scutură repede. Lucius se purtase oribil; dacă stătea să 
se gândească, se schimbase în ultimii ani. Uneori, ochii lui 
puteau fi la fel de aspri ca o stâncă și afișa puţin cam prea des 
zâmbetul acela poznaș şi uşor ironic. O lovi gândul că poate 
chiar era îndrăgostit de Virginia, dar ceva îl împinsese să dea 
înapoi de la a se căsători cu ea. Era destul de mare faţă de ea, 
desigur, dar asta n-ar trebui să conteze; era un bărbat frumos 
și nu-și arăta vârsta. Putea exista undeva o altă fată, desigur, 
dar respinse imediat ideea. Nu era un prefăcut, nu s-ar fi dat 
în lături să-i spună că avea pe altcineva. Nu făcuse decât să 
râdă și să spună că biata Virginia nu avea inimă. Katrina se 
încruntă; sora ei era o dulceaţă de fată — răsfăţată, poate, dar 
cine putea condamna asta? Era încântător de frumoasă și ştia 
întotdeauna cum s-o ia pe Katrina. Să spună că era lipsită de 
inimă era realmente neadevărat. 

Katrina se învioră, îl scoase pe Bouncer să alerge și apoi se 
duse în camera ei să se schimbe pentru seară. Alese cu grijă 
rochia. Lucius va fi acolo, și dintr-un motiv oarecare vroia să 
arate cât mai bine — „ca un soldat care-și curăţă pușca înaintea 
bătăliei“, îi exlică lui Bouncer, care se făcuse confortabil în 
capul patului ei. 

Rochia era verde, din satin creponat chinezesc, foarte 
simplă și foarte scumpă și doar puţin prea bătrânicioasă ea — 
aşa cum erau majoritatea hainelor ei. Acum că Virginia era 
femeie în toată firea și începuse să meargă peste tot cu ea și la 
foarte multe petreceri singură, Katrina începuse să se 
gândească la ea ca la sora mai mare și se îmbrăca în 
consecinţă. Era păcat, căci avea o siluetă de invidiat și o piele 
netedă şi catifelată şi arăta mult mai tânără decât era. Dar chiar 
dacă-și cumpăra rochii nepotrivite, gustul ei la pantofi nu avea 
nici un cusur. Erau slăbiciunea ei; destul de simpli în timpul 
zilei, dar înlocuiţi imediat cu modele elegante cu tocuri înalte 
de la Rayne sau Gucci. 

Nu era nici urmă de Virginia, așadar Katrina îi lăsă un bilet 
şi ieși afară, unde Lovelace parcase mașina pentru ea, un 
Triumph Sports destul de vechi, dar bine întreţinut. Lovelace 
nu fusese niciodată de acord, era prea rapidă pentru o 
doamnă, deși trebuia să recunoască în același timp că 
domnișoara Katrina era o șoferiţă de primă clasă. 

La casa familiei Drake nu erau decât doisprezece oameni, îi 
cunoştea pe toţi, și din moment ce ajunsese ultima, livingul 
era destul de aglomerat ca să-l poată evita pe Lucius. Sau cel 
puţin, așa crezuse. 

Sorbea un sherry sec, pe care-l detesta, și asculta 
conversaţia seacă a părintelui Bartram Moffat, când Lucius se 
îndreptă spre ei. Îi salută afectat pe amândoi, îi spuse preotului 
că gazda dorea un sfat legat de niște chestiuni parohiale și se 
postă în faţa Katrinei, astfel încât o scăpare ar fi fost dificilă. 

— Ti-au trecut toanele nărăvașe? se interesă el cu o 
indulgență care pe Katrina o irita la culme. 

— Nu, răspunse și luă încă o înghiţitură de sherry. 

Lucius îi luă paharul din mână, turnă conţinutul într-al lui 
și-i înapoie paharul gol. 

— Niciodată nu ti-au plăcut băuturile seci și în momentul 
ăsta ai nevoie de ceva dulce — poţi să spargi nuci cu expresia 
asta, Katie. 

Aproape că-i venea să râdă, însă întrebă cu răceală: 

— Într-adevăr? 

— Unde e Virginia noastră cea cu inima frântă? Sunt dispus 
să pun pariu pe Gem contra lui Bouncer că a ieșit cu Lovell. 

— Are nevoie de o consolare, spuse ea, roşie în obraji. 

— Prostii, și tu o știi foarte bine! Spune-mi, ce aveţi de 
gând? O să fiu ignorat în viitor? Toată povestea asta stupidă va 
fi dată uitării și vom fi în continuare prieteni, sau urmează să 
ne vorbim cizilizat și glacial în public şi să ne urâm în particular? 

— Ştii foarte bine că nu te-aș putea uri vreodată, îl privi ea 
serios. Am crescut împreună, am fost ca frate și soră, dar nu 
vreau să mai fim prieteni; poate nu erai serios în privința 
Virginiei, dar ai rănit-o profund și asta nu ţi-o pot ierta. 

— Nu i-am rănit decât mândria și vanitatea. O privea atent 
şi zâmbetul acela poznaș îi apăru din nou pe buze. Dar fie ca 
tine, draga mea, cu toate că te înșeli amarnic. 

— Ai o mulţime de prietene... oh, nu sunt curioasă, dar 
oamenii bârfesc, știi? Asta înrăutățește şi mai mult situaţia, 
pentru că Virginia e atât de tânără și o cunoşti de când era 
copil. 

— Şi totuși, e mult mai capabilă să înfrunte lumea și 
tertipurile ei malițioase decât tine, Katie. Am petrecut clipe 
minunate împreună, nu-i așa? Dar pe viitor o să-mi amintesc 

ce mi-ai spus. Zâmbi cu blândeţe. Sunt sigur că domnul Moffat 
arde de nerăbdare să stea din nou de vorbă cu tine... o 
femeie atât de drăguță, tăcută și bine educată... și atât de 
corect îmbrăcată. Tonul lui insinuant o scotea din minţi. Ar 
trebui să-ţi schimbi stilul, Katrina, încă n-ai treizeci de ani. Se 
dădu deoparte ca să-i facă loc părintelui și Katrina îl urmări 
cum traversează camera spre doamna Drake. Arăta minunat în 
costumul elegant și înălțimea și talia îl făceau observabil oriunde 
se afla. Îi zâmbi politicos părintelui, întrebându-se cu amărăciune 
cum va fi să-l trateze pe Lucius ca și cum abia dacă s-ar cunoaște. 

Katrina își luă rămas-bun, sărută doamnele și fu sărutată de 
domni, chiar şi de Lucius, care-i șterse obrazul în treacăt, 
ținând-o de mână într-o strângere impersonală și făcând în 
glumă o remarcă despre faptul că se vor revedea curând. 
Desigur, avusese dreptate s-o facă; într-o zi-două, toată lumea 
va afla că el și Virginia se despărțiseră, dar până atunci, nu 
trebuia să ştie nimeni. Se simţise prost s-o asculte pe amabila 
doamnă Drake îngrijorându-se pentru răceala Virginiei, apoi 
clocotise de furie când văzuse privirea cinică a lui Lucius, care 
auzise și el. Bărbatul reconfortant și de nădejde pe care-l 
cunoștea de o viaţă se transformase într-un străin distant, 
ironic, cu privire ca de gheaţă. 

Pe drum spre casă, se gândi dacă nu cumva în spatele 
figurii pe care o adopta mai nou se ascundea o inimă frântă, 
şi dacă era așa, ce putea face să-l ajute. 

Nimic; nu interveneai în viaţa altcuiva, chiar dacă aveai cele 
mai bune intenții, cu toate că putea să se dea bine pe lângă 
Virginia, ca să-i povestească ce se întâmplase. Ar trebui să 
aştepte momentul potrivit, desigur. 

Ocazia se ivi mai curând decât crezuse. Era acasă, stătea la 
masa din bucătărie și bea ciocolata caldă pe care i-o pregătise 
doamna Beecham, când auzi ușa de la intrare deschizându-se 
și închizându-se; în câteva clipe, sora ei apăru în bucătărie. 

— Bună, spuse Katrina. Ai încuiat? 

— Nu, trebuia? o privi visătoare Virginia. 

— Nu-i nimic, încui eu. Mai e ciocolată, dacă vrei. 

— După două sticle de şampanie? Cred că glumești! Ai avut 
o seară din cale-afară de plictisitoare? 

— M-am simţit bine. 

— Lucius a fost și el? 

— Da, desigur. 

— Ai vorbit cu el? 

— Da... dar nu mult. 

— Nu ştia nimeni că m-a părăsit? 

— Nu, Virginia... te-a părăsit? Te-a cerut de soție? Și tu ai 
acceptat? 

— Ce avalanșă de întrebări! Virginia închise ochii și căscă. 
Nu cumva îţi vâri nasul unde nu-ţi fierbe oala? Continuă mai 
blând: și-a bătut joc de mine, și o să plătească pentru asta. 

Katrina își puse cana în chiuvetă. 

— Cum poți vorbi așa, când așteptai să te căsătoreşti cu el? 
Trebuie să-l fi iubit... să-l mai iubeşti încă. 

Sora ei se ridică și se îndreptă spre ușă: 

— Scumpo, ai rămas puţin cam în urmă cu timpurile... de 
fapt, ceva de genul ăsta ar fi spus mama, sau chiar bunica. Văd 
că trebuie să te modernizez. Zâmbi serafic. Va trebui să mă 
gândesc la ceva. Îi trimise o bezea. Noapte bună, Katie. 

Katrina se duse la culcare, dar nu adormi. Virginia își 
revenise miraculos de repede; pe de altă parte, probabil își 

ascundea adevăratele sentimente în spatele unei înfățișări 
vesele. Era destul de firesc să fie furioasă pe Lucius, mai ales 
CĂ era atât de enervant de amuzat în legătură cu toată povestea 
asta. Îi rămânea să spere că atunci când sentimentele lor se 
vor răci, vor reuși să se înțeleagă din nou ca înainte. Virginia 
era foarte tânără; se va îndrăgosti din nou. 

Era ciudat să nu-l mai vadă pe Lucius. Obişnuia să le 
viziteze în fiecare zi, să se ofere să le ia cu maşina sau să facă 
plimbări călare sau pur şi simplu să stea de vorbă măcar o 
jumătate de oră. Era un proprietar bun și moșia, chiar dacă nu 
era întinsă, îi ocupa o mare parte din timp; de două ori pe 
săptămână se ducea la Londra, unde era partener la o mare 
firmă de contabilitate. Katrina se obișnuise să-i dea mici 
comisioane pentru Fortum și pentru Mason, comenzi pentru 
vin, cereri pentru conturi la bancă și, în afară de astea, s-o ia 
cu mașina ori de câte ori avea nevoie. Își ocupă timpul cu 
pictura, bucuroasă că avea un termen limită de respectat și că 
nu-și permitea să lenevească. La sfârșitul săptămânii, își va 
duce lucrările la editură și va căuta o rochie pentru Balul 
Vânătorii. 

Virginia se dusese la Londra și se întorsese cu o rochie 
superbă care costase o mică avere, şi acum că lucrurile 
importante fuseseră rezolvate, își petrecea majoritatea 
timpului cu diferiţi prieteni. Katrina fusese surprinsă că 
nimeni nu spusese nimic despre sora ei și Lucius, dar nu ieşise 
prea mult, scuzându-se că trebuia să-și finalizeze lucrarea și că 
era presată de timp. Acum era pe cale să termine și, din 
moment ce Virginia telefonase să anunţe că avea să rămână o 
noapte sau două la Emily sau la Patricia, era liberă să facă ce 

vroia. Bietei Virginia îi va prinde bine să stea cu prietenele ei; 
rămânea adesea la una din ele, iar Katrina era întru totul de acord. 

Strânse vopselele și pensulele și începu să-și adune 
lucrările. Era încă devreme, așa că putea să meargă la Londra 
și să le predea, să ia prânzul şi să caute o rochie, dar asta 
însemna să conducă noaptea. Nu că ar fi fost o problemă 
pentru ea, dar dacă Virginia se hotăra să se întoarcă acasă? În 
afară de asta, nu mai avea timp de altceva. 

Lega portofoliul, când ușa se deschise și Lucius intră. Fu 
atât de surprinsă să-l vadă, încât nu spuse nimic, rămase doar 
privindu-l. El traversă încăperea imensă spre ea, cu mișcări la 
fel de nepăsătoare ca de obicei, dar sesiză o furie de toată 
frumuseţea dincolo de expresia lui curtenitoare. Îi spuse 
„bună dimineaţa“ cu o voce întrebătoare și rezistă impulsului 
de a se da înapoi din faţa lui. 

— Să fie oare bună? Unde e Virginia, Katrina? 

— Stă câteva zile la Turneri. De ce? 

— Foarte înţelept din partea ei. Vocea lui era ponderată, 
însă ochii îi erau niște pietre cenușii. Ştii ce le-a spus tuturor 
prietenilor şi cunoștințelor noastre? Nu, văd că nu. Că am 
părăsit-o — astea au fost cuvintele ei — și că m-am înhăitat cu 
tine! 

— Cu mine? întrebă Katrina, năucită. 

— Oh, da. Vezi tu, cum a explicat tuturor care au stat s-o 
asculte, nu a avut nici o şansă în faţa intelectului și eleganţei 
tale... hm... în faţa experienţei tale de viaţă... Oh, era să 
uit... și în fața maturității tale! 

— Dar ce prostii! bâigui Katrina. 

— Oh, nu, e doar un mod inteligent de a spune lucrurile, 
draga mea. Când toată lumea o să depășească stadiul de 

gură-căscată și o să raţioneze, o să-şi dea seama că e o prostie. 
Între timp... reuși să zâmbească slab... am o poftă nebună să-i 
sucesc gâtul! 

— E supărată. A spus că i-ai frânt inima... 

— Şi ce altceva, mă întreb? Că sunt un monstru și că ar 
trebui să plătesc pentru că i-am stricat planurile cu grijă puse 
la cale?... Ştii ce intenţiona să facă? 

— Nu, dar... într-adevăr, a spus că o să i-o plătești. Nu cred 
nici o secundă că a vorbit serios. 

— Eşti cu capul în nori, izbucni el. Pictezi spiriduși şi zâne, 
o lași pe Virginia să te calce în picioare şi să te păcălească să-i 
dai mult prea mulți bani. Pentru numele lui Dumenzeu, de ce 
nu-i foloseşti și pentru tine? Cumpără-ți niște haine potrivite 
vârstei tale! Văzu cum se înroșește, îndurerată. Oh, 
întotdeauna arăţi bine, dar de ce să te consideri o femeie 
aşezată, care n-o să apuce vârsta de patruzeci de ani? Ai 
douăzeci şi șapte de ani și arăţi cu zece ani mai tânără. Râse 
blând. Și nu-ţi fac nici un compliment — te cunosc prea bine 
pentru asta. 

— Ce vrei să faci? întrebă Katrina, displăcându-i râsul lui. 

— Voi da curs cacialmalei ei, desigur. Îmi voi întoarce toată 
atenţia spre tine, Katie. După o vreme, ne vom logodi, şi după 
ce vei avea timp să aduni ce adună fetele înainte să se mărite, 
ne vom căsători. Aici, la Upper Tew. 

Se ridică rapid în picioare. Înainte să-și adune puterea de 
judecată şi să răspundă unui asemenea nonsens, Lucius plecă, 
închizând în tăcere uşa după el. 


Capitolul 2 


Ideea de a se duce la Londra dispăru; Katrina se așeză și 
lăsă ca gândurile haotice să se liniștească. Se învârteau în jurul 
capului ei, fără nici un sens. Lucius glumise... sau nu? Și cu 
siguranţă, Virginia n-ar fi făcut o astfel de farsă, chiar dacă 
vrusese să fie doar o glumă. Trebuia să fi ştiut că era una 
proastă, care avea să fie negreșit un fiasco. Katrina mulțumea 
cerului că prietenii lor, majoritatea de o viaţă, se vor gândi de 
două ori înainte s-o creadă pe Virginia, sau cel puţin nu vor 
crede că minte, ci doar că exagerează, și asta din cauză că 
orgoliul ei tânăr fusese rănit. Și nimeni, absolut nimeni, nu va 
avea nimic de spus despre Lucius. Oftă; asta însemna că 
Virginia va trebui să explice. Se încruntă. Cu siguranță, sora ei 
nu spusese lucrurile acelea oribile... ca și cum ar fi făcut 
vreodată ceva să-l atragă pe Lucius și să-l îndepărteze de 
Virginia, și nu era deloc cerebrală, sau matură, sau elegantă — 
asta fusese o cruzime! Oricum, Lucius nu avea de ce să fie atât 
de furios, și sugestia pe care i-o dăduse fusese de-a dreptul 
ridicolă. Dacă el credea că o să se răzbune pe Virginia, jucând 

un teatru stupid cu ea ca parteneră involuntară, trebuia să se 
mai gândească o dată! Termină de legat portofoliul și cobori. 

În living, Lucius stătea confortabil, citind „The Times“. Se 
ridică în clipa în care Katrina se opri în pragul ușii, fără să-i 
observe uimirea: 

— Fi bine, ce cauţi aici? 

— Te-am auzit spunându-i doamnei Drake că intenționezi 
să mergi în oraș cu desenele. Te duc cu mașina; am o întâlnire 
mai târziu, dar te aduc înapoi la orice oră vrei. 

— Mulţumesc, Lucius, dar mă duc sigură mâine, spuse ea cu 
demnitate. Mă miră că te oferi. 

— Draga mea, nu m-am făcut înţeles bine? Intenţionez să-ţi 
fac curte. Doar nu vreau ca Virginia să pară o mincinoasă! 

— Şi cu mine cum rămâne? întrebă ea furioasă. Nu m-a 
întrebat nimeni dacă... vreau să fiu curtată! Adăugă tăios: ce 
pueril și de modă veche sună! 

— Ah, da, într-adevăr, trebuie să adaugi asta celorlalte 
defecte ale mele. 

— Nu fi ridicol! Devii obositor. 

— Și asta, încuviinţă el grav. În cât timp eşti gata? 

— Tocmai ţi-am spus, mă duc singură... Îi surprinse 
privirea cenușie, rece și convingătoare. Foarte bine, cedă ea 
fără tragere de inimă, dar nu vreau să mai aud de prostia asta. 
O să vorbesc cu Virginia când se întoarce și... Se întrerupse la 
expresia lui amuzată. 

— N-ai nici o şansă. Întotdeauna te-a îmbrobodit şi mereu o 
va face. Du-te și pregătește-te. 

De când își putea aminti, Katrina îl asculta fără obiecţii, 
chiar dacă uneori nu-i vorbea deschis, dacă era supărată pe el. 
Se duse în camera ei și se schimbă într-un costum gri închis, 

cu o croială superbă. Era elegant și extrem de rafinat, și o 
făcea să pară mai mare decât era. O eșarfă, pantofi închiși și o 
geantă asortată completară ţinuta, fără s-o ajute cu nimic, 
totuși. Luă portofoliul și coborî să-i spună doamnei Beecham 
că nu se va întoarce decât târziu după-amiază. 

Lucius o privi atent: 

— Vrei să faci cumpărături? 

— Ei bine, m-am gândit să mă uit după o rochie pentru 
Balul Vânătorii. De ce vrei să ştii? 

— Fără motiv. Mergem? 

O lăsă în faţa editurii şi-i dădu întâlnire la barul hotelului 
Connaught, la douăsprezece treizeci. Prin ușa din sticlă, 
Katrina îl urmări cum pleacă. Era ciudat că în pofida a tot ce 
se întâmplase, simțea exact la fel în privinţa lui... un prieten 
pe care se putea baza, care știa întotdeauna ce să facă. Dându-i 
numele recepționistului, decise că cea mai bună strategie era 
să ignore conversaţia de dimineaţă; va clarifica totul cu 
Virginia și o va convinge să spună tuturor că glumise, și totul 
va reveni la normal. Sau nu? 

Ajunse la Connaught zece minute mai târziu decât 
stabiliseră și-l găsi pe Lucius în bar, fără să dea semne de 
nerăbdare. Se aşeză în faţa lui și-și scoase mănușile. 

— Scuze, n-am găsit nici un taxi. Aștepţi de mult? 

— De câteva minute. Ce bei? 

Vorbiră fără să-și spună prea multe. Katrina se simţea 
ciudat; în mașină nu fusese așa de rău, stătuseră unul lângă 
altul şi conversaţia fusese sporadică, dar acum, faţă-n faţă, 
când ochii lui cenușii erau prietenoși, avea impulsul absurd 
să-i ceară sfatul. Oricum, n-o făcu. Îi povesti despre cum 
mersese la editură și alte mărunţișuri. 

După ce-și băură cafeaua, Lucius sugeră că era liber restul 
după-amiezii şi că putea s-o însoţească la cumpărături. 

— Te-ai plictisi de moarte, sări ea. 

— Nu-i adevărat. Lăsăm mașina aici și mergem pe jos. 

— Dar mă gândeam să mă duc la Harrods sau la Liberty's. 

— Să încercăm mai întâi pe Bond Street și pe Sloane Street. 

Pe treptele hotelului, Katrina făcu o ultimă încercare: 

— Uite, n-o să-ți placă deloc... o să umblăm din magazin în 
magazin, eu nu merg niciodată la buticuri... 

— De ce nu? 

— Nu sunt genul acela de fată... adică nu sunt nici 
elegantă, nici frumoasă. Adăugă, bosumflată: și de ce naiba 
întrebi? Ştii asta de ani de zile! 

— Ştiu câteva magazine unde sunt sigur că vei descoperi că 
te înșeli. 

Se opri din mers și se uită la el. Nu o deranja câtuși de 
putin că nu negase că nu era atrăgătoare; de-a lungul anilor de 
prietenie, Lucius nu se ferise s-o recunoască, dar era curioasă 
în altă privinţă. 

— De unde ştii tu buticuri? 

— Nu mai fi aşa de indiscretă, Katie, chicoti el. 

Se opriră în faţa unui magazin rafinat și extravagant, și 
Lucius nu stătu pe gânduri şi o trase înăuntru. Katrian ceru să 
vadă câteva rochii de seară și-i aruncă o privire mocnită. 

Vânzătoarea îi zâmbi călduros şi o întrebă dacă se gândise 
la o culoare anume. 

Lucius se făcuse confortabil pe canapea. 

— Verde, sugeră el. Verdele acela petrol, cum sunt păunii, 
dacă aveţi. 

Katrina se așeză lângă el. 

— Nu port culori stridente, rosti ea printre dinţi. 

— Tocmai asta e problema, draga mea. Se întoarse spre 
vânzătoare, care era urmată de o alta, cu un braţ plin de toate 
culorile curcubeului. Încearcă-le pe toate. 

— Măsura douăsprezece? se interesă vânzătoarea. Doamna 
are o siluetă de invidiat, și desigur, putem face modificări, 
dacă doriţi. Îi făcu semn celeilalte, care le arătă o creaţie din 
organza verde, cu poale bogate și cu volănașe la baza gâtului. 
Sau aceasta, spuse ea și expuse o rochie din tafta roz, cu 
mâneci lungi și mulate și cu un decolteu pătrat. Sau poate 
aceasta este culoarea pe care o căutaţi? 

Era o vânzătoare bună; primele două rochii îi stârniseră 
Katrinei interesul, iar cea de-a treia era exact ce sugerase 
Lucius: tafta de un gri petrol profund, cu mâneci scurte și 
vaporoase, un corsaj strâmt şi cu poale bogate. Katrina nu se 
uită la Lucius. Avusese realmente tupeu în primul rând c-o 
forțase să intre într-un magazin ca acesta, apoi că stătea acolo, 
ca un soț posesiv! Nu avea de gând să cumpere nimic, ci doar 
să-i dea o lecţie, dar dacă tot era acolo, putea să încerce 
minunăţiile acelea... 

Rochia din organza era fermecătoare — nu se încadra deloc 
în stilul ei obișnuit — și cu siguranță că-i scotea în evidență 
toate atuurile. Fără să întrebe, vânzătoarea trase deoparte 
cortina din satin și o invită să se prezinte în faţa domnului. 
Neavând cum să evite asta, ieşi din cabină, mai degrabă timidă. 

— Foarte frumos. O studie atât de mult, încât Katrina se 
încruntă revenind în cabină, unde probă și rochia roz, care era 
și mai frumoasă. 

— Îmi place asta, declară Lucius, dar hai să vedem mai întâi 
cum îţi stă în cea gri petrol. 

Ultima i se potrivea perfect, deși era atât de diferită de 
celelalte rochii de seară ale ei, încât aproape nu se recunoscu 
în oglindă. Lucius o privi îndelung. 

— Asta e, spuse el în cele din urmă. Îmi place croiala de 
la gât. 

Katrina se îmbujoră. Rochia avea un decolteu generos, 
deloc asemănător cu ce obișnuia să poarte... Virginia ar arăta 
splendid în ea... 

— Doamna are umeri superbi și o linie frumoasă a bustului, 
observă vânzătoarea. Dacă pot spune așa, rochia îi vine turnat. 

— Nu sunt sigură... începu Katrina. 

— Ia-o, Katie; și pe cea roz! 

Katrina era depășită de situaţie. Anii în care mersese la 
unul din cele mai bune magazine și alesese haine modeste, 
care întotdeauna crezuse c-o ajutau să pară mai puţin ștearsă, 
n-o pregătiseră deloc pentru asta. Acum se trezea cu două 
rochii care atrăgeau atenţia, pe care era foarte posibil să nu le 
poarte niciodată. Se schimbă în costumul ei, își prinse părul și 
ieşi din nou stăpână pe ea, să găsească rochiile deja 
împachetate și pe Lucius punându-și cardul la loc în portofel. 
Nu era locul potrivit pentru o dispută. Așteptă până când 
ieşiră şi începu: 

— Nu era nevoie să plătești tu. Am și eu destui bani. Ce-or 
fi crezut doamnele acelea? 

— Niciodată nu mi-a păsat ce cred oamenii, spuse el și o luă 
de braţ. Oricum, de ce faci atâta caz? Poţi să-mi dai un cec mai 
târziu. 

— Habar n-am cât au costat... și ce naiba să fac cu două 
rochii? Nici măcar nu sunt sigură c-o să port vreuna din ele. 

— Pe cea petrol o vei purta la bal, iar cea roz îţi va fi de folos 
când vom merge la dans. Se uită la ea. Ai uitat că ieșim 
împreună? 

— Nu ieşim deloc... n-o să... Voi vorbi cu Virginia când se 
întoarce! 

— Ai mai spus. Lucius se opri în faţa altui magazin. Uite ce 
frumos! arătă el spre un costum din catifea cafenie, care se 
potrivea de minune cu o bluză din satin de culoarea untului. 

— Chanel, observă ea. Trebuie să coste sute de lire. 

— Numai acum câteva minute, ai spus că ai destul bani. 
Îmbrăcată cu asta, vei obţine cu ușurință tot ce vrei de la 
Virginia. Cumpără-l. 

Katrina, care nu avusese nici o intenţie să mai cumpere 
ceva, se trezi în magazin, probând costumul din vitrină și, din 
moment ce era tot același lucru, probând și bluza și 
completând un cec pentru o sumă care-ţi tăia răsuflarea. Afară 
din magazin, declară ferm: 

— Nu mai cumpăr nimic! Cu banii ăștia, mi-aş fi putut lua 
două costume bune din tweed... 

— Ai fi putut, dar gândește-te cât de frumos îţi stă cu sacoul 
şi cu fusta asta. Merită fiecare peni. Îmi place jacheta scurtă; 
așa cum a spus și cealaltă doamnă, ai un bust foarte frumos; 
ar trebui să-l arăţi mai des. 

— Bine, Lucius, cum spui tu... 

— Cu siguranţă, ne cunoaștem de suficient timp cât să pot 
face câteva remarce frățești, fără s-o faci pe modesta cu mine. 

În ochii lui apăru o licărire. Îmi amintesc... trebuie să fi avut 
vreo doisprezece ani, iar tu cinci... ne-am dus să înotăm în 
râu, iar tu erai goală-pușcă. 

Katrina pufni în râs. 

— Oh, îmi amintesc... bunica m-a muștruluit ca la carte și 
mi-a dat şi câteva palme. 

— Iar eu am avut un interviu dureros cu tata, în birou. 

— Am metritat-o, presupun... era martie, nu? Am fi putut 
muri degeraţi. 

Intrară într-o ceainărie mică și cochetă şi fură serviţi de 
către o chelneriţă într-un chimono; ceai chinezesc și ecleruri. 
Pe cale să atace cea de-a două prăjitură, Katrina se opri cu 
lingurita în aer: 

— O să te îngrași, Katie. 

Se uită la el îngrozită. 

— Nu se poate! Acum, sunt grasă?! Puțin cam plinuță, chiar? 

— Exact cum trebuie... pentru numele lui Dumnezeu, să 
nu te apuci de dietă! Femeile slabe n-au nici un farmec! 

Katrina luă o înghițitură serioasă. 

— Oh, bine... oricum, trebuie să-mi amintesc să mă mai 
cântăresc din când în când. Zâmbi. Ce zi ciudată; ca un vis! 

— Fiecare secundă a fost reală, Katrina. Cine te duce la bal? 

— Ei bine, s-au oferit câţiva bărbaţi... 

— Dar n-ai acceptat? 

— Nu. 

— Atunci, vei merge cu mine. Oricum, veneai mai întâi la 
petrecerea de după-amiază, nu? 

— Da, dar cum rămâne cu Virginia? Adică... n-o să te simți 
ciudat? 

— De ce? Vom fi mulţi și oricum, nu avem cum să nu ne mai 
întânim, știi? 

— Da, dar după tot ce a spus... 

— Prostii copilărești. Să trimit mașina după tine, sau vii la 
mine? 

— Vin eu. 

— Poţi să laşi mașina la mine și o iei la întoarcere. Faci ceva 
în seara asta? 

— Nu... cred că Virginia n-o să vină acasă decât mâine. O 
să schiţez câteva propuneri pentru copertă. 

— Putem să mergem la tine, să suni și să te siguri că nu vine 
și apoi putem să luăm masa la mine. Adăugă poznaș: trebuie 
să ne cunoaștem mai bine, nu? 

— Ce prostie... ne știm de-o viaţă! În plus, aș vrea o seară 
liniștită. 

— Ti-am părut vreodată zgomotos? Îţi promit că te duc 
acasă când vrei. 

Nu găsi nici un mesaj de la Virginia, așa că îl luară pe 
Bouncer și porniră spre casa Stockley. Katrina cunoștea 
reşedinţa Massey ca pe propria casă, dar intrarea masivă o 
fascina de fiecare dată. 

Petrecură o seară liniștită, simțindu-se bine unul în 
compania celuilalt, aşa cum o făcuseră de atâtea ori mai 
înainte. 

Katrina nu se mai gândi la nimic până a doua zi, înainte de 
ceai; avusese câteva lucruri de făcut şi simţi nevoia unui duș. 
După ce făcu baie, deschise dulapul căutând ceva să îmbrace, 
şi văzu costumul cafeniu atârnând pe un umeraș. Lucius îi 
sugerase să-l poarte azi... o idee stupidă, din moment ce nu 

aştepta pe nimeni. Virginia nu sunase, așa că probabil mai 
stătea o zi. Oricum, îi va mai colora puţin ziua aceea 
plictisitoare. 

Îmbrăcă repede costumul și se studie în oglindă. Fără 
îndoială, o punea în valoare. Încălță o pereche de pantofi 
maro pe care abia dacă-i purta vreodată, pentru că se hotărâse 
că arătau prea frivoli. Acum, se potriveau perfect. Cobort 
mulțumită de sine, bău ceaiul în faţa șemineului și apoi se 
aşeză la birou să-și facă socotelile. Cheltuise mult prea mult 
ieri și încă îi datora lui Lucius banii pentru cele două rochii: 
numai Dumnezeu știa cât costaseră și acelea! Desigur, trebuia 
să primească cecul de la editură, câteva comisioane noi și 
dividende de la câţiva asociaţi. Oricum, trebuia să aibă grijă; 
acoperișul necesita reparaţii şi era şi un gard rupt. Lunile de 
iarnă erau întotdeauna costisitoare cu atâtea camere care 
trebuia încălzite și cu oaspeţii pe care-i primea de sărbători. 
Katrina rodea vârful creionului, calculând meticulos și nu auzi 
mașina care parcă în faţa casei. 

Sesiză doar că lumina se aprinsese din senin și se se 
întoarse. Virginia era acasă. 

— Bună. Nu eram sigură că te întorci. 

Sora ei o studie atent și nu-i răspunse, dar după un 
moment spuse: 

— Ăsta e nou, şi trebuie să fi costat o sumă exorbitantă... 
cu siguranță, arăţi elegant! 

Lucius avusese dreptate. Costumul o învăluise într-o aură 
plăcută, care o făcea să pară sigură pe ea și conștientă că 
arată bine. 

— M-am gândit că e timpul să adopt imaginea pe care mi-ai 
creat-o. 

Virginia păru vinovată, dar în același timp, sfidătoare. 

— Ei bine, n-am văzut motivul pentru care toată lumea 
să-mi plângă de milă. Adăugă tăios: doar am spus c-o să mă 
răzbun pe Lucius! 

— Aşa e, încuviinţă calm Katrina, dar trebuia să te răzbuni și 
pe mine? Nu-mi aduc aminte să-ţi fi violat teritoriul. 

— Nu ești tocmai ce numesc o rivală serioasă. Te gândeai să 
încerci? 

— Să ce? 

— Cu Lucius, evident! Până la urmă, va trebui să se însoare 
odată și odată, deși cred că v-aţi plictisi de moarte unul cu 
celălalt... vă cunoaşteţi de atâta amar de vreme! 

— Nu pot spune că mi-a trecut prin minte, spuse Katrina cu 
voce slabă și glacială, și sunt sigură că Lucius... 

Se opri la timp; lui îi trecuse, nu? Dar numai pentru că asta 
convenea perfect scopului lui. 

— Ce-i cu mine? Vocea lui Lucius era, ca de obicei, placidă. 
Katrina se întrebă de cât timp stătea acolo și le asculta. Intră 
în cameră și se așeză lângă foc. Așadar, te-ai întors, proastă 
mică, i se adresă Virginiei. Te-ai făcut de râs ca la carte, nu-i 
aşa? Sper că ai primit o lecţie şi că ţi-ai dat seama că nu orice 
bărbat care iese cu tine vrea să se lege la cap cu tine pentru tot 
restul vieții. 

— Ticălosule! izbucni Virginia, roşie ca focul. ÎL auzi, 
Katrina? Spune ceva! 

— Nu te ascunde în spatele surorii tale, o sfătui amabil 
Lucius. Eşti destul de capabilă să te descurci și singură. Se uită 

la ceas. Katrina, dacă mergem să cinăm, trebuie să plecăm... 
am rezervat o masă pentru șapte și jumătate. 

Katrina îl privi uimită. Zâmbea puţin, dar privirea pe care 
i-o aruncă fu suficientă încât să accepte în grabă: 

— Sunt gata, trebuie doar să-mi iau geanta și presupun că 
ar fi bine să-mi iau și o haină. 

Văzu figura nedumerită a Virginiei. Era păcat că Lucius 
venise tocmai atunci, căci nu făcuse decât să amâne neplăcuta 
jumătate de oră pe care ea și Virginia aveau s-o petreacă 
oricum. Și unde naiba mergeau? Înghesui în grabă câteva 
lucruri în geantă, își luă haina și cobori în living. 

Lucius stătea exact acolo unde-l lăsase, iar Virginia se 
aşezase pe braţul unui fotoliu. Katrina îi auzi cu claritate vocea: 

— Şi să nu crezi că voi veni la petrecerea ta înțepată 
dinaintea balului! James mă scoate mai întâi în oraș și mai 
târziu vom veni și la bal. 

— Ţi-e frică să-i înfrunţi? întrebă în șoaptă Lucius și se duse 
s-o întâmpine pe Katrina, care se oprise în pragul ușii. 

— l-am spus doamnei Beecham că luăm masa la șapte și 
jumătate, nu mă întorc târziu. 

Nu aşteptă să audă replica bolborosită a Virginiei, ci ieși și 
urcă în Jaguar, alături de Lucius. După ce porniră, spuse: 

— Acum, poţi să-mi explici, Lucius. 

— M-am gândit să luăm masa la La Sorbonne — n-am mai 
fost acolo de mult. Virginia nu se dă în vânt după Oxford, 
aproape întotdeauna mergeam în oraș sau la Bath. 

— Oh! Căută o replică potrivită, dar nu găsi nici una. De ce? 

— M-am gândit că ar fi drăguţ să scoatem în lume costumul 
ăsta nou. 

— Nu ştiai că Virginia se întoarce acasă în seara asta? 

— Draga mea, cât de suspicioasă ești! De unde să știu și 
cum să rezerv o masă dintr-un impuls de moment, fără ca tu 
să ştii? 

Avea sens. Katrina nu avea cum să afle că văzuse farurile 
mașinii Virginiei, îi strigase majordomului să telefoneze la La 
Sorbonne şi apoi o urmase cât putu de repede. Virginia avea 
un temperament vulcanic și Katrina nu se putea măsura cu ea, 
nici măcar purtând costumul acela nou. 

Nu vorbiră mult, dar din moment ce prietenia lor era 
închegată de atâta vreme încât nu avea nevoie de conversaţie 
constantă ca să fie întreţinută, Katrina acceptă tăcerea lui 
Lucius. La masă, stătură de vorbă ca doi prieteni vechi ce erau, 
însă fără s-o aducă în discuţie pe Virginia. Doar târziu, când se 
întoarseră și Katrina se pregătea să-i ureze noapte bună, 
Lucius spuse: 

— Nu mă inviti înăuntru să bem ceva? 

— Dumnezeule, pentru ce?! Deși, dacă realmente vrei, aș 
putea să-ţi fac un ceai sau o cafea... 

— Un ceai ar fi perfect, spuse Lucius cu atâta viclenie, încât 
îl privi bănuitoare. Însă cum nu-l putea vedea prea bine, cedă 
fără tragere de inimă: bine, atunci intră. 

Lucius zâmbi slab și o urmă spre bucătărie. Era o căldură 
confortabilă şi Cromwell, pisica doamnei Beecham, torcea 
satisfăcută. Lucius umplu ibricul și-l puse la fiert, în timp ce 
Katrina scoase două căni, lapte și zahăr. Ceaiul fu tare și 
fierbinte. 

— Nu vom închide un ochi, spuse Katrina şi turnă cea de-a 
doua cană. 

Aproape terminaseră, când ușa se deschise și apăru 
Virginia, o siluetă în satin roz și volănașe de şifon. 

— Am auzit mașina și pe Lucius traversând holul. Mi se 
poate foarte egoist din partea voastră să faceţi atâta gălăgie — 
am nevoie de somn. 

Katrina vru să-şi ceară scuze, dar Lucius i-o luă înainte: 

— Ai venit până aici să ne spui asta? Mă îndoiesc profund. 

— Cum ai ghicit? Virginia îi aruncă o privire supărată. De 
fapt, am uitat să-ți spun ceva mai devreme. 

— Lasă-mă să ghicesc, spuse Lucius. Te-ai logodit... cu 
James Lovell, desigur, nu-mi pot imagina că te mai vrea cineva! 

— Ştiai... cum ai aflat? Virginia era atât de furioasă încât 
începu să plângă și Katrina încercă s-o liniștească. 

— Nu știam, dar există motive logice. O să ai decenţa să aștepți 
o vreme înainte să anunti? adică. .. abia dacă au trecut câteva zile 
de când... hm... te-am aruncat la coșul de gunoi, și știi că 
oamenilor trebuie să le dai timp să-și revină din șocul ăsta. 

— Dacă James ar fi aici, te-ar pune la pământ, suspină 
Virginia. 

— Mă îndoiesc profund, dar n-are decât să încerce data 
viitoare când ne întâlnim. Acum, du-te la culcare, proastă 
mică! 

— Virginia... începu Katrina. 

— Oh, taci! Ochii i se micşorară. Meriti să rămâi tot restul 
zilelor o fată bătrână scrobită! Se întoarse spre Lucius. Cât 
despre tine... 

— O să-mi dai foc sau o să mă otrăvești încet — noapte bună, 
Virginia, și felicitări! 

După ce plecă, Katrina îi spuse: 

— Nu era nevoie să fii atât de malitios! Oricum, mă bucur 
că ai fost aici. 

— Pot veni mâine la prânz? 

— Da. 

— Îmi imaginez că până atunci, Virginia va avea mai multe 
de spus şi te implor, Katie, nu te lăsa atrasă într-o ceartă cu ea 
până când nu ajung. 

— Foarte bine! E sora mea, întotdeauna am avut grijă de ea... 

— Mă întreb când o să realizezi că tu ești cea care trebuie să 
fie îngrijită. Nu-ţi face griji, un lucru pot să-ţi promit: nu ești o 
fată bătrână scrobită și nu vei fi niciodată. O sărută pe frunte. 
Du-te la culcare. 

— Glumeai, nu? întrebă ea cu voce slabă. 

— Nu. Vom anunţa logodna noastră la bal... nu, mai bine 
încă, la nunta Virginiei! Dacă o cunosc, o să-l facă pe James să 
obțină un certificat special și pregăteşte-te de nuntă în cel 
mult zece zile! O luă de braţ și o conduse în hol. Încuie după 
mine! o avertiză și ieși. 

Katrina trase zăvorul și încuie, în minte învălmăşindu-se 
nunți, logodne și aroganţa lui Lucius de a presupune din 
oficiu că era dispusă să se mărite cu el. Se strecură în pat și 
toate problemele dispărură în fața uneia enorme: cum să 
aranjezi o nuntă în numai câteva zile? Zece zile, spusese 
Lucius şi, din experienţă, ştia că aproape întotdeauna avea 
dreptate. 


Capitolul 3 


Virginia stătea în pat, cu tava cu micul dejun alături, citind 
o revistă. Ridică privirea când intră Katrina, dar o plecă din 
nou asupra paginilor. Katrina îi luă revista și se așeză pe 
marginea patului. 

— Când plănuieşti să te căsătorești, Virginia? 

— Curând... înainte de Crăciun, deși nu văd ce te privește. 
Smulse revista înapoi, îmbufnată. 

— Ei bine, presupun că ţi-ai dori o nuntă frumoasă și asta ar 
necesita o organizare bună. Invitaţii, domnișoare de onoare și 
aşa mai departe... 

— Nu te deranjează că mă căsătoresc și tu nu? 

— Ei bine, nu, nu cred... de ce m-ar deranja? Nu vreau să 
mă mărit cu James. Făcu o pauză. Eşti sigură, Virginia? N-au 
trecut decât câteva zile de când credeai că te vei căsători cu 
Lucius. 

Nu-i dădu timp să răspundă. Mâinile Virginiei strângeau cu 
putere revista și ochii aruncau flăcări, iar Katrina își aminti că 

Lucius îi spusese să aștepte până când venea; dintr-o dată, își 
dori să fi fost acolo. Se ridică și ieși din cameră, iar revista 
ateriză pe podea exact în clipa în care închise ușa în urma ei. 

După-amiază, îl găsi pe Lucius în living, citind un ziar lângă 
șemineu și, din moment ce intra şi ieșea când vroia din casa 
lor de când își putea aduce aminte, spuse fără surpriză: 

— Bună... ţi-ai luat ceva de băut? 

— Nu, te-am așteptat. Virginia ni se va alătura? 

— Așa cred... n-a spus că nu vine. Acceptă un pahar cu 
sherry și luă loc. 

— Ai văzut-o deja? Katrinei i se păru ușor curios. 

— Ei bine, da, doar cât i-am spus bună dimineaţa. N-a 
coborât la micul dejun... a avut o noapte proastă. 

— Firesc, încuviinţă el cu o voce atât de seacă, încât vru 
să-l întrebe ce vroia să spună, însă Virginia intră. 

— Tu?! exclamă ea scârbită și se opri în pragul ușii. 

— Nu fi copil, o rugă el, și ai face bine să-ți schimbi tonul. 
Îndrăznesc să spun că prietenii și cunoscutii noștri se vor 
distra copios pe seama ta. 

— Şi pe a ta! izbucni ea. 

— N-o vom plictisi pe Katrina cu toate detaliile, dar nimeni 
n-o să râdă de mine. Se duse la tava cu băuturi. Ce bei? 

— Gin tonic. Virginia îi aruncă surorii ei o privire sfidătoare. 
Unul mare. 

Katrina îi ignoră privirea; era de părere că Virginia bea 
puțin cam mult, dar acum nu era tocmai momentul potrivit să 
i-o spună. Păru nepăsătoare şi sorbi o înghițitură din sherry. 

— Ei bine, aţi făcut aranjamentele pentru nuntă? întrebă 
aspru Lucius. Mi-ar face mare plăcere să te conduc la altar. 

— Lucius! interveni ascuţit Katrina. Apoi continuă mai calm: 
ar putea-o face unchiul Wallace din Peterborough... sau 
unchiul James, dar el e în Spania. 

— Oh, mi-e indiferent, declară Virginia. De parcă ar observa 
cineva. Katrina, mâine mă duc în oraș să-mi caut rochie... 
vreau să am bani din belșug, și nu vreau să fiu deranjată cu 
toate aranjamentele. Mă ocup eu de domnișoarele de onoare, 
dar de restul poti avea tu grijă. 

— Trebuie să știu ziua, spuse Katrina. 

— Oh, Balul Vânătorii e la sfârșitul săptămânii viitoare, nu? 
Săptămâna care urmează... marţi e bine. 

— Şi James nu e interesat să știe data? întrebă Lucius. 

— O să-l sun. După aceea plecăm în străinătate și nu ne vom 
întoarce decât la sfârșitul lui ianuarie. Mama lui James o să se 
mute în vechea ei casă... e goală de câteva luni. 

— Şi n-o s-o deranjeze? întrebă Katrina. 

— Habar n-am, flutură gingaș din gene Virginia. Dar nu voi 
permite să stea cu noi și să mă comande toată ziua. 

Katrina o lăsă în pace. Mama lui James era o femeie drăguță 
şi foarte amabilă, care-l răsfăța peste măsură și căreia nici prin 
gând nu i-ar fi trecut să nu-i respecte dorinţele. Spuse cu 
îndoială: 

— Sper să fii fericită. 

— Voi fi bogată, o corectă Virginia cu îngâmfare. 

Katrinei îi stătea pe limbă să-i amintească surorii ei că dacă 
s-ar fi căsătorit cu Lucius ar fi fost și mai bogată, dar surprinse 
privirea prietenului ei și tăcu. 

— Îi datorezi scuze Katrinei, interveni el. Ai spus o mulțime 
de lucruri stupide și crude despre ea; cel puțin poţi să spui 
că-ți pare rău. 

— Dar nu-mi pare rău, şi sper ca toată lumea să râdă până 
la epuizare la ideea ca tu și Lucius să visaţi unul la celălalt! 
Începu să râdă. Ce o să faci? 

— Cât despre asta, va trebui să aștepți și să vezu, nu? Lucius 
se uită la Katrina, care-și păstra calmul încă, deși pălise vizibil. 
Te duci la casa parohială în seara asta, Katie? 

Katrina spuse că da, se va duce, și Virginia pufni din nou în râs. 

— Ce încântare! 

— Ai fost invitată și tu, îi aminti Katrina. 

— Ei bine, eu nu vin... poți să inventezi tu o scuză... 

— Nu, dacă nu vrei să mergi, poți să te scuzi și singură. Făcu 
un semn spre telefon. Ar fi mai bine s-o faci acum. 

— OK, deși cred că e urât din partea ta, ridică din umeri 
Virginia. Formă un număr și ascultară cum se scuză cu şarm și 
cu ingenuitate pentru evenimentul de seara. După ce termină, 
se duse la ușă. Mă duc la Frobisheri; cred că fetele or să vrea 
să fie domnișoare de onoare. Nu-și luă rămas-bun. 

— Mai ai nevoie de un pahar, spuse Lucius şi se așeză din 
nou. O să vin să te iau pe la șapte treizeci... să porţi chestia 
cafenie. 

— Nu-i spune „chestie“! 

Nu luă în seamă întreruperea ei indignată: 

— Şi trebuie să te întorci la buticul ăla să-ţi iei ceva pentru 
nuntă. 

— Sunt destul de capabilă să-mi cumpăr singură hainele. 

— Întotdeauna arăţi bine, Katie, dar lăsată de capul tău, vei 
alege ceva simplu și bleumarin. O să vin cu tine. 

— E ziua miresei... trebuie să eclipseze pe toată lumea. 

— Nu mă îndoiesc că Virginia o să se descurce din punctul 
ăsta de vedere; e unul din scopurile vieţii ei lipsite de țeluri, nu? 

— N-ai iubit-o deloc, Lucius? 

— Nicidecum, răspunse el cu răceală. 

— Atunci, de ce... 

— M-ai rugat s-o ţin la distanță de avalanșa de bărbaţi care 
roiesc în jurul ei. Nu e genul meu, Katie. 

Îi stătea pe limbă să-l întrebe care era genul lui, dar 
niciodată nu-și vârâse nasul în viaţa lui intimă și nu avea de 
gând să înceapă acum. Fu deconcertant să-l audă șoptindu-i: 

— Ai dreptate, draga mea, nu întreba. 

— Fi bine, nici n-aveam de gând. De fapt, adăugă cu grijă, 
nu mă interesează câtuși de puţin. Scoase minciuna pe un ton 
indiferent care nu-l păcăli. 

— Ai vorbit cu doamna Lovell? Tânărul Lovell a venit să 
vorbească cu tine... sau a telefonat? 

— Nu. Katrina încercă să pară liniștită, dar nu reuși. Ar fi trebuit? 

— De ce n-o suni pe doamna Lovell? Dacă Virginia vrea 
nunta asta când spune, nu mai e prea mult timp. 

Ceea ce însemnă că, nerăbdătoare s-o sune pe doamna 
Lovell chiar în după-amiaza aceea, Katrina se trezi în Jaguar, 
condusă către casa respectivei. 

Casa familiei Lovell era de dimensiuni confortabile şi 
mobilată superb; într-adevăr, nu duceau lipsă de bani: 
doamna Lovell moștenise o avere la moartea soţului, iar James 
avea banii lui. Virginia va putea să-și facă toate poftele. Lucius 
opri la intrare și cobori impreună cu Katrina. Privi casa 
impunătoare: 

— Virginica noastră s-a descurcat admirabil, observă el și 
sună la ușă. 

Doamna Lovell fu bucuroasă să-i vadă. Era la fel de uimită 
că tinerii se hotărâseră peste noapte să se căsătorească. 

— E destul de în grabă, nu? Ştiam că James tine mult la 
Virginia, desigur... ochii ei alunecară în direcţia lui Lucius și 
roşi uşor. El îi zâmbi. 

— Dar cel mai bun câștigă întotdeauna, nu? Lucius nu părea 
câtuși de puţin deranjat, așa că într-o secundă, zâmbi și ea. 

— Totul e bine, murmură ea. 

Discutară detaliile recepţiei și întocmiră listele cu 
invitaţi, iar Lucius se oferi să lase a doua zi modelul 
invitaţiilor la o tipografie din Londra. Doamna Lovell nu mai 
conteni cu mulțumirile, Katrina mai puţin. Pentru un bărbat 
care fusese tratat așa cum îl tratase Virginia, Lucius se 
comporta foarte ciudat, ca și cum ar fi fost fratele, sau chiar 
tatăl miresei. Îi aruncă o privire bănuitoare și întâlni ochii 
lui cenuși, de obicei atât de reci, dar care acum străluceau 
de amuzament. 

— Pari foarte nerăbdător s-o căsătorești pe Virginia, observă 
ea pe drum spre casă. 

— Îmi place să eliberez drumul înainte să trec la acţiune, fu 
tot ce-i răspunse. 


KKK 


Seara, Katrina se strădui din răsputeri să-şi aleagă ţinuta și 
fu răsplătită de exclamaţia admirativă a lui Lucius. El purta un 
costum gri închis și o cravată superbă; arăta frumos, interesant 
şi avea o expresie care nu-i dădea nimic de înţeles. 

— S-ar putea să fie puţin ciudat, deși sunt sigură că putem 
conta pe părintele Moffat să aplaneze situaţia, spuse Lucius în 
timp ce urcară în mașină. Eşti mai mult decât o pereche 
desăvârșită. 

— Da, dar ce voi spune? întrebă ea panicată. 

— O să găsești tu ceva, o linişti. 

Oricum, când ajunseră la parohie, în mintea ei nu era decât 
un vid absolut. Încăperea era pe jumătate goală; nu sosiseră 
decât opt oameni. Desigur, Katrina îi cunoștea pe toți și se 
duse să-i salute călduros. Doamna Turner, soţia medicului, o 
trase deoparte: 

— Draga mea, începu, Virginia ne-a spus o poveste 
extraordinară... e o glumă? Chiar se căsătorește cu James 
Lovell... credeam că... ÎL căută din priviri pe Lucius. Știi că ea 
şi Lucius... se vedeau de ceva timp. 

Doamna Moffat li se alătură. Katrina inspiră adânc. 

— Erau doar buni prieteni, spuse cu calm, cât timp se 
hotăra în privinţa lui James. 

— Dar, draga mea, interveni doamna Moffat, a spus niște 
enormităţi! nimeni n-ar crede, desigur... nu că n-ar spune 
adevărul, dar îndrăznesc să spun că a fost foarte agitată... 
pentru vârsta ei, adăugă vag. 

— Desigur că a fost o prostie, declară doamna Turner. 
Vreau să spun... tu și Lucius vă cunoaşteţi din fașă! 

Katrina nu înţelese prea bine de ce doi bebeluşi nu puteau 
să crească, să se îndrăgostească și să se căsătorească, dacă așa 
simțeau, dar nu comentă, ca să nu stârnească bănuiala celor 
două doamne. Își aminti furioasă că Lucius avea alte idei și se 
întrebă ce spunea. Era imposibil să afle; era în celălalt colț al 
încăperii, discutând cu domnul Turner. 

Seara păru să nu se mai termine. Nunta era principalul 
subiect de conversaţie, desigur, cel puţin în rândul doamnelor. 

— Casa o să ţi se pară mult mai mare după plecarea 
Virginiei, remarcă doamna Moffat cu blândete, și Lucius, care 
era în apropiere, întoarse capul și adăugă: 

— Probabil nici ea n-o să mai stea mult acolo, doamnă 
Moffat. Zâmbi fermecat în direcţia Katrinei, iar ea roși. Dacă 
privirile ar fi putut ucide, ar fi căzut mort instantaneu! 

— De ce a trebuit să spui asta? întrebă ea furioasă pe 
drumul spre casă. Acum, toată lumea se întreabă... 

— Dar asta și vrem, nu? Dacă Virginia s-a amuzat 
împrăștiind zvonuri despre noi, putem foarte bine să le dăm 
credibilitate. Și nu e nevoie să fii atât de arțăgoasă... doar 
ti-am spus că am de gând să-ţi fac curte. 

Katrina încercă să deschidă portiera, dar nu reuși. 

— Eşti imposibil! Toată flecăreala asta! 

— Personal, îmi place foarte mult expresia asta... sună 
frumos. Apropo, ai face bine să vii mâine cu mine la Londra, 
să-ţi cumperi haine. De acum înainte, va trebui să respecţi un 
program foarte strict. Cobori din mașină și-i deschise portiera. 
Crezi că doamna Beecham mai are supă? Mi-e foarte dragă 
doamna Moffat, dar de câte ori mergem la ea să mâncăm, nu 
mă satur niciodată. 

— Oh, intră, spuse Katrina supărată și intrară în hol, unde 
Lovelace se pregătea să-i întâmpine. Lovelace, domnului 
Massey îi este foame... vrea supă! 

— Doamna Beecham a lăsat un bol mare cu supa ei specială 
cu ciuperci, domnişoară. Vă servesc imediat. 

Lucius își aruncă sacoul pe un scaun. 

— Hai să mâncăm în bucătărie. Se uită la Lovelace. Ne 
servim singuri... tocmai încuiai, presupun. 

— Ei bine, spuse Katrina cu răceală, în timp ce intrau în 
bucătărie, oricine ar crede că ești la tine acasă... câtă 
obrăznicie! Luă două farfurii și le puse zgomotos pe masă. 

— Draga mea, am intrat și am ieșit din bucătăria ta de când 
am învăţat să merg, dar din moment ce insiști, o să stau la 
masă, iar tu o să servești supa. 

— Oh, mai taci! Se pare că găsești totul foarte amuzant... a 
fost o seară oribilă, iar tu te-ai îngrijit să fie și mai oribilă. Și 
poți să-ți pui și singur supă! 

— Mai bine îţi pun și ţie. Unde e pâinea? 

A doua zi dimineaţă, veni s-o ia la opt şi jumătate; își tot 
spusese că n-avea nici cea mai mică intenţie să meargă cu el, 
dar o ameninţase glacial să coboare și iat-o din nou alături de 
el, în mașină. 

— Mă întreb de ce Virginia s-a întors atât de târziu aseară. 
Era trecut de două, mi-a spus Lovelace. 

— Dragă Katrina, dacă ai fi logodită, pe cale să te 
căsătorești, data nunţii ar fi stabilită și ai avea pe deget un inel 
cu un diamant uriaș, unde crezi că ai fi? 

— Nu faci decât să ghicești. În afară de asta... 

— Tinerii din ziua de azi au alte concepţii faţă de cei mai în 
vârstă. Vocea lui binevoitoare, ascunzând o notă de 
amuzament. 

— Nu mă face să par de vârsta a doua! sări indignată 
Katrina. Încă n-am treizeci de ani. 

— Exact, de asta ești pe cale să-ți cumperi vestimentația 
pentru nuntă. Dacă te-ai duce singură, te-ai întoarce cu ceva 
bej sau gri, de un gust excelent, dar care ti-ar știrbi strălucirea. 

Nu era prea sigură în privința strălucirii, dar în seara aceea, 
înainte de culcare, trebui să recunoască: dacă ar fi făcut 
singură cumpărăturile, n-ar fi ales niciodată o toaletă din 
mătase roz, nici nu ar fi achiziționat o pălărie cu boruri largi și 
cu trandafiri. 


ŞAMPANIE ȘI TRANDAFIRI 47 


Balul Vânătorii era la sfârșitul săptămânii, și în afară de cele 
două întâlniri ale comitetului orașului în legătură cu 
petrecerea de Crăciun pentru copii și cu ieşirea pentru cei mai 
în vârstă, Katrina nu avu prea multe de făcut. Perfect, pentru 
că organizarea nunții Virginiei îi ocupa tot timpul liber. 
Invitaţiile fuseseră trimise cu promptitudine, firma de catering 
stabilise în mai puţin de o oră toate detaliile, domnișoarele de 
onoare căzuseră repede de acord în privința rochiilor, iar 
florarul fusese mai mult decât bucuros să asigure decoraţiile. 

Virginia își petrecea majoritatea timpului departe de casă, 
aşteptându-se ca toate aranjamentele să fie făcute bătând din 
palme și fără să-și dea nici un interes. Abia dacă vorbise cu 
Katrina, iar pe Lucius continua să-l ignore. Nu era de mirare: 
și Katrina și el avuseseră parte de o avalanșă de întrebări 
mascate și de glume prietenești. 

În dimineaţa balului, vremea deveni geroasă. Katrina nu-l 
mai văzuse de două zile pe Lucius şi presupunea că era plecat; 
Virginia și James veniseră la prânz și plecaseră probabil la el 
acasă. Rămasă singură, se hotărî să-l scoată pe Bouncer la 
plimbare. Când se întoarse, văzu lumini la casa Stockley și 
Jaguarul parcat în faţă. Lucius se întorsese. 

Îmbrăcă rochia gri petrol și se studie atent în oglindă. Era 
satisfăcută de ce vedea. De data asta, Lucius avusese dreptate: 
rochia aceea i se potrivea de minune. 

Majordomul îi ieși în întâmpinare, îi luă haina și o conduse 
în living, unde Lucius se întreținea cu invitaţii săi. Camera era 
plină, în ciuda dimensiunilor ei, iar el stătea în colțul cel mai 
îndepărtat, dar îndată ce o văzu, se scuză şi veni spre ea. Ceea 
ce aduse după sine întreruperea conversatiei și toate privirile 
se îndreptară spre ea. Lucius se aplecă și o sărută pe obraz. 

— O intrare pe cinste, draga mea, şopti el. Asta e o rochie 
încântătoare. 

Katrina conștientiză că era dezamăgită că, deși îi admirase 
rochia, n-o admirase realmente pe ea. Era o diferență 
considerabilă... dar nu avea timp să despice firul în patru. 
Începu să facă turul camerei, salutând pe toată lumea; pe 
majoritatea îi cunoștea de o viaţă. 

Fusese pregătită să răspundă la întrebări despre nuntă, 
pentru că toată lumea de acolo era invitată, oricum, dar după 
câteva cometarii agreabile, întrebările deveniră ceva mai 
incomode. Care erau planurile ei de viitor? Îşi va petrece 
Crăciunul acasă, sau la casa Stockley? Cineva îi văzuse cinând 
la La Sorbonne și vru să ştie, mai degrabă cu malițiozitate, 
dacă ei și lui Lucius le făcea plăcere să iasă împreună. Fu bine 
că bărbaţii li se alăturară în scurt timp și toată lumea se 
dispersă în mașini, pornind spre casa Maudell, unde se ţinea 
balul. Desigur, Lucius o luase de braţ şi spusese cât putuse de 
tare că va merge cu el; cele câteva doamne mai în vârstă de 
lângă ea oftaseră cu nostalgie și schimbaseră între ele priviri 
suspicioase. 

Venise foarte multă lume la bal. Katrinei îi trebui ceva timp 
să-i descopere pe Virginia și pe James, care dansau. Făceau un 
cuplu splendid, iar rochia Virginiei era năucitoare. Katrina 
dansă cu Lucius și cu o întreagă suită de bărbaţi, care o 
complimentară toti, unii din ei cu surpriză în glas. 

— Te descurci de minune, Katie... ba chiar îi furi Virginiei 
din admiratori, observă Lucius când dansară a doua oară. 

— Nu vreau să fac asta, protestă ea. Ea e viitoarea mireasă! 

— Ah, da, ridică el din sprânceană, dar toţi cei prezenţi se 
aşteaptă ca tu să fii următoarea. Zâmbi cu maliţiozitate. Câţiva 

din prietenii noștri mai în vârstă şi-au exprimat părerea că 
vom face o pereche foarte potrivită, tu şi cu mine. 

— Nu cumva le inoculezi ideea asta, doar ca s-o iriți pe 
Virginia? Lucius, cum ai putut?! 

— Simplu, mai ales că e adevărat. Să știi că ești cea mai 
nereceptivă femeie pe care o cunosc, Katie! Mă străduiesc din 
răsputeri să-ţi fac curte, iar tu refuzi să mă iei în serios. O 
strânse mai tare. Și nu mai fi atât de furioasă. Amintește-ţi că 
m-ai cucerit iremediabil cu intelectul, cu eleganța și cu 
experienţa ta de viaţă. 

Katrina chicoti, apoi spuse: 

— Dar realmente nu e amuzant. Nu sunt în nici unul din 
felurile astea și e absurd chiar și să sugerezi asta. 

— Poate. O privi cu ochi amuzaţi, deși arăta serios. În orice 
caz, te prefer exact cum ești, Katie. 

Un timp, nu mai dansă cu ea. Zgomotul și agitația, 
indicatorii unei seri de succes, crescură din ce în ce mai mult, 
transformându-se într-un galop sălbatic în jurul sălii de bal. 
Katrina, care-l avusese ca partener pe Peter Crawley, se trezi 
dintr-o dată că acesta dispăruse și Lucius îi luase locul. 

— Cel mai frumos bal la care am participat de mult, remarcă 
ea la un moment dat când ajunse în camera destinată pentru 
şezătoare. Şi fetele Frobisher se străduiau să-și croiască drum 
într-acolo. 

— Şi la anul presupun că vei fi căsătorită, spuse cea mai 
mare din surorile Frobisher. E foarte romantic, Katrina. N-am 
fi ghicit niciodată că tu și Lucius... adică, Virginia ne-a spus că 
ea și... 

Spre uşurarea Katrinei, cineva se împinse între ele și fu 
dată deoparte. Era două dimineaţa și era mult prea obosită să 


50 ROBIN JAMES 


dea răspunsurile corecte. Să-l cicălească pe Lucius, își spuse ea 
în timp ce-şi căuta paltonul în mormanele de haine din 
cameră. ÎL găsi și se întoarse în sala de dans, unde Lucius o 
aştepta vesel; invitaţii lui se strânseseră laolaltă, pregătiți să 
plece în caravană înapoi la Stockley. După ce ultimul oaspete 
se strecură în mașină, o luă de braţ și o duse la Jaguar, își luă 
rămas-bun de la gazde și plecară. 

— Frumoasă seară, observă el, iar ea încuviinţă, 
somnoroasă. 

— Cu excepţia ultimelor minute, când am fost să-mi iau 
haina. Mi s-au pus o mulţime de întrebări stupide. 

— Despre noi? Sesiză amuzamentul din vocea lui. 

— Da. 

— Foarte bine. Și înainte să-i poată răspunde, adăugă: vii să 
călărim după micul dejun? Pe la nouă și jumătate? Consideră 
din oficiu că va accepta. S-a aranjat totul pentru nuntă? 

— Mai mult sau mai puţin. Dar am prea multe de făcut ca să 
vin să călărim. .. 

— Vei avea mai mult spor după ce iei aer proaspăt și te 
antrenezi puţin. Ajunseseră din urmă celelalte mașini și 
încetiniră. 

— Lucius, am impresia că suntem într-o mare încurcătură. 

— Nu, nu suntem. Uite, concentrează-te asupra nunții şi 
lasă toate celelalte să-și urmeze cursul. 

— Da, toate bune și frumoase... n-o faci decât ca să te 
răzbuni pe Virginia, nu-i așa? 

Erau în faţa casei ei, iar el opri otorul și se întoarse spre ea. 
Nu putea vedea cât de distanti erau ochii lui, ceea ce era un 
lucru bun. 

— Ştiu ce fac, Katrina. 


Capitolul 4 


Pe Lucius nu-l mai văzuse de câteva zile. Își spuse că era un 
lucru bun, pentru că era îndeajuns de ocupată cu pregătirile 
de pe ultima sută de metri și James părea să fie la ele douăzeci 
și patru de ore din douăzeci și patru. Că era foarte îndrăgostit, 
era evident, și din câte vedea Katrina, și sora ei era 
îndrăgostită de el. O copleșise cu o mulțime de cadouri, pe 
care le acceptase ca şi cum ar fi fost o obligaţie din partea lui, 
deşi cu multă graţie. Cu toate că o evita pe Katrina, 
comportamentul ei era fără cusur când erau împreună. 
Adevărat, nu făcuse nimic să ajute la pregătirile pentru nuntă. 
Rochia de mireasă îi fu adusă, urmară câteva probe cu 
domnișoarele de onoare ca să se asigure că vestimentația lor 
era exact așa cum vroia, şi o repetiţie la biserică, la care 
Katrina nu participă. 

Dimineaţa nunţii începu senină și rece și, în timp ce se 
îmbrăca pentru ceremonie, Katrina se întrebă dacă nu cumva 
greșise alegând mătase roz, deși era un material greu, și 

pălăria de paie, în miezul iernii. Adevărat, pălăria avea o 
panglică de catifea roz, iar trandafirii erau tot din mătase, ceea 
ce o făcea să pară mai potrivită pentru iarnă, iar culoarea îi 
venea minunat și se asorta perfect cu haina ei de cincila. Când 
fu gata, se duse în camera Virginiei. Stând stăpână pe ea în fața 
oglinzii, sora ei arăta splendid, iar Katrina i-o spuse. 

— Şi pe tine ce te-a apucat? întrebă Virginia. Mă așteptam să 
porți bleumarin, maro sau gri. Ochii ei frumoși se micșorară. 
Pun pariu că Lucius ţi-a ales rochia! 

— Ei bine, m-a însoţit când am cumpărat-o. Îmi schimbă 
imaginea. Nu-mi rămâne altceva de făcut după lucrurile pe 
care le-ai spus despre mine, nu? Să mă duc să văd dacă 
domnișoarele de onoare sunt gata? Aproape trebuie să 
plecăm. Unchiul e în living; o să-l avertizez că ne pregătim de 
plecare. Traversă camera și se opri s-o sărute pe Virginia pe 
obraz. Sper să fiți amândoi foarte fericiţi, scumpo. 

Virginia nu răspunse, râse puţin doar, și când Katrina 
tocmai ieşea din cameră, spuse: 

— Nu-ţi dorești să fi fost în locul meu, Katie? Râse din nou. 
Desigur, poţi oricând să te căsătoreşti cu Lucius! 

Ultimul lucru pe care l-ar face! se gândi ea, în drum spre 
biserică. Șirurile de bănci erau ocupate până la refuz. Nu era 
o biserică prea mare, iar acum, fiind depășită de numărul de 
invitați, se înghesuiseră înăuntru cât de mulți putuseră. 
Katrina fu condusă spre locul ei din primul rând, zâmbind 
cunoscuţilor, foarte conștientă că Lucius stătea exact în 
spatele ei. Se așeză cu seninătate, întrebându-se dacă părul îi 
stătea bine la spate și tresări când Lucius îi șopti la ureche: 

— Relaxează-te, Katie, arăţi minunat. 

Reuşi să nu se întoarcă; era conştientă că ceilalți își 
întorseseră privirile spre ea și se înroși, astfel încât spectatorii 


ŞAMPANIE ȘI TRANDAFIRI 53 


încuviințară din capete și schimbară zâmbete complice. Din 
fericire, orga începu să cânte, anunțând sosirea miresei. 

Nunta decurse foarte bine. Mireasa arăta splendid, la fel și 
domnișoarele de onoare, fericitul cuplu dădu răspunsul 
răspicat, corul cântă angelic, iar domnul Moffat, destul de 
emoţionat de ocazie, anunţă viitoarea adresă. Nimeni nu 
ascultă, desigur. Doamnele erau ocupate să-și evalueze unele 
celorlalte pălăriile, iar domnii se întrebau ce era în meniu. 
Tinerii căsătoriți semnară în registru, apoi ieșiră din biserică în 
acordurile Marșului Nupţial. Stând lângă un văr îndepărtat, pe 
care nu-l mai văzuse de mult, Katrina începea să simtă o 
ușoară durere de cap. Dacă se va căsători vreodată, ceea ce era 
destul de improbabil, va avea cea mai liniștită nuntă posibilă, 
un costum din mătase și o pălărie din aceea în care părea că 
ai părul prins la spate, și nu va avea nici o domnişoară de 
onoare... Vărul o ciupi cu putere de braţ; nu-l plăcuse 
niciodată, aşa că se uită urât la el. 

— Ne fac poze, șopti el. Ai putea cel puţin să pari interesată! 

Acasă, ea și doamna Lovell stătură una lângă cealaltă, 
întâmpinând oaspeţii. Pupături peste pupături, strângeri de 
mână și un alarmant număr de şoapte „sper că următoarea vei 
fi tu, Katrina“, din partea doamnelor mai în vârstă. Bătrâna 
doamnă Ryder, care nu obișnuia niciodată să vorbească mai 
încet, strigă: 

— Întotdeauna am fost de părere că ai fi o soţie mai 
potrivită pentru Lucius decât sora ta... ar fi fost prea tânără! 

Cu obrajii de culoarea rochiei, Katrina afișă un zâmbet 
confuz și murmură, conștientă că Lucius, care nu era prea 
departe, auzise fiecare cuvânt, aşa cum probabil auzise toată 
lumea de acolo. 

Oamenii începură să circule, îndreptându-se spre sala de 
mese unde fusese amenajat un bufet și apoi spre living. Era 
uimitor cât de încăpătoare era casa aceea veche! Katrina oftă 
mulțumită, acceptă șampania pe care i-o oferise Lovelace și o 
bău pe nerăsuflate, uitând aproape că nu mâncase nimic la 
micul dejun, dar o făcu să se simtă bine. Când trecu din nou 
pe lângă el, lăsă paharul gol și luă încă unul. Lucius era lângă 
ea, cu o tavă cu aperitive. 

— Nu mi-e foame, îi spuse ea. 

— Ei bine, oricum nu ti-ar fi de mare folos, char dacă ti-ar fi 
foame. Ia măcar una. Ce faci în seara asta? 

— Mă culc devreme, răspunse prompt. 

— Bună idee, dar înainte voi veni după tine. Poţi mânca la 
mine; le dai oamenilor tăi ocazia să curețe cum se cuvine. 

Katrina luă o înghiţitură de șampanie. 

— Am crezut că... începu, apoi îi văzu privirea. Ei bine, ar 
fi drăguţ... vor fi multe de făcut chiar dacă cei de la catering 
curăță după petrecere. Dar n-ar trebui să rămân să ajut? 

— Nu, mai ia un aperitiv. 

— Mi-e sete, spuse ea şi luă fără tragere de inimă încă o 
tartină. Mi-ar plăcea o cană de ceai. 

— O să bei imediat una. Toată lumea pare să se simtă bine; 
în curând vor tăia tortul. Trebuie să spun că expoziţia de 
daruri e impresionantă. 

— Lui Lovelace și mie ne-a trebuit o jumătate de noapte să 
le aranjăm. Virginia a spus să nu ne deranjăm, dar oamenii se 
simt jigniti... Ce cadou le-ai oferit? N-am văzut nimic. 

— O supieră impresionantă și hidoasă din argint solid care 
îţi garantez că va ocupa jumătate din masă. Mă aştept s-o văd 
când voi fi nevoit să iau masa la ei. 

Katrina își termină șampania și chicoti. 

— Aş mai vrea puțină şampanie, spuse ea și-i dădu paharul gol. 

— Şi vei primi, dar nu crezi că mai întâi ar trebui să stai 
puțin de vorbă cu oaspeții? Te aştept aici. Zâmbi. Șampanie și 
trandafiri... habar n-aveam ce ascunzi, Katie. 

— Ce vrei să spui? 

— Îţi spun mai târziu. Du-te și fă-ţi datoria, fii fată cuminte. 

Îndată ce începu, nu i se mai păru o datorie. Era uimitor ce 
puteau face câteva pahare de șampanie. Merse din grup în 
grup, râzând și flecărind scânteietoare, încât toţi cei de acolo 
care nu crezuseră întocmai ce spusese Virginia, începură să se 
îndoiască. Katrina cea în rochia roz era cu totul diferită faţă de 
fata tăcută, îmbrăcată în tweed pe care o cunoșteau toţi. Era 
minunat ce făcea iubirea dintr-o femeie, declară doamna 
Ryder. Cu toate că nu fusese niciodată frumoasă, de data 
aceasta, Katrina era fără îndoială ostentativă. 

— Fetele astea tăcute sunt profunde, izbucni ea și auzind-o, 
Katrina o privi întrebător. 

— Discutam despre lacurile din Italia, se repezi doamna 
Turner, temându-se ca nu cumva s-o contrazică doamna 
Ryder. Într-adevăr, doamna mai în vârstă deschisese gura, 
când maestrul de ceremonii ceru să se facă linişte şi Katrina se 
strecură înapoi unde o aștepta Lucius. Îi încredinţă paharul cu 
șampanie fără o vorbă. 

— Şi nu-l sorbi dintr-o îngițitură, toastul trebuie să înceapă 
din clipă în clipă. 

Discursurile durară mult, dar în cele din urmă tăiară tortul, 
urmară alte toasturi și mireasa, acompaniată de un stol de 
domnişoare de onoare, se duse să se schimbe. Simţind brusc 
că-i este foame, Katrina servi mai multe aperitive, dar nu dintr-o 
dată, desigur, trebuia să-și strecoare atacurile printre 

conversațiile cu invitaţii. Gustările nu făcură decât să-i 
deschidă apetitul și când se întâlni cu Lucius, îi spuse că nu 
mai vrea decât ceai și pâine prăjită. 

— Le vei avea, de îndată ce pleacă ultimul oaspete. Cel mult 
peste o oră. 

Și avu dreptate. După ce mirele și mireasa plecaseră într-o 
ploaie de confeti, invitaţii începuseră să plece până când în 
cele din urmă nu mai rămăseseră decât doamna Lovell și 
câteva rude ale ei, dar nu mai zăboviră nici ei mult. Katrina le 
făcu cu mâna de pe scări și în clipa în care mașina dispăru din 
raza vizuală, își scoase pălăria şi-şi aruncă pantofii. Lucius era 
încă acolo, desigur, dar era obișnuită să fie tot timpul acasă la 
ea și i s-ar fi părut ciudat dacă ar fi plecat și el. Îi luă pălăria și 
pantofii, le așeză cu grijă pe un scaun și o luă de braţ. 

— Ceai și pâine prăjită, îi aminti el. Nu-ţi face griji, toată 
lumea o să ia o pauză de jumătate de oră înainte de curățenie. 

Katrina se ghemui într-un fotoliu și-și turnă ceai, oferindu-i 
o cană lui Lucius. 

— Nu mai stau, Katie. Bea-ţi ceaiul. Vin să te iau la șapte 
jumătate. 

Flutură nepăsător din mână și ieși, închizând cu grijă ușa 
masivă în urma lui. Katrina auzi motorul Jaguarului pornind; 
se așteptase să rămână. Cu toate că era obosită, ar fi fost 
distractiv să reflecteze cu cineva asupra zilei. Mușcă din pâinea 
prăjită şi se întrebă de ce plecase atât de repede. Vrusese 
oricum să stea de vorbă cu el; era timpul să pună capăt 
noțiunii aceleia ridicole — Virginia se purtase urât, dar acum 
era căsătorită; toată lumea va uita și, într-o lună-două, se va 
întoarce și viața va reintra în normal. Prietenii lor își vor aminti 
gluma stupidă despre ea și Lucius, vor râde puţin, şi apoi vor uita. 

Lucius fu punctual, ca de obicei. Când văzu că se 
schimbase într-un costum cenușiu, Katrina spuse: 

— Nu m-am schimbat... sper că nu te deranjează. Am 
adormit și nu am avut timp. 

— Mă bucur. Îmi place cum arăţi în rochia asta roz și trebuie 
să ştii, draga mea, un bărbat nu poartă costum de dimineață 
decât dacă e forțat. Dacă eşti gata, mergem. 

Lovelace apăruse în tăcere în hol. Le deschise ușa cu un 
zâmbet părintesc și le ură o seară plăcută, asigurând-o pe 
Katrina c-o s-o aștepte. 

— Ei bine, n-o să stăm până târziu, Lovelace, declară Lucius, 
deja e pe jumătate adormită. Era genul de remarcă 
nemăgulitoare pe care îl făcea foarte des, încât Katrina nu-l lua 
în seamă, iar Lovelace, care-i acoperise de nenumărate ori în 
escapadele lor adolescentine, înclină din cap cu demnitate și 
murmură: 

— Cam așa e, domnule Lucius. 

Pe drum nu discutară prea mult, dar odată ajunși la 
Stockley, stând confortabil în fotoliile de lângă foc, Katrina 
începu: 

— Trebuie să avem o discuţie rezonabilă, Lucius, să lăsăm 
deoparte ideile tale ridicole. Toată lumea a înţeles greșit 
despre noi, și trebuie să mă ajuţi să explic. 

— Să explici, ce? 

— Ştii foarte bine... absurditatea asta despre noi... 
lucrurile spuse de Virginia. Azi, la recepţie, am fost 
întrebată... Se opri, puţin derutată de expresia lui amuzată. 
Ştii foarte bine ce am fost întrebată, încheie ea supărată, așa că 
n-o face pe inocentul cu mine. Trebuie să punem capăt. 

— Întotdeauna te-am considerat o fată ageră la minte, Katie, 
dar se pare că m-am înșelat. Nu ţi-am spus că ieşim împreună? 
Într-adevăr, n-am făcut nici un efort să neg asta în faţa 
prietenilor și cunoștințelor noastre. 

— Dar de ce, Lucius? Katrina se ridică în picioare ca 
arsă. Acum, totul e de domeniul trecutului. Ochii ei 
frumoși scânteiară dintr-o dată. Nu credeam că ești atât de 
josnic! 

El zâmbi doar, îi luă paharul și i-l umplu din nou. 

— De cât timp ne cunoaştem? 

— Ei bine, am douăzeci și șapte de ani și presupun că m-ai 
văzut în cărucior... trebuie să fi avut şapte ani. 

— Şi ai spune că am fost prieteni buni în timpul anilor 
aceștia? Adăugă ușor ironic: până când i-am frânt inima 
Virginiei. 

— Ei bine, ştii că am fost, recunoscu ea ţâfnoasă. 

— Şi realmente crezi că aş permite ca o prietenă atât de 
apropiată — nu, aproape o soră — să fie ridiculizată de către 
sora ei, chiar dacă n-a vrut să fie decât o glumă proastă și 
nimeni n-a crezut? 

Katrina îl fixă cu privirea, bându-și sherry-ul dintr-o 
înghițitură, apoi spuse cu voce mică: 

— Vrei să spui că... Credeam că te prefaci că e adevărat, ca 
să te răzbuni pe Virginia. 

— Draga mea, ridică el din sprâncene, nu mi-am dorit 
niciodată să mă răzbun pe nimeni; dar din moment ce, 
potrivit Virginiei, m-am lăsat păcălit de intelectul și de 
eleganța ta şi de ce mai spusese? Ah, da, de experienţa ta de 
viață, şi să nu uităm de maturitatea ta, atunci, hai să-i lăsăm pe 
prietenii noștri să creadă că așa e. 

— Da, dar nu e așa, nu? Adică, nu putem să ieşim împreună 
la nesfârșit. 

— Desigur că nu. Ar fi prea greu, mi s-ar părea o procedură 
prea puritană. Vom trece prin etape simple până la o logodnă 
evazivă și până atunci, toată lumea își va fi pierdut deja 
interesul. 

După ce luară masa și se întoarseră în sufragerie pentru 
cafea, Katrina privea situaţia cu mai multă bunăvoință. 

— Ei bine, ești foarte amabil, Lucius, și mă simt prost că nu 
mi-am dat seama... am crezut că te prefaci doar ca să-ţi faci pe 
plac. N-o să te plictisești? 

— De ce m-aș plictisi? Întotdeauna am petrecut mult timp 
împreună; tot ce trebuie să facem e să ieșim în oraș măcar o 
seară pe săptămână și să avem grijă să fim văzuţi împreună 
în public. În plus, plănuiam să merg o săptămână sau două 
în Grecia, după Crăciun: poţi să vii și tu. De fapt, va trebui, 
altfel oamenii vor crede că te-am părăsit şi pe tine ca pe 
Virginia. 

— Grecia? Vocea Katrinei sună ca un geamăt de surpriză, și 
spuse primul lucru care-i veni în minte: dar nu am haine... 

— Atunci, putem petrece o zi plăcută în oraș, cumpărând 
tot ce-ţi lipsește. 

— Întotdeauna ai răspunsuri pentru toate, Lucius. Așadar, 
imediat după Crăciun, mormăi ea. 

— Nu puteam găsi un moment mai potrivit. Personalul tău 
poate avea câteva săptămâni de vacanţă. Nu vom fi aici când 
Virginia și James se întorc din luna de miere... ăsta poate fi 
un lucru bun. Vei veni aici de Crăciun, desigur. Mătușile și 
unchii care obișnuiesc să vină vor fi aici, așa că o să mă ajuţi 
să-i găzduiesc. 

— Eu îmi plănuisem câteva zile de liniște... îngână ea. 

— Nici nu poate fi vorba. Dă o petrecere în seara de Ajun, 
dacă vrei, și a doua zi vino la mine. 

— Le-ai aranjat pe toate de minune, îngână din nou. 

— Fireşte, lucrurile astea trebuie plănuite din timp. Doar 
nu credeai că o să-ţi petreci sărbătorile singură? 

— Ei bine, mă gândisem să invit câteva persoane... 
întotdeauna am făcut asta, știi doar. Apoi adăugă, sfidătoare: 
mă gândeam că mi-ar plăcea o perioadă de liniște pentru mine 
însămi. 

— Teoretic, da, practic, nu. Mâine o să le spunem lui 
Lovelace și doamnei Beecham ce am decis. 

— Dar personal, n-am decis nimic. Nu-mi forța mâna, 
Lucius! 

— Draga mea, dacă nu-ți forțez mâna, stai singură, 
îmbrăcată în bleumarin sau în maro şi nu ieși decât dacă e 
strict necesar, şi atunci, în haine care nu fac decât să-ţi 
încătușeze farmecele încă tinere, de la gât până la călcâie. 

— Am douăzeci și şapte de ani, i-o tăie ea. 

— lar eu am treizeci şi patru. Avem toată viața înainte, draga 
mea. Vei petrece Crăciunul aici și apoi vom pleca împreună în 
Grecia. Zâmbi cu blândeţe. Când erai mică, nu puneai 
niciodată la îndoială spusele mele. Nu începe acum. 

— N-am mai fost în Grecia. 

— Atena, mă gândeam, și Cap Sunio, de unde vom avea o 
panoramă bună asupra insulelor din Marea Egee. O să 
închiriez o mașină și vom face plimbări. Ar trebui să fie mult 
soare. 

— Pare interesant. 

— Perfect, o să iau biletele la începutul lui ianuarie. 

Într-o zi, după ce se trezise foarte devreme, îl scoase pe 
Bouncer la o plimbare, luă micul dejun și se duse în studio. 
Trebuia să înceapă să lucreze la coperta cărţii, desenă câteva 
schiţe şi nemulțumită de toate, stătea uitându-se la ele, când 
ușa se deschise și Lucius intră. 

— Te-ai trezit devreme, nu? Te-am văzut cu Bouncer acum 
câteva ore. Dacă nu ai nimic altceva mai bun de făcut, mergem 
în oraș la cumpărături. 

Katrina îl privi cu răceală. 

— Mă gândeam să termin cu asta... o vor înainte de Anul 
Nou. 

Lucius veni să privească peste umărul ei. 

— Nu-ţi place nici una din schițele astea? Mie unul, nu. O 
schimbare de peisaj o să-ţi prindă bine. Du-te și ia-ti haina. Te 
duc să luăm prânzul și apoi poate mă ajuţi să aleg artificiile 
pentru petrecerea de la școală. 

Toată lumea de ocupa de școala din sat; până acum, 
continuaseră să se implice în ciuda ideilor autorităţilor de a 
trimite copiii la Chipping Norton cu autobuzul în fiecare zi și 
de a închide clădirea mică și costisitoare de lângă biserică. 
Petrecerea era un eveniment anual, mama Katrinei fusese 
întotdeauna unul din organizatori și acum ea preluase sarcina. 
Aranjase deja ceaiul și fusese la o întâlnire cu părinţii în 
legătură cu darurile copiilor, dar pomul de Crăciun avea 
nevoie de decoraţii noi. 

— OK, dă-mi zece minute. Ai trimis felicitările? 

— Doamna Beale se ocupă astăzi de ele, îi răspunse Lucius. 

— E o comoară... ce îi cumperi de Crăciun? Am văzut o 
eșarfă drăguță la Liberty's. 

— Mă ajuţi să găsesc ceva. Luicus coborî scările, lăsând-o să 
se ducă să se schimbe. 

— Vrei să mănânci aici diseară? întrebă ea când se întoarse. 

— Ar fi fost drăguţ, dar am întâlnire. 

Katrina nu se opri din mers. 

— OK, o blondă superbă, bănuiesc. O spuse pe un ton 
nepăsător, uimită că se simţea dezamăgită; era puţin cam singură 
fără Virginia, desigur, dar nimeni nu trebuia să știe asta. 

Jaguarul nu era acolo. Katrina rămase uimită: 

— Ăsta e un Bentley Turbo! 

— Da... l-am cumpărat ieri. Voi avea nevoie de a doua 
mașină. Nu-i spuse de ce, iar ea nu întrebă. Credea că știe 
deja: când toată tărășenia aceea stupidă pe care o începuse 
Virginia se va încheia, Lucius se va căsători. Poate cu fata cu 
care se întâlnea în seara aceea; se gândi cu șiretenie că va 
trebui să-și folosească toate farmecele ca s-o convingă că nu 
avea de ce să-și facă probleme că pleca în vacanţă în Grecia cu 
o fată cu care practic crescuse. Katrina nu se îndoia că va reuși. 

— E o mașină superbă, observă ea. E ușor de condus? 

— Zboară. Urcă și o să-ţi arăt. 

Într-adevăr, era o maşină magnifică și Katrinei îi păru rău 
când Lucius parcă în faţa biroului său, spunându-i să-l aștepte 
câteva minute. 

— Lăsăm mașina aici, spuse el când se întoarse, și luăm un 
taxi. Unde mergem mai întâi? Încercăm la Fortnum și la Mason 
pentru artificii şi pentru cadoul doamnei Beale, luăm prânzul 
și apoi ne uităm după haine de vacanţă pentru tine? 

— Bine, Lucius. Eşti sigur că vrei să vin cu tine? Adică, n-ar 
conta realmente dacă n-aș veni, nu-i așa? 

Se uită la ea, încruntându-se, cu ochii lui cenușii și reci. 

— Dai înapoi? Nu obișnuiai, Katie. 

— Ei bine, nu. Vroiam doar să mă asigur. Se gândi cu 
triseteţe că până acum l-ar fi întrebat cine era fata, s-ar fi oferit 
chiar să-l sfătuiască în privința căsătoriei, exact cum ar fi făcut 
o soră, dar cumva nu putu. În viaţa ei nu fusese timidă și nu 
se simţise ciudat în compania lui Lucius, dar acum o făcea și 
nu-i plăcea deloc. 

Se distrară de minune să aleagă artificiile, mai întâi pentru 
petrecera copiilor, apoi pentru ei înșiși, după care luară 
prânzul la Claridges. De acolo, porniră spre buticul de unde 
Katrina își cumpărase și celelalte rochii. Fu primită ca o clientă 
veche, Lucius fu așezat la o distanţă discretă şi vânzătoarea și 
asistentele sale, entuzismate de ideea unei vacanțe în Grecia, 
aduseră braţe de haine în toate culorile. 

— Oh, pe jumătate din ele nici nu le-aș cumpăra, declară 
Katrina și apoi, luată de val, le cumpără pe majoritatea. 
Totalizară o sumă astronomică și scrise hotărâtă cecul înainte 
să se întoarcă la Lucius. Încă n-am cumpărat nimic pentru 
doamna Beale. 

— Mergem acum, zâmbi slab Lucius. Ce-mi sugerezi? 

— O eșarfă din aceea mare din lână și cu franjuri, îl poate 
folosi dacă iese seara, sau doar când stă acasă... vreau să spun 
că nu e un lucru pe care să-l pună în dulap, dacă mă înţelegi. 

Încuviință cu destulă seriozitate. 

— Se pare că ai cumpărat o mulțime de lucruri, Katie. 

— Am fost mult prea extravagantă, dar totul e atât de 
colorat și de frumos! Adăugă, anxioasă: nu voi avea șansa să le 
port pe toate, nu-i așa? 

— Nici vorbă. De-abia aştept să te văd cu ele. 

Katrina își aminti că Lucius avea întâlnire. 

— Ar trebui să ne întoarcem, spuse cu hotărâre și refuză 
ceaiul oferit de el, pretextând că avea multe de făcut acasă. O 
supără faptul că nu încercă s-o convingă să mai rămână puţin 
în Oraș. 

Lucius o lăsă în faţa casei cu scuza că era deja în întârziere, 
așa că spuse, destul de înțepată: 

— ÎL chem pe Lovelace să mă ajute cu plasele... nu mai 
cobori. O irită la culme că o crezu pe cuvânt. 

În următoarele două zile, Katrina nu-l mai văzu; într- 
adevăr, abia în după-amiaza celei de-a treia zile, când stătea în 
genunchi în mijlocul copiilor, servindu-le jeleuri și înghețate 
și dându-le baloane, Lucius apăru înarmat cu un sac cu 
dulciuri pe care la rândul lui le împărți micutilor. Era popular 
în rândul copiilor, care-l considerau un soi de idol; se așeză în 
capul mesei de răchită și mâncă un jeleu cu o plăcere 
inconștientă, pe care Katrina o găsi înduioșătoare. 

Petrecerea se încheie cu focurile de artificii și fiecare copil 
primi câte un cadou; doamnele care veniseră să ajute începură 
să strângă, în timp ce îngrijitorul de la școală începu să 
dezasambleze mesele și scaunele. Lucius umplu mașina de 
copii care locuiau în afara satului și-i duse pe fiecare acasă. 
Când se întoarse, şcoala arăta din nou ca mai înainte, iar 
Katrina se pregătea să urce în mașina ei. Lucius își cobori 
capul în dreptul geamului ei: 

— Du-te şi spală-te pe mâini. Vin să te iau în jumătate 
de oră. 

— Dar doamna Beecham trebuie să fi început deja să 
pregătească cina, protestă ea. 

— Atunci, poate s-o mănânce ea. lei cina cu mine. Trebuie 
să-mi împachetez toate cadourile și am nevoie de ajutor. 

— Eşti atât de neputincios! oftă ea. 

— Da, ştiu, de asta vreau să mă ajuti. Îi zâmbi blând. 

— Bine... în jumătate de oră, atunci. 

Seara fu realmente distractivă. Luară cina în camera mică, 
la masa rotundă din faţa şemineului în care ardea mocnit 
focul, apoi se duseră în living, unde cadourile fuseseră 
depozitate într-un morman uriaș, pe canapea. Katrina le 
împachetă pe rând, examinându-le mai întâi, în timp ce Lucius 
punea etichetele. Nu avu voie să deschidă una sau două cutii 
și se amuză încercând să ghicească ce era înăuntru. 

— Așteaptă şi o să vezi, spuse Lucius. Ce ai luat pentru 
Virginia şi James? 

— O garnitură pentru masa din curtea lor... olandă albă cu 
flori aplicate. Doamna Lovell a spus că întotdeauna iau masa 
acolo vara, așa că îndrăznesc să cred că și Virginia va face la fel. 
N-am primit nici o veste de la ei. 

— Te așteptai? Își petrec Crăciunul în Bahamas, nu? Eu 
prefer să fiu aici. 

— Oh, și eu la fel. Katrina privi în jur la încăperea uriaşă, 
atât de familiară şi de confortabilă; cei trei câini stăteau 
tolăniţi în faţa focului. Cred că Bouncer consideră că locul ăsta 
e casa lui. 

— Posibil. Cât de ciudat va fi când nu ne vom mai vizita! 

Se uită uluită, apoi spuse repede: 

— Da, nu-i așa? nu înţelesese prea bine; se va gândi mai 
târziu la asta, nu putea s-o ignore ca pe o vorbă în vânt, pentru 
că Lucius nu spunea niciodată vorbe în vânt. Ca să scape de 
stânjeneală, spuse: când plecăm în Grecia? 

— Pe 10 ianuarie; așa, avem timp să ne tragem sufletul după 
sărbători. 

— Virginia şi James nu se întorc decât pe 15... 

— De aceea plecăm pe 10. Mâine seară te duci la doamna 
Ryder? Vin să te iau de acolo şi după aceea mă poţi invita la 
cină. 

— Perfect. O s-o rog pe doamna Beecham să facă tartine din 
acelea cu carne tocată, care-ţi plac atât de mult. Se uită la 
ceasul splendid din perete. Dumnezeule, uite cât e ceasul! 
Trebuie să mă duc acasă. 

Fusese o zi plăcută, își spuse somnoroasă mai târziu, când 
se ghemui în pat, și se simţise bine cu Lucius. Era o companie 
de milioane; adevărat, avea un temperament dificil, dar foarte 
rar lăsa să se vadă asta, iar în ultima vreme, cu siguranţă fusese 
mai blând. Poate pentru că obosise și el să se mai prefacă. Era 
drăguţ din partea lui, desigur. Probabil se gândise că o va 
deranja ca ceilalţi să bârfească pe seama remarcelor prostești 
ale Virginiei, aşa spusese, nu? Închise ochii strâns și se 
încruntă. Mâine îl va întreba despre fata cu care se întâlnea. 
După atâta timp, poate de data asta se îndrăgostise cu 
adevărat. Gândul i se păru supărător, dar era prea obosită 
să-și mai bată capul; adormi și visă că era domnişoară de 
onoare la nunta lui... mireasa se încăpățâna să nu intre în 
cadru, însă Lucius părea să fi realizat ce-și dorea și arăta foarte 
mulțumit. Spre marea ei surpriză, se trezi plângând. 


Capitolul 5 


Petrecerile doamnei Ryder erau cu totul deosebite. Locuia 
într-o casă mică în centrul orașului, îngrijită de o menajeră 
morocănoasă de vârsta a doua și de un bătrân la fel de 
morocănos care întreținea grădina superbă, o făcea pe șoferul 
unui Austin vechi și întâmpina oaspeţii la intrare. De două ori 
pe an, își invita prietenii acasă la ea, unde îngrămădea cât 
putea de mulți oameni, servindu-i cu sherry, cu tartine 
minuscule cu pate de ficat și cu biscuiţi dulci. Și toată lumea 
venea pentru că nu mai era deja un secret că rămăsese 
aproape fără nici un ban acum că era văduvă și chiar și 
aperitivele modeste pe care le servea făceau o gaură 
considerabilă în bugetul ei de austeritate. Ca să-i întoarcă 
favoarea, era invitată peste tot; rareori trecea o săptămână fără 
să ia masa în Oraș, sau să bea ceva cu o prietenă sau alta sau 
fără să primească o invitaţie la ceai. Era o bătrână impunătoare 
și integră, cu ochi ca mărgelele, nas acvilin şi voce 
răsunătoare; era adesea criticată, însă nimeni n-o auzise 

vreodată plângându-se de situaţia ei. Toată lumea o iubea, 
deşi cu anumite rezerve atunci când era peste măsură de caustică. 

Încăperea cu tavan jos era deja ticsită când Lucius și 
Katrina ajunseră. O găsiră pe gazdă, acceptară sherry de la 
bătrânul șofer și circulară, adică trecură din grup în grup, 
strigând saluturi peste capete. Nu trecu mult și fură separati, 
iar Katrina se trezi alături de doamnele Turner și Lovell și încă 
două doamne mai tinere pe care nu le cunoștea. 

— Nepoatele mele, i le prezentă doamna Lovell, Madeleine 
și Sylvia; petrec câteva zile la mine. Trebuie să ne faci o vizită 
şi să stăm puţin de vorbă cât timp stau la mine. 

Femeile zâmbiră mieros, studiind cu priviri calculate 
costumul Katrinei. Hotări că nu-i plăceau și spuse: 

— Sunt ocupată până peste cap cu pregătirile pentru Crăciun, 
doamnă Lovell. Aţi primit vreo veste de la Virginia și James? 

— Mă gândeam să dau o petrecere pentru ei când se 
întorc... vei veni şi tu, desigur. Crezi că o să vină şi Lucius, sau 
o să se simtă stânjenit? 

Katrina încercă să-şi amintească dacă-l văzuse vreodată 
stânjenit și hotărî că nu, dar înainte să poată răspunde, fetele 
o întrebară cu nerăbdare: 

— De ce s-ar simţi stânjenit, mătușă? 

Doamna Lovell profită de ocazie; ori de câte ori putea, 
aducea vorba despre prietenia apropiată care-i legase pe 
Virginia și pe Lucius. 

— Credeam că se vor căsători, încheie ea, dar nu era vorba 
de Virginia, ci de Katrina. 

Două perechi de ochi sfredelitori o studiară fără să-și poată 
ascunde mirarea, apoi îl fixară pe Lucius, care se afla în celălalt 

capăt al încăperii. Statura și talia îl scoteau în evidenţă 
oriunde. Farmecul și eleganța lui erau un bonus; ar fi putut 
avea orice femeie din camera aceea. Madeleine și Sylvia își 
întoarseră privirile asupra Katrinei, uimirea lor fiind mai 
elocventă decât orice cuvinte. Ea le privi demn și murmură: 

— Mi-a părut bine de cunoștință. Mă scuzaţi... trebuie să 
vorbesc cu cineva... şi se duse să li se alăture surorilor 
Frobisher. 

Abia dacă le răspunse la salut și Lucius fu lângă ea. Îşi aşeză 
brațul pe umerii ei și flecări cu surorile Frobisher care-l 
ascultară încântate. 

— Katie, doamna Ryder vrea să-ţi vorbească, îi spuse şi o luă 
politicos, croindu-și drum spre locul unde stătea bătrâna. 

— Iată-te, declară ea în trombă. Viitoarea noastră mireasă... 
de ce nu porţi un inel? 

În jurul lor, conversațiile se opriră brusc și se reluară 
aproape în aceeași clipă, apoi Lucius se aplecă şi-i șopti ceva 
la ureche. Indiferent ce-i spusese, o făcu să izbucnească în 
hohote de râs, toţi cei din jur priviră frustrati, iar Katrina se 
îmbujoră până în vârful urechilor. 

Răspunse civilizat când doamna Ryder o întrebă de rochia 
de mireasă, zâmbi chiar, evitând cu grijă privirea lui Lucius. Își 
dorea din toată inima să-i fi putut trage o palmă. Dar nu lăsă 
să i se citească sentimentele și doar când erau pe drum spre 
casă, îi spuse cu răceală: 

— Te-ai comportat abominabil... ai dat tuturor de 
înțeles... nu pot să-ţi găsesc nici O scuză... 

— Ai mai spus asta, draga mea. Nu vrei să știi ce i-am spus 
doamnei Ryder? 

— Nu, sări Katrina, dar se răzgândi în aceeași secundă. Ce 
i-ai spus? 

— Femeile astea! exclamă Lucius și nu-i spuse. 

— Refuz să ne certăm pentru un lucru atât de lipsit de 
importanță, declară ea cu năduf când ajunseră în faţa casei ei. 

— Eşti fată de treabă, spuse el cu blândeţe, sărutând-o în 
fugă, apoi cobori. 

Mâncară excelentele preparate ale doamnei Beecham fără 
să se grăbească și în termeni amiabili; aveau multe de discutat. 
Crăciunul se apropia cu pași repezi; pe lângă sindrofia 
doamnei Ryder, sărbătorile însemnau o mulțime de 
evenimente vesele despre care să discute: colindători, 
decorarea pomului la biserică, și pe cine mai exact să invite 
Katrina în Ajun. 

— Tu câţi invitaţi ai? se interesă ea. Verișoara ta, Dora, 
presupun, Bertie și cei doi fii, unchiul Tom și micuţii Tom și 
Jeremy, şi mătușa Lucy... 

— Îţi amintești mai bine decât mine... Jeremy vine cu 
logodnica lui, iar mătușa Lucy vine şi ea însoţită. 

— Cu tine, înseamnă unsprezece. .. adică vom fi aproximativ 
treizeci. Băuturile le servim cam pe la șase și jumătate. 

— Și apoi vii la mine pentru cină. În dimineaţa de Crăciun 
mergem împreună la biserică și apoi venim la Stockley. 

— Da, dar asta înseamnă că voi sta toată ziua cu tine, 
obiectă ea. 

— Asta e şi ideea, Katie, zâmbi el. 

Nu era prea sigură ce vrusese să spună. 

— Şi seara ne gătim? 

— Oh, Dumnezeule, da! Poartă rochia roz. Nimeni nu face 
nimic în a doua zi de Crăciun; am putea să călărim înainte de 
micul dejun. 

Katrina încuviinţă veselă. Se temuse în secret de Crăciun, 
dar Lucius plănuise totul și cu toate că familia lui nu era 
tocmai incitantă, era o gazdă bună și avea grijă ca toată lumea 
să se simtă bine. Se despărțiră, încă în termeni amiabili. 
Katrina uitase că nu se distrase la sindrofia doamnei Ryder. Se 
duse la culcare, concentrându-se doar asupra planurilor 
pentru petrecerea din seara de Ajun. 

Zilele dinaintea Crăciunului zburară. Lucius se duse la 
Londra şi Katrina nu-l mai văzu timp de câteva zile; când se 
întoarse, nu-i dădu nici o explicaţie. Nu c-ar fi aşteptat una și 
nici prin gând nu i-ar fi trecut să-i ceară socoteală. Călăriră 
împreună, petrecură o după-amiază ajutând la decorarea 
bradului din biserică şi ascultară colindătorii. 

Cu două zile înainte de Ajunul Crăciunului, întorcându-se 
de la o plimbare călare timpurie, Lucius întrebă: 

— Ce vei purta la petrecerea ta? 

Katrina păru surprinsă. Lui Lucius nu-i stătea în obicei să-și 
facă probleme în privinţa vestimentaţiei ei, iar asta era a treia 
oară în tot atâtea săptămâni. Își revizui în minte garderoba și 
spuse: 

— Fi bine, am costumul acela albastru din catifea pe care 
l-am purtat și anul trecut... 

— Mergem mâine în oraș şi găsim ceva. 

— Uite ce e, Lucius... am suficiente haine. Ce te-a apucat? 
N-am de gând să mai cumpăr altele o vreme bună de aici 
încolo. 

— Cu atât mai multe motive ai s-o faci. Vin să te iau la nouă 
şi jumătate. 

Luară Bentleyul și parcară în faţa biroului lui, ca și data 
trecută. Băură o cafea și apoi plecară în căutarea unei rochii. 

O găsiră în scurt timp, expusă ademenitor pe un jilț care 
împărțea vitrina cu un bol de trandafiri legaţi cu măiestrie cu 
o panglică roșie. 

— Asta e, exclamă Lucius. Du-te şi cumpăr-o până rezerv o 
masă pentru prânz. 

Rochia i se potrivea ca măsură și-i stătea foarte frumos. 
Prețul era exorbitant, dar Katrina semnă un cec gândindu-se 
doar în treacăt la gaura pe care o făcea în contul ei de la bancă 
şi realizând în același timp că în ultima vreme, Lucius arăta un 
interes nedorit faţă de stilul ei vestimentar. Presupunea că 
intenţiile lui erau bune, o tentativă a unui vechi prieten de 
a-i îmbunătăți imaginea. Părăsi magazinul și-l găsi așteptând 
răbdător, îi încredinţă cutia și-i mărturisi că-i era foame. 

— Fata cu care am luat prânzul ieri nu mânca decât ouă de 
prepeliță și pâine integrală. 

— Era bolnavă? întrebă serios Katrina. 

— Din câte ştiu, nu. Susţinea cu tărie că rotunjimile 
feminine nu trebuie să devină prea rotunde, și asta o 
împiedica să mănânce ca noi, muritorii de rând, pe care nu ne 
deranjează câteva kilograme în plus. 

— Vorbește pentru tine! Cu toate că nu cred că aș suporta 
să mănânc ouă de prepeliţă și pâine integrală. Îi aruncă o 
privire bănuitoare. De ce râzi? Ţi se pare că m-am îngrășat? 

— Nici un gram... e perfect, Katie. Opri un taxi. Am 
rezervat o masă la Mirabelle. 

— Acolo aţi mâncat ouă de prepeliţă? 

— Nu mă chestiona, draga mea, sau ar trebui să mă simt 
flatat că cel puţin te interesează stilul meu de viaţă? 

— Oh, pfui! Exclamă Katrina puţin prea repede. O uluia să 
descopere că până nu demult nu-și bătuse capul cu viaţa lui şi 
totuși acum, dintr-o dată, nutrea un viu interes. 


ŞAMPANIE ȘI TRANDAFIRI 73 


Luară o masă delicioasă, al cărei apogeu fu piersici în 
șampanie și apoi se întoarseră la mașină, oprindu-se din când 
în când să se uite la vitrinele magazinelor. Până când ieșiră din 
Londra, începuse deja să se insereze, dar odată ce trecură de 
ultimele suburbii, prinseră viteză; ajungând în Oxford, însă, 
fură nevoiţi să încetinească. 

— E o mașină foarte frumoasă, spuse Katrina fericită. E 
distractiv să conduci? 

— Da, dar să nu crezi c-o s-o împrumuţi, pentru că n-o vei 
face. 

— Poate economisesc şi-mi cumpăr una. 

— Nu, Katie, spuse el, dintr-o dată serios. Ar fi puțin cam 
mult pentru tine... eşti o şoferiţă foarte bună, dar n-aș sta o 
clipă liniștit. 

— Vrei să spui că aș lovi-o? Ei bine, n-o să-mi cumpăr una, 
dar poate mă lași s-o conduc pe a ta, când ești cu mine, 
desigur. Vocea ei joasă îl lingușea cu blândeţe. 

— Desigur. Mergem mâine să dăm o tură. 

— Trebuie să mă duc la doamna Lovell... n-am reușit să mă 
eschivez de la ceai. Nu vreau să merg; am prea multe de făcut 
acasă. Trebuie să vorbesc cu doamna Beecham despre meniul 
de Crăciun și cu Lovelace despre... 

— Eşti o soţioară de casă în toată regula, nu-i așa, draga 
mea? Mergem la casa Lovell și la întoarcere conduci tu. 

Doamna Lovell fu încântată să-l vadă, la fel și nepoatele ei. 
Era fermecător pentru ele și pentru doamna Lovell și fără doar 
și poate, reuși să le confere impresia că lumea lui se învârtea 
în jurul Katrinei. Intra în pământ de rușine la aerul lor 
protector, la privirile zâmbitoare și la frecventele alinturi. La 
întoarcere, îi spuse înțepată: 

— Ai întrecut măsura, Lucius. M-am simţit ca o domniţă din 
epoca victoriană, fără nici un drept al ei. 

— Schimbă viteza, draga mea, spuse el, netulburat. Nu ești 
tocmai genul feministei convinse... în plus, am vrut să fac 
impresie bună. 

Katrina gemu și luă curba puţin prea brusc. 

— Ce impresie? 

— Că-ţi sunt devotat. 

— Oh, ce prostii! Trecu razant pe lângă un tractor care 
mergea cu viteză mică. 

Lucius rămase calm: 

— Dacă o răstorni, o să te coste cincizeci și șase de mii de 
lire. O să te privez de fondul pentru rochii. 

Conduse cu grijă după aceea, fără să vorbească. Doar când 
ajunseră la ea acasă, spuse cu voce ascuţită: 

— Mulţumesc că m-ai lăsat să conduc. E o mașină minunată. 
Deschise portiera. Noapte bună, Lucius. 

El coborâse deja și se îndreptă spre ușa deschisă de 
Lovelace, intrând înăuntru cu siguranţa unui oaspete 
binevenit. 

— Mi-ar plăcea ceva de băut, sugeră el. Nervii mei au fost 
puși la încercare. 

— Oh, prostii, pufni supărată Katrina, n-ai nici măcar un 
nerv. Whiskyul este la locul obișnuit; vin în câteva minute. 

Când se întoarse, îl găsi în living, stând în fotoliul din faţa 
șemineului; whiskyul era pe măsuţa de alături. Se ridică îndată 
ce o văzu şi se duse la masa unde erau băuturile. 

— Madeira? sugeră el. Ceva care să te întărească. 

— Să mă întărească? şuieră ea. Insinuezi cumva că am 
condus prost? 

— Ai condus foarte bine, într-adevăr. Îi întinse băutura și 
după ce luă loc lângă foc se aşeză și el. Ai mătuși sau veri mai 
nevoiaşi? 

— Unul sau doi, da. De ce naiba întrebi? 

Îi aruncă o privire atât de amabilă, încât Katrina se ridică, 
pregătită să audă ceva scandalos. 

— Ei bine, vei locui cu mine, fireşte, dar ar fi frumos să 
păstrezi locul acesta în familie, nu? Fiul cel mai mare nu l-ar 
putea avea, desigur, ar moșteni Stockley, dar celui de-al doilea 
i-ar putea fi de folos. 

Înghiţi atât de greu vinul, încât Lucius trebui să se ridice și 
s-o bată ușor pe spate. Când își recuperă suflul, Katrina 
spuse: 

— Mi-aș dori din tot sufletul să nu mai spui asemenea 
absurdităţi! 

— E foarte bine să stabilim lucrurile astea de pe acum. 
Părinţii nu trebuie să se certe în faţa copiilor. 

— Ce tot vorbeşti acolo? Ai cui copii, şi cine o să se certe? 

— Ai noștri, spuse calm, și noi. Ceea ce-mi aduce aminte: e 
timpul să ai ăsta. Îşi duse mâna la buzunar și scoase o cutiuţă 
din piele pe care o deschise. Avem obiceiul acela demodat de 
a înmâna inelul de logodnă... 

Era un inel foarte frumos cu un safir montat într-un cerc de 
diamante. Katrina privi speriată bijuteria, în timp ce Lucius i-o 
potrivi pe deget. 

— Îndrăznesc să cred că-ţi aminteşti că-l purta mama, 
observă el. De ce ești atât de mirată? Se aplecă și o sărută pe 
obraz. Ai uitat că sunt vrăjit de eleganța, intelectul, maturitatea 
şi experienţa ta de viaţă? O fată cu toate atuurile astea n-ar 
trebui să arate ca un pește uluit. 

Katrina se uită la el, apoi din nou la inel. Din același motiv 
pe care nu-l înțelegea, ar fi vrut să bufnească în plâns. 

— Nu, n-am uitat. E un inel foarte frumos. Mulţumesc, 
Lucius. Numai că e doar de ochii lumii, nu? 

Se aplecă și o sărută impersonal și frăţeşte pe obraz. 

— Draga mea, fu tot ce spuse, apoi: dacă tot sunt aici, ai 
putea să mă inviti la cină. 

Măcar atât putea să facă, presupunea; îl rugă pe Lovelace 
s-o anunţe pe doamna Beecham, conștientă de privirea lui 
spre inelul ei. 

Lucius nu stătu până târziu. După ce o întrebă vesel la ce 
oră va veni mâine seară, plecă. Rudele lui soseau a doua zi 
dimineaţă şi avea să fie ocupat cu pregătirile; salutul lui fusese 
nepăsător, deși îi mulţumise pentru cină. Un timp după ce 
plecase, Katrina rămase acolo, lângă foc, privind strălucirile 
inelului cu safir. Era ridicol că era tristă şi nefericită. 
Crăciunul, cu toate momentele lui plăcute, era doar peste o zi 
și nu avea nici un motiv pentru care să se considere 
nenorocită. Virginia era căsătorită cu iubitul ei, avea o casă 
încântătoare, servitori bătrâni și credincioşi, o mulţime de 
prieteni, bani suficienţi... Din clipă în clipă va izbucni în 
plâns. Se ridică brusc în picioare și se duse la culcare. 

În ziua următoare, nu avu timp să se simtă deznădăjduită; 
erau mult prea multe de făcut. Bătrânul John aduse 
crizantemele lui premiate, legături de vâsc și boluri cu confeti 
albe pe care le confecţionase. Katrina își făcu de lucru și le 
aranjă prin casă înainte să coboare la grajduri și să-l înșeueze 
pe Gem. Era o zi rece și cenușie și nu călări decât o oră, 
lăsându-l pe Gem să fie periat; se duse să facă un duș și să se 
schimbe. Timpul rămas până la prânz îl petrecu în studio. De 

data asta, desenele fură mai bune; se simţea mulțumită când 
coborî la masă. Își promise că îndată ce trecea Crăciunul se va 
ocupa serios de munca ei; o zi sau două trebuia să fie 
suficiente. 

Cina de Crăciun era deja organizată: curcan și budincă de 
Crăciun și tot tacâmul; Katrina îi spusese lui Lovelace să aducă 
din pivniţă câteva sticle de risling. Cumpărase și bere, pentru 
că bătrânul John nu se înţelegea prea bine cu vinul. Avea să fie 
o petrecere veselă și la bucătărie, căci fetele care veneau zilnic 
din sat aveau să li se alăture doamnei Beecham şi lui Lovelace, 
ca şi băiatul care ajuta la grajduri și bătrânul John. Se asigură 
că nu lipsea nimic, fură încă o tartină și se întoarse în living. 

Lovelace pregătise livingul pentru seara. Arăta cald și 
primitor cu lămpile așezate pe masă care alungau deja 
întunericul timpuriu și cu focul care ardea în șemineu. Katrina 
cercetă fără tragere de inimă încăperea și apoi îl scoase pe 
Bouncer la o plimbare. Din vârful dealului putea vedea casa 
Stockley conturată nedesluşit în ultimele raze de lumină. 
Câteva mașini erau parcate în faţă și la ferestre străluceau 
lumini. Privind-o, se simţi singură. 

Se intoarse acasă, întrecându-se cu Bouncer până la 
intrare. Casa cea veche îi primi ospitalieră, iar Bouncer se 
tolăni fericit pe covorul din faţa șemineului. Katrina își bău 
ceaiul lângă el și apoi urcă să se schimbe în rochia de seară. 

Trebuia să recunoască: Lucius avusese dreptate, albastrul- 
safir i se potrivea de minune. Se studie atent în oglindă și când 
să plece, își aminti de inel. Va trebui să-l poarte — nu și în 
particular, totuși; făcea parte din scandalosul plan al lui 
Lucius şi-l va purta pentru că se aştepta s-o facă, dar numai 
când erau și alte persoane în preajmă. Cobori şi-l întâlni pe 

Lovelace în hol. Ochii lui căutară inelul și-l găsiră, deşi nu 
spuse nimic, dar îi zâmbi părintește, exact așa cum făcea când 
era micuță și-i arăta cadourile primite de ziua ei sau premiile 
de la şcoală; se trezi că-i răspunde zâmbind la rândul ei. 

— O să beau un sherry înainte să sosească oaspeții, 
Lovelace, îi spuse şi se duse în living. 

Mai întâi sosiră câţiva invitaţi, apoi veniră mai mulți 
deodată și în cele din urmă își făcu apariţia Lucius și alaiul său. 
Katrina îi cunoștea pe toţi și trecu pe rând pe la fiecare, râzând 
şi vorbind, până când la un moment dat se trezi că tace și că 
Lucius e lângă ea. Îi luă mâna, o privi și zâmbi. 

— Îi vine foarte bine rochia asta, și se potivește cu inelul. 
Luă două pahare de pe tava lui Lovelace. O să le spun tuturor 
că ne-am logodit. Cu permisiunea ta, desigur. 

Însă nu aşteptă. Făcu anunţul pe un ton calm și adânc, 
ținând-o de mână și în clipa în care începu să vorbească 
flecăreala se opri, ca și cum toată lumea prezentă se așteptase 
să le spună ceva memorabil. Imediat ce încheie, se strânseră 
cu toţii în jurul lor, felicitându-i, toastând în cinstea lor, 
săruntându-i şi scuturându-le mâinile. Toate doamnele vrură 
să vadă inelul, desigur. Katrina, suprinsă cu garda jos, zâmbi 
și murmură, zâmbi din nou, simțind cum Lucius o strânge de 
mână. Era ca într-un vis; părea să-și fi pierdut capacitatea de a 
mai gândi limpede; nu i se putea întâmpla așa ceva. Expusă 
din când în când, ideea aceasta ridicolă a lui Lucius fusese 
destul de vagă încât s-o ignore în majoritatea timpului și chiar 
și când se gândise la ea, presupunea că nu crezuse realmente 
c-o va duce la împlinire. Oricum, ar fi putut s-o prevină. Era la 
fel de surprinsă ca oaspeţii ei, sau poate chiar mai mult. 

Ştirea prelungi considerabil petrecerea, și era deja trecut 
de opt seara când plecă şi ultimul invitat. Nu avusese ocazia să 
stea de vorbă cu Lucius și acum, în timp ce Lovelace închise 
pentru ultima oară ușa de la intrare, Lucius spuse: 

— Fugi şi ia-ţi haina, Katie. Ceilalţi or să moară de foame 
dacă nu ne grăbim. Am cumpărat șampanie pentru oamenii 
tăi; nu te superi dacă-i las s-o bea acum, nu? 

Katrina scutură din cap; părea să se fi gândit la toate. După 
ce-şi reveni, se gândi iritată că va pune capăt şaradei aceleia. 
Se întoarse exact în clipa în care Lovelace tocmai accepta 
fericit o cupă cu șampanie. Văzând-o, chipul lui veștejit de ani 
se destinse într-un zâmbet. 

— Bineînţeles că suntem încântați, domnişoară Katrina, ce 
veste minunată... dacă pot spune așa! Cât de fericiţi ar fi fost 
doamna și domnul Gibson... familiile fiind tot atât de 
apropiate cum erai și tu şi domnul Lucius. 

Plecă tantos la bucătărie, și Katrina spuse: 

— Ar trebui să mă duc și eu cu el şi să-i spun doamnei 
Beecham. 

— l-am spus lui Lovelace că venim amândoi când te aduc 
după cină, o anunţă el, deschizând ușa. 

— Nu presupui cam multe din oficiu, Lucius? Nu sunt un 
copil căruia să-i comanzi, să știi. 

— Când erai mică, obișnuiai să lași totul în seama mea... pe 
atunci aveai încredere în mine, mi-aș dori să ai și acum. 

Katrina se zgribuli puţin din pricina aerului rece care venea 
pe ușă. 

— Nu mai sunt o fetiţă, am douăzeci și șapte de ani, spuse 
ea înţepată. Şi nu înțeleg de ce faci asta... nu pot să cred că e 

doar ca să te răzbuni pe Virginia. Ai spus că vrei să-mi ușurezi 
situaţia aici, și presupun că e adevărat. Doar că sunt de părere 
că o înşelătorie... 

— Nu e nevoie. O luă de braţ și pășiră în noapte, închizând 
ușa după ei. Dar încă ai încredere în mine, nu-i așa? 

— Nu-mi amintesc să mă fi dezamăgit vreodată. Da, am 
încredere în tine, Lucius. Dar nu văd de ce trebuie să mergi 
atât de departe. 

— Nu vreau să aud nici un râs pe înfundate la adresa ta, nici 
măcar un zâmbet cu subințeles de la cea mai bună prietenă. 
Poate Virginia n-a vrut să-ți facă rău, să te ridiculizeze și să 
provoace amuzament pe seama ta, dar ar fi putut reuși. Toată 
lumea te place — te iubește — draga mea, dar cu toţii avem 
defecte omenești, şi râzi de eşecul celuilalt, chiar dacă e o 
persoană pe care o simpatizezi. 

Porni motorul și ajunseră deja la Stockley înainte să-i 
răspundă: 

— Mi-este atât de jenă că am crezut vreodată că vrei doar 
s-o pui pe Virginia într-o postură penibilă, să-i dai o lecţie. Se 
întoarse să-l privească. Lucius, cred că ești cel mai bun prieten 
pe care şi l-ar putea dori cineva. 

Nu-i răspunse, ci o sărută doar pe creștetul capului. 

Câteva ore mai târziu, ghemuită în patul ei și revizuind 
somnoroasă evenimentele serii, ajunse la concluzia că fusese 
una din cele mai frumoase din anul acela. Familia lui Lucius o 
vrăjise, ținuse un toast în cinstea fericitului cuplu, o primise 
căluros, ca și cum ar fi fost de-a lor, și-și exprimase dorința ca 
nunta să se facă numaidecât. Apoi urmase cina tradiţională din 
seara de Ajun; fusese fericită și pentru prima oară în ultimele 
săptămâni, se simţise relaxată. 

În dimineata următoare, se trezi devreme. Alte Crăciunuri, 
când Virginia fusese acasă, își deschiseseră împreună 
cadourile după micul dejun, dar nu suporta ideea de a face 
asta de una singură. Lovelace, doamna Beecham și cele două 
fete din sat îi vor tine companie, împreună cu bătrânul John și 
cu băiatul de la grajduri. Sosiră conduși de Lovelace, cântând 
colinde; își primiră darurile și-i înmânară o cutie mare și 
pătrată. Așteptară s-o deschidă... o fructieră uriașă din lemn, 
simplă și bine lustruită. 

— Ca s-o puteţi lua la Stockley, domnişoară Katrina, explică 
doamna Beecham, și dacă am fi știut din timp, i-am fi luat ceva 
și domnului Lucius. Și am apreciat că aţi venit amândoi în 
bucătărie să ne daţi vestea cea mare. Cunoscându-vă de atâta 
timp, eu și Lovelace am fost de-a dreptul onorati. 

— E foarte frumoasă și o vom folosi frecvent. Mulţumesc 
din suflet. N-am avut timp să stau de vorbă cu voi, dar veți 
rămâne cu toții aici, desigur, dacă... atunci când voi pleca. 
Ne-am gândit că am putea ruga pe cineva din familie să vină 
să locuiască aici. 

— E o idee foarte bună, domnişoară Katrina, încuviințţă 
Lovelace. Presupun că locuinţa va rămâne în familie pentru o 
folosință ulterioară. 

— Da, așa e, dar despre asta vorbim mai târziu... n-o să fie 
chiar acum. Domnul Lucius și cu mine vom pleca în vacanță 
după Anul Nou. 

— Așa am înţeles, domnişoară Katrina. Beti cafea înainte să 
plecaţi la biserică? 

— Nu, mulțumesc... sau, stai puțin. Domnul Lucius vine să 
mă ia, dacă vine mai devreme, poate avem timp să bem o cafea 
împreună. 

După ce plecară, Katrina se întoarse la mormanul ei de 
cadouri. Le deschise ca un copil, mai întâi pe cele de la 
prieteni, apoi pe cele de la familie. De la Virginia și James nu 
era nimic, dar îi scuză instantaneu, fuseseră atât de ocupați cu 
pregătirile de nuntă încât nu avuseseră timp pentru cadouri 
de Crăciun. Acum, nu mai rămăseseră decât trei pachete și 
uitându-se în treacăt la ceas, desfăcu primul din ele. Trebuia 
să se pregătească pentru biserică. Lucius va sosi în mai puțin 
de zece minute. 

Se uita uluită la cadou, când ușa se deschise și apăru 
Lucius. 

— Crăciun fericit! îi ură el vesel și luă broșa cu diamante și 
safire și i-o prinse de rochie. 

— Lucius, e superbă! Mulţumesc mult, și Crăciun fericit și 
tie! Îşi ridică fata, inconștientă ca un copil, și Lucius o sărută 
pe obraz. Vrei cafea? Avem timp? 

Lucius sună din clopoțelul din bronz. 

— Cam zece minute. Oricum, ne așteaptă. Vorbi fără 
aroganță, acceptându-și dreptul de stăpân al moșiei. Până 
soseşte cafeaua, deschide-le și pe celelalte două. 

Un lanţ şi un pandantiv de aur cu perle și o brățară tot din 
aur, bătut cu perle. Katrina le probă pe amândouă, studiindu-se 
în oglinda mare de perete. 

— Dar, Lucius, protestă ea ezitând, trei lucruri... vreau să 
spun că broșa e superbă... Eşti prea generos! 

— Îmi place să-ți ofer cadouri, spuse el cu voce mică, și mă 
bucur că-ţi plac. 

— Oh, îmi plac, doar că am senzaţia că nu le merit. Nu sunt 
îndeajuns de frumoasă să le fac cinste. 

— Ti-ai pus lanţul pe dos, draga mea, zâmbi el. Bea-ţi 
cafeaua și ia-ti pălăria și paltonul. 

Biserica micuță era aglomerată, și din moment ce băncile 
familiei Massey erau în spate, fură nevoiţi să traverseze 
mulțimea. Katrina era conștientă de privirile zâmbitoare şi era 
mai mult decât recunoscătoare să-l aibă alături pe Lucius, care 
era calm ca întotdeauna. Băncile familei erau ocupate, 
desigur, verii mai tineri invadaseră locurile din spate, dar 
două dintre ele fuseseră rezervate pentru Lucius și pentru ea. 
Bancheta ei era liberă. În timp ce cânta un colind laolaltă cu 
cei din cor, se lăsă pradă gândurilor. Nu era tocmai locul 
potrivit să-ți faci planuri de viitor, își aminti, dar nu se putu 
abtine. Va trebui s-o convingă pe una din mătușile ei mai în 
vârstă să vină să locuiască în casa ei. Inspiră adânc. Iat-o 
punând ţara la cale, ca și cum ea și Lucius aveau să se 
căsătoarească într-adevăr, deși el spusese că după o vreme vor 
lăsa ca logodna lor să se sfârșească ușor... Se întreba cum 
sfârșeai o logodnă fără să-ţi pierzi demnitatea. Oare se vor 
întoarce din Grecia deja despărțiți? Și asta nu va face ca 
oamenii să bârfească și mai mult decât o făcuseră după 
afirmaţiile absurde ale Virginiei? 

Se încruntă și oftă, fără să-şi dea seama că Lucius o fixa cu 
privirea, citindu-i fiecare gând. 

Când se întoarseră la mașină, îi spuse: 

— N-ai auzit un cuvânt din predica părintelui Moffat și 
jumătate din timp ai uitat să cânţi. Ce necazuri ai, Katie? 

Nu avea timp să-i explice. Îi răspunse veselă că nu era 
nimic important și începu să vorbească despre ziua care urma, 
dorindu-și din toată inima să fi fost una din acele femei 

inteligente, care ştiau întotdeauna ce fac și de ce și care găseau 
o rezolvare oricărei probleme — poate că erau îndeajuns de 
inteligente încât să nu aibă probleme. 

Ziua se desfăşură după tiparul obișnuit al sărbătorii de 
Crăciun — băuturi, în timp ce toată lumea mulțumi pentru 
cadourile primite, un bufet delicios și o plimbare prin parc 
pentru doritori, apoi ceaiul la gura sobei, în living. 

Lucius o duse la Katrina acasă, să se schimbe pentru seara. 
Cina de Crăciun era un adevărat eveniment la Stockley, și 
toată lumea se îmbrăca în consecință. Katrina alesese deja o 
altă rochie roz, care scotea în evidenţă noile ei bijuterii, dar 
mai întâi trecu pe la bucătărie să se asigure că Lovelace şi 
ceilalți se simteau bine. 

— Toată lumea o să vină la ceai, doamnă Beecham... vă 
descurcaţi? Întreaga familie Massey, adică unsprezece 
persoane, cu mine. Voi merge la Stockley pentru masa de 
prânz și de seară. Călărim înainte de micul dejun și cred că 
Lucius va veni aici, cu mine. E în ordine? Și cornuleţe pentru 
ceai... unchiului Tom îi plac la nebunie. 

— Lasă totul în seama mea, domnişoară Katrina. O să fac şi 
o budincă de ciocolată. 

Katrina făcu un duș și se îmbrăcă fără grabă. Era timp 
destul și vroia să arate splendid. După ce se machie, își luă 
geanta și paltonul și cobori să-l aștepte pe Lucius. 

Fl era deja în sufragerie, sprijinit de masa dintre ferestre, și 
citea o scrisoare. Când intră Katrina, își ridică privirea și puse 
scrisoarea în buzunar. 

— Ai venit mai devreme, observă ea. 

— Aveam nevoie de câteva minute de liniște. O studie pe 
îndelete. Fermecător, îi spuse. Ştii, Katie, dacă ai purta hainele 
potrivite, ai fi o fată drăguță. 

Venind din partea lui, era o adevărată laudă; îi mulțumi 
călduros și adăugă: 

— Tu ai ales rochia. 

— Tot eu am ales şi fata, zâmbi el, luându-i mâinile în ale lui. 

Katrina zâmbi, cu gândul nerostit că era doar o alegere 
temporară, până la urmă. Alungă gândul, pentru că o întrista, 
și Crăciunul nu era momentul potrivit pentru regrete. Pe 
drum spre Stockley avu grijă să fie mult mai vorbăreaţă decât 
de obicei. 

Holul imens era cufundat în tăcere când intrară. 
Majordomul luă paltonul Katrinei, iar Lucius îi făcu semn să-i 
lase singuri. Katrina vru să traverseze holul, dar Lucius o opri. 

— Ai ceva... începu el. La ce te gândești, Katie? Credeam că 
am Stabilit totul, dar arăţi de parcă ai fi pe cale să faci o 
descoperire monumentală. Îi zâmbi, dar Katrina nu-i răspunse 
în același fel, avea gura ferecată și rămăsese ca o stană de 
piatră, căci exact asta făcuse: o mare descoperire... era 
îndrăgostită de Lucius, iar el stătea acolo calm și binevoitor ca 
un frate, se gândi ea furioasă. Tânjea să zdruncine calmul 
acela, chiar dacă nu avea nici cea mai mică idee cum să 
procedeze. 


Capitolul 6 


Înainte să plece, se gândi la conversaţia lor din hol. Katrina 
își regăsi vocea, mai degrabă ascuţită şi împleticită, dar totuși 
putu să vorbească: 

— Oh, da... serios? Ei bine... bei ceva? 

— Nu mulțumesc, răspunse Lucius, studiind-o gânditor. Ne 
aşteaptă punciul unchiului Tom, rețeta lui proprie: numai 
Dumnezeu ne poate ajuta! Zâmbi, și Katrina îi zâmbi și ea. Sub 
nici o formă nu trebuia să descopere vreodată care erau 
sentimentele ei pentru el; trebuia să-și amintească să fie 
vechea prietenă, fata de alături. Slavă cerului, Lovelace apăru 
şi Katrina se întoarse să-l întrebe dacă aveau tot ce le trebuie 
la bucătărie și să-i ureze noapte bună. Nu aștepta, Lovelace. 
Nu voi sta până târziu, dar încui cum ajung. 

— Foarte bine, domnişoară Katrina. Sperăm să aveţi o seară 
minunată. 

— Călărim dimineaţă? întrebă Lucius, pornind mașina. 

— Da, mi-ar face plăcere. Vrei să te întorci pentru micul 
dejun? 

— Mulţumesc. Și restul zilei, ce faci? Adăugă încet: ştii că ar 
trebui s-o petrecem împreună. 

— Of, Doamne... și i-am promis doamnei Lovell că-i fac o 
vizită. Asta era adevărat, dar nu spusese când. La prânz, 
adăugă ea; va trebui să ia mașina și să ia prânzul undeva în 
oraș, apoi să stea undeva până la ora ceaiului. 

— Atunci, la cină, propuse Lucius și Katrina trebui să 
accepte fără tragere de inimă. 

Masa de Crăciun dură mult, dar în cele din urmă, la 
semnalul Dorei, Katrina, logodnica lui Jeremy şi domnișoara 
Porter, însoţitoarea, se ridicară şi se mutară în camera de zi, 
unde, destul de firesc, se discută despre nunţi, spre 
nenorocul Katrinei. Mai ales despre a ei și a lui Lucius. Se 
simți ușurată când, după un timp, li se alăturară și bărbaţii, dar 
bucuria ei fu scurtă, căci Lucius nu făcu nici un efort să 
direcţioneze conversaţia spre alte subiecte. De fapt, își 
încurajă oaspeţii să se lamenteze într-o discuţie prelungită 
despre viitoarele nunţi din familia Massey. 

Katrina rămase fără grai când îl auzi: 

— Probabil eu şi Katie ne vom căsători în Grecia, dar în 
cazul ăsta, vă promit că o să facem o recepție când ne 
întoarcem. 

De data asta, gândurile celor prezenţi se orientară spre 
Grecia. Unchiul Tom petrecuse multe vacanțe acolo, avea 
multe de spus despre istoria acelor locuri și, din nefericire, de 
cele mai multe ori remarcele lui fură adresate Katrinei, care în 
afară de câteva cunoștințe vagi despre Acropole, Delphi și 
despre frumuseţea insulelor din Marea Egee, nu putea face 
față fluxului de informaţii despre zeii greci. 

— O seară foarte plăcută în familie, observă Lucius, 
ducând-o acasă mai târziu. Nu suport evenimente de genul 
ăsta decât de Crăciun, de Paște și de ziua mea, adăugă el după 
câteva secunde. Presupun că cei mai în vârstă sunt puţin mai 
de modă veche, dar în unele privinţe înclin să fiu și eu la fel. 

— În ce privințe? Ajunseseră deja și Katrina își dorea ca 
drumul să fi fost nesfârșit. 

— Mariajul, copiii, soţia și aşa mai departe. Opri mașina și 
ea spuse repede: 

— Nu cobori, uite că Lovelace deschide ușa. Mulţumesc 
pentru seara minunată, Lucius. 

Era deja cu mâna pe portieră, dar Lucius se aplecă și i-o 
acoperi cu a lui. 

— Te-am lăsat vreodată ca pe un sac de cărbuni? Cobori și 
o conduse pe verandă. Mâine dimineaţă? se aplecă și o sărută 
ușor. Somn uşor, Katie. 


KKK 


Lucius fu punctual, ca de obicei, iar Katrina nu era tocmai 
gata. Îmbrăcase rochia din organza; mai târziu vor sosi câtiva 
prieteni la cină, ca și familia Massey, și vroia să arate cât mai 
bine cu putință. Adăugă și darurile lui Lucius şi cobori, 
simțindu-se mai slabă ca niciodată. 

Păcat că salutul lui indiferent nu incluse nici o remarcă 
despre înfățișarea ei. În afară că vru să ştie cum își petrecuse 
ziua, nu avu prea multe să-i spună în drum spre Stockley. 
Rămase de datoria unchiului Tom să-i dea un sărut mărinimos 
și s-o declare frumuseţea serii, spunând că-și dorește să fi fost 
cu douăzeci de ani mai tânăr. Într-adevăr, mai mulţi o 

complimentară, și cu cât numărul creștea, cu atât mai 
frumoasă se simţea. Până la finalul serii, radia cu siguranță. 

După cină se dansase, și mașini sosiseră din clipă în clipă, 
aducând prieteni și cunoscuţi. Erau puţini pe care Katrina 
nu-i cunoștea... oameni de la Londra, care păreau a fi în 
relaţii de mare amicitie cu Lucius, mai ales câteva tinere 
elegante. Le urâse de cum le văzuse. Înainte să descopere că 
era îndrăgostită de el, le-ar fi privit cu toleranţă și curiozitate 
și cu siguranță, fără gelozie. Acum că dezlegase misterul, 
obrajii i se înroșiseră și ochii îi căpătaseră o strălucire 
neobișnuită. 

Dansase fără pauză: foxtrot cu unchiul Tom, care dansa 
ingnorând complet muzica, vals cu micul Tom și cu ceilalți 
invitaţi mai tineri. Cu Lucius fusese plină de viaţă și flecărise 
tot timpul, atât de atipic pentru ea încât Lucius o privise mai 
întâi cu nedumerire, apoi cu amuzament, afișând o expresie 
curtenitoare și răspunzându-i cu o voce mieroasă pe care 
Katrina n-o observase, ocupată fiind să pară lipsită de orice 
griji și că se distrează. Răspunsese evaziv la întrebările lui 
despre prânzul cu doamna Lovell; nu-i vânduse realmente 
gogoși, se asigurase ea în gând, doar evitase adevărul. Cu 
succes, decisese ea pe măsură ce seara se desfășurase și 
șampania pe care o băuse urcase pe nesimţite, influențând-o. 

Lucius o duse acasă curând după miezul noptii. 

— O să intru, spuse el în șoaptă. Sunt sigur că doamnei 
Beecham i-a mai rămas puţină cafea. Adăugă sec: ti-ar prinde bine. 

— Insinuezi cumva că am băut prea mult? întrebă Katrina, 
dându-și seama că începea deja s-o doară capul. 

— Da. Îi luă cheia din mână, deschise ușa de la intrare și o 
urmă înăuntru. Dar îndrăznesc să spun că aveai nevoie de asta. 

Katrina se opri. 

— Ce vrei să spui? 

Se sprijini leneș de masa de la perete, privind-o. Katrinei 
nu prea-i plăcu privirea lui. 

— Bem cafeaua aceea? întrebă ea. 

— Ce ai mâncat la Plough, Katie? întrebă el pe un ton egal. 
Ai luat ceva la pachet sau ai luat prânzul acolo, de una singură? 

Se întoarse repede, cu ochi mari. 

— De unde ştii? 

Lucius zâmbi nu prea amabil. 

— Am sunat-o pe doamna Lovell s-o întreb dacă nu vrea să 
vină cu tine și să beti ceaiul împreună... mi s-a părut un gest 
frumos... Porni spre ea. Biata femeie a rămas năucită, terifiată 
că te-a invitat la prânz și a uitat. L-am sunat pe Lovelace, care 
mi-a spus că ai plecat cu mașina și că nu te întorci până la 
patru, așa că apoi am sunat și la doamna Ryder, la doamna 
Moffat... ridică din umeri, la toată lumea care ne cunoaște. 
Apoi am luat bistrourile la rând și curând am avut noroc:- 
tocmai plecaseși. 

— M-ai spionat, spuse ea inecându-se. N-ai nici un drept... 

— Dar chiar am, draga mea, ridică el din sprâncene. Cu 
siguranță, vechii prieteni au dreptul să-și facă griji când o 
cunoștință de-a lor dispare fără urmă. Îi luă bărbia în mână, 
stângând-o cu blândeţe și forțând-o s-o ridice și să-l privească 
în ochi. Ce s-a întâmplat? întrebă blând. Ce ar putea fi încât ai 
simțit că nu poţi să ai incredere în mine? 

— Am crezut că ne vedem prea des, bălmăji ea, albă ca varul. 

Ochii lui se măriră cu surpriză ironică. 

— Draga mea fată, de douăzeci și cinci de ani, ne vedem 
aproape zilnic. Ce-i cu schimbarea asta de o sută optzeci de grade? 

Ar fi dat orice să-i poată spune. 

— Sunt o proastă, nu? spuse ea vesel. Bem cafea? 

Lucius o urmă în living, acceptă o ceașcă de cafea și se 
așeză vizavi de ea. 

— Călărim dimineaţă? întrebă el amabil, şi pentru că nu găsi 
nici un motiv potrivnic, Katrina spuse da. Toată lumea pleacă 
mâine după prânz, și voi fi în oraș câteva zile. Am promis să 
caut câţiva oameni și mai am câte ceva de lucru, zilele astea. 

Toate femeile acelea elegante! Katrina strânse din dinţi și-i 
zâmbi strâmb. 

— Meriţi să te distrezi puţin după ultimele zile, spuse ea 
mieros. 

— Detest sarcasmul la femei, observă el fără menajamente. 
Limbile lor sunt ca niște cuțite de bucătărie, prea ascuţite. 

Traversă încăperea spre locul unde stătea ea, cu gura ușor 
deschisă şi cu ochii mari, o sărută pe obraz și plecă. Katrina 
ascultă cum se închide ușa după el. 

— N-a spus noapte bună, îi spuse ea lui Bouncer, care 
lenevea în faţa șemineului. Nu reuși să stăpânească avalanșa 
de lacrimi care-i scăladau obrajii. 

Ultimul gând înainte să adoarmă fu acela că nimic, absolut 
nimic n-o va face să călărească dimineaţă cu el. Se trezi 
devreme și lenevi, ascultând sunetele din jur. Era frig și tăcere. 
Auzi calul lui Lucius venind pe cărare și apoi cotind către 
grajduri. Își acoperi faţa cu perna și se înveli la loc. Nu se va 
ridica din pat, își luase rămas-bun de la familia Massey seara 
trecută și Lucius nu va îndrăzni să apară la micul dejun. 

Mâncă în grabă, cu urechea ciulită la pașii lui Lucius. Dar 
nu veni, așa că se duse direct în studio și începu să lucreze. 
Era bine că făcuse deja schiţe, acum nu-i mai rămânea decât să 
picteze, ceea ce putea face fără să-și concentreze gândurile 

acolo. Dimineaţa trecu și de fiecare dată când suna la ușă, se 
oprea din lucru, aștepta să audă pașii apăsaţi ai lui Lucius pe 
scări. Doar că el nu veni. Luă prânzul, făcu o vizită la bucătărie 
și apoi îl duse pe Bouncer la plimbare. 

În mod normal, și-ar fi dus lucrările la Londra și le-ar fi 
înmânat personal, dar acum exsita posibilitatea să se 
întâlnască acolo cu Lucius și i-ar spune ceva neplăcut cum că 
l-ar spiona. Katrina luă o cină solitară, citind în același timp o 
carte, și se duse devreme la culcare. 

În ziua următoare, o invită pe doamna Moffat la prânz, 
pentru că-i promisese flori pentru biserică și soţia părintelui 
se arătase nerăbdătoare să vină să le ia. Katrina o duse la sere 
şi aşteptă cât timp bătrânul John se despărți neimpăcat de 
câteva crizanteme și ciclame, și apoi o conduse înapoi în living 
să bea un sherry și să mai bârfească puţin până când era gata 
prânzul. Fu un meniu delicios, ales cu grijă, căci Katrina știa 
că Moffatii trăiau simplu și că doamna gătea singură. Îi oferi 
musafirei o sticlă de vin roșu să i-o ducă părintelui. 

— Pentru toastul de Anul Nou, explică ea. Veţi petrece 
acasă, nu? Habar n-am ce voi face; s-ar putea să nu se întoarcă 
Lucius, dar dacă vine, voi merge la Stockley. 

— Dar dacă nu se întoarce, vei fi singură... 

— Mă duc la Londra, improviză Katrina repede. 

După ce plecă musafira, Katrina își permise să se gândească 
ce va face dacă Lucius nu se va întoarce. Nimeni din sat nu 
făcea prea mult să celebreze sosirea noului an; mici petreceri 
în familie, poate, dar nici o distracţie pentru altcineva. Pentru 
Lucius era un obicei să invite cât mai multe persoane la o 
băutură, şi ea și Virginia se duseseră de fiecare Revelion la cină 
la el și rămăseseră să întâmpine noul an, doar pentru că 

părinţii lor făcuseră la fel cât timp trăiseră ai lui și nimeni nu 
se gândise să schimbe tradiţia. Dar acum, Virginia nu era 
acolo, iar ea îl înfuriase pe Lucius. Se ridică încet în picioare, 
fluieră la Bouncer și plecă la altă plimbare. 

Era devreme, în ultima zi a anului, tocmai se tăiau arbuștii 
de lângă casă, în timp ce Bouncer alerga fericit prin preajmă, 
când auzi cauciucuri venind pe şoseaua principală. O clipă, 
vru să se ducă să vadă cine era, dar în ultimele zile făcuse asta 
de atâtea ori şi nu descoprise decât că era altcineva decât 
Lucius. Se întoarse intenţionat cu spatele. 

Lucius traversă în tăcere peluza, și Katrina nu-l auzi decât 
când fu aproape lângă ea. Privi peste umăr și faţa i se lumină 
instantaneu. 

— Lucius — ce minunat! Își aminti ultima oară când se 
văzuseră. Sper că te-ai simţit bine la Londra, spuse ea, ușor 
înțepată. Păcat că arăta atât de dezordonat în halatul vechi și 
ponosit și cu cizmele acelea îngrozitoare pe care nu se 
deranjase să le curețe. Lucius trebuie să fi gândit același lucru: 

— Bună, ce schimbare drăguță de la tinerele frumoase și 
ferchezuite cu care m-am întreţinut. Zâmbi cu maliţiozitate. Şi 
într-adevăr... se opri o clipă... m-am simțit bine, mulțumesc. 
Se priviră câteva secunde. Și tu, te-ai simţit bine, luând masa 
la diferite bistrouri? 

— Cât de mitocan ești! izbucni ea cu obrajii în flăcări. Ai 
rămas același antipatic ca întotdeauna! Dintr-o dată, simţi că o 
pufnește râsul. Eşti imposibil, chicoti ea, dar mi-e atât de greu 
să mă cert cu tine. Presupun că e din cauză că am crescut 
împreună. 

— Probabil, dar pot exista și alte motive. Lucius nu spuse 
care. Vreo şansă să beau o cafea? 


94 ROBIN JAMES 


— Da, desigur, doamna Beecham a făcut ieri o plăcintă cu 
fructe... cei din Comitetul Parohial au fost aici, dar a mai 
rămas destulă. N-ai fost aici, adăugă acuzator. 

— Oh, dar ești destul de capabilă să faci faţă oricâtor 
întruniri parohiale, observă Lucius. Am luat două bilete la 
„Tosca“, pentru sâmbăta viitoare. Mai întâi o să cinăm undeva, 
nu? Îi aruncă o privire scurtă. Nu încerca să găsești o scuză, 
Katie, şi nu-ţi imagina că te invit ca să-ţi perii mândria, pentru 
că am ieșit cu o mulțime de fete. Apropo, nici una din ele 
n-ar digera opera. Oh, îndrăznesc să spun că ar merge pentru 
că așa se poartă, dar nu și-ar da niciodată frâu liber 
sentimentelor — și-ar strica machiajul. 

— Pari îndârjit. A fost cineva special? Ai dansat mult cu 
blonda aceea superbă în şifon... vorbea vesel, mai degrabă 
mândră de prietenia ei glacială. Sufletul i se amăra chiar și 
numai la ideea că s-ar putea îndrăgosti de altă femeie... 
aproape că nu avea nici un rost. 

Erau în hol; Katrina își aruncă mănușile şi deplorabilele 
cizme. Lucius se intoarse s-o privească, zâmbindu-i slab. 

— Există cineva special de foarte mult timp, Katie. 

— Atunci, de ce trebuie să mergem în Grecia și să ne 
prefacem că suntem logodiţi? spuse ea impulsiv. Nici unul din 
prietenii noștri nu şi-ar bate capul dacă ar ști adevărul — ar 
râde copios şi ar uita. În afară de asta, nu mă deranjează dacă 
râd. Pe fată s-ar putea s-o deranjeze, însă. 

— Pe ea nu, e prea inteligentă. 

Intrară în living și Lovelace le aduse cafeaua și resturile de 
prăjitură. Lucius o mâncă aproape pe toată. 

— Vreo veste de la fericitul cuplu? se interesă el. 

— Am primit o carte poștală de la. .. oh, nu-mi amintesc. Vreme 
superbă, spunea Virginia, dar n-a menţionat când se întorc. 

— Vii în seara asta, ca de obicei? Vor veni câteva persoane 
să bem ceva, dar la cină nu vom fi decât noi doi. 

— Oh, de obicei inviti... Katrina păru surprinsă. 

— M-am gândit că ar fi frumos dacă am fi singuri, de data 
asta. Ochii lui dansau amuzaţi. În afară de asta, trebuie să 
stabilim detaliile călătoriei noastre. 

Plecă la scurt timp după aceea, și Katrina se duse s-o caute 
pe doamna Beecham s-o implore să mai facă o prăjitură. 
Tocmai se schimbase într-un pulover și o fustă, când Lovelace 
veni s-o anunţe că doamna Ryder sunase,; se grăbi să coboare 
în întâmpinarea bătrânei doamne. 

— Ce drăguţ, exclamă ea, vorbind serios. Beţi o cafea, sau 
poate un pahar cu sherry? 

— Sherry, draga mea. Am citit undeva că persoanelor în 
vârstă la face bine alcoolul. Acceptă paharul cu băutură și se 
aşeză confortabil într-unul din fotolii. Aţi fixat data? 

— Data...? Oh, da, desigur — ei bine, încă nu ne-am hotărât. 

— Nu-mi dau seama de ce nu, draga mea. Lucius are o casă 
onorabilă, bani și o slujbă înfloritoare, nu-i așa? Când plecaţi 
în vacanţă? 

— Într-o săptămână. 

— Desigur, pe vremea mea nu se pomenea așa ceva, dar 
lucrurile s-au schimbat. Tinerii tind să considere mariajul un 
lucru relativ lipsit de importanță. 

— Vă asigur, doamnă Ryder, că eu și Lucius îi dăm o mare 
importanţă. 

— Mă întreb de ce o fi fost atât de atras de Virginia... se 
amuză cu voce tare bătrâna. E mult prea tânără pentru el, deși 
recunosc că e foarte frumoasă. Ceea ce nu se poate spune 
despre tine, draga mea, deși ai stil și farmec, lucruri pe care le 
consider mult mai importante. 

Katrina își termină sherryul şi-şi mai turnă puţin, simțind că 
va avea nevoie. De atâtea ori își pusese exact aceeași întrebare, 
dar spre deosebire de musafira ei, nu avusese curajul să-l 
întrebe. Va fi unul din subiectele acelea supărătoare pe care-l 
vor ignora amândoi la nesfârșit. 

— Virginia e frumoasă, nu-i așa? încuviinţă ea amabil. Mă 
bucur nespus că e fericită cu James, cred că fac un cuplu 
minunat. 

— Prostii! sări doamna Ryder. Tânărul Lovell e unul din cei 
mai plictisitori bărbaţi pe care i-am cunoscut vreodată; nu 
spun că n-o să fie fericiţi, pentru că va face exact ce vrea 
Virginia. Sper că tu și Lucius intenţionaţi să vă faceţi o familie, 
nu aveţi nici o scuză să n-o faceţi. Casa e spațioasă, la fel și 
veniturile lui; va putea să-ți ofere toate comodităţile posibile 
şi să educe copiii cum se cuvine. 

Katrina se îmbujoră, luă o înghiţitură de sherry și i se tăie 
respiraţia. Când termină de tușit, spuse cu grijă: 

— E o casă încăpătoare, nu-i așa, foarte confortabilă. Copiii 
o vor umple de viaţă. 

— O să fiu nașa primului vostru copil, spuse doamna Ryder 
satisfăcută, pregătindu-se de plecare. Dar nu amâna prea 
mult, Katrina. Nu mai sunt așa de tânără. 

Katrina rămase pe verandă să digere remarca. Se va 
descotorosi de toate ideile acelea stupide, își spuse cu 
severitate și se va duce la plimbare după prânz. 

Tocmai lua masa, când auzi ușa de la intrare deschizându-se 
şi vocea lui Lovelace se ridică primitoare. Lucius... de ce 
venise la o astfel de oră? Veşti proaste despre cineva din sat? 
Mai rău... păţiseră ceva Virginia și James? Se ridicase pe 
jumătate, când Lucius intră în spatele lui Lovelace. 

— Mă simţeam singur, spuse. Mă inviti la prânz? 

— Da, bineînţeles. Lovelace, pune, te rog, o farfurie pentru 
doamnul Lucius și roag-o pe doamna Beecham să mai facă o 
omletă. 

Lovelace zâmbi. Domnul Lucius se comporta exact ca un 
îndrăgostit, consideră el. Nimeni de la bucătărie, nici măcar 
personalul lui de la Stockley, nu crezuse vreo clipă în 
posibilitatea de a se logodi cu domnișoara Virginia, indiferent 
ce credeau ceilalți din sat. Domnișoara Katrina era cu totul 
altceva; începuseră deja, în ambele case, să se gândească la 
cadorile de nuntă. 

— Și o sticlă din vinul preferat al domnului Lucius, 
domnișoară Katrina? întrebă el, convins că va spune da. 

Flecăriră în timpul mesei, apoi băură cafea și Lucius scoase 
mici hărţi ale zonelor din preajma Atenei. 

— Desigur, am putea să mergem de colo-colo, vizitând tot 
timpul locuri și fără să ni le mai amintim după aceea. Cred că 
e o idee mai bună să rămânem într-o anumită zonă și să nu ne 
grăbim. Putem să mergem de câte ori vrem. 

— Va trebui să citesc câte ceva. Nu știu mai nimic despre 
zeii greci, doar vreau să văd Parthenonul. 

— Şi-l vei vedea. Vom merge dimineața devreme, înainte să 
sosească și alți vizitatori. E magnific. Sunt și alte temple la fel 
de frumoase, doar că majoritatea sunt prea departe; putem 
merge la Sunion și să stăm câteva zile acolo. Puse ceașa jos. 
Trebuie să plec... trebuie să mă uit pe facturi. Vin pe la șapte 
să te iau. 

Erau mult mai mulți oameni decât se așteptase Katrina, 
deși toţi erau prieteni vechi și nu era nici o femeie elegantă. 
Conștientă că arăta cât putea de bine în costumul ei din catifea 

cafenie, făcu turul încăperii, cu paharul în mână, schimbând 
amabilităţi și bârfe locale, răspunzând evaziv, dar blând când 
era întrebată când se căsătorea cu Lucius. 

— Bineînţeles, toţi știam de mult că tu și Lucius o să vă 
cuplaţi, dragă, declară doamna Moffat și din fericire nu era 
nimeni în apropiere să audă informaţia. Vreau să spun, vă 
potriviti atât de bine; vechi prieteni de familie, vă cunoaşteţi 
de o viaţă. O să vă simţiţi bine împreună în vacanţă. O fixă 
speculativ cu privirea pe Katrina. 

— Mi s-a spus că Grecia e o ţară foarte romantică, spuse 
Katrina, grav. 

După ce plecară toţi, cinară şi apoi stătură în faţa focului, 
stând leneși de vorbă până când majordomul veni cu o 
șampanie într-o frapieră, urmat de o servitoare care ducea o 
tavă cu pahare. De mulți ani, fusese o tradiţie la Stockley ca 
toată lumea să se adune în camera de zi și să toasteze pentru 
noul an. Exact înainte de miezul nopții, apărură toţi, unul câte 
unul, conduși de majordom și strict în ordinea vechimii în 
muncă, se așezară în semicerc, cu pahare în mână. 
Majordomul își luă poza, înainte să desfacă șampania. Ştia 
exact care era momentul potrivit. La prima bătaie a Big 
Benului, desfăcu prima sticlă și umplu paharul Katrinei, apoi 
pe al lui Lucius și ale celorlalți din cameră. Până la ultima 
bătaie a orologiului, erau deja cu paharul în mână și închinară 
în cinstea noului an. Apoi își conduse colegii să le ureze 
domnului Lucius și Katrinei cele bune și să le strângă mâinile. 
Stând lângă Lucius, Katrina îi invidia bunele maniere atât de 
naturale, felul în care spunea fiecăruia exact cel mai potrivit 
lucru, scuturându-i mâna. Ea nu găsea nimic mai original de 
spus decât „un An Nou fericit“. 

Abia după ce plecară toţi, luând cu ei sticlele goale și 
paharele, Lucius se aplecă și o sărută. 

— Îţi urez un An Nou fericit, draga mea, spuse vesel. Îi urase 
ani de-a rândul asta, exact în acelaşi mod; chiar și sărutul lui 
fusese frăţesc. 

— Şi ţie la fel, Lucius. Nu știa ce altceva să-i spună. 

O conduse acasă; intră cu ea, dar nu se opri mai mult de 
câteva minute. 

— Mâine dimineaţă trebuie să mă duc în oraș, îi spuse el, și 
Katrina se aşteptă să se ofere s-o ducă și pe ea, așa cum făcea 
adesea. Dar de data asta n-o făcu. Birourile nu erau deschise, 
nu se ducea să lucreze. Blonda încântătoare, se gândi ea cu 
amărăciune, acel cineva special pe care îl cunoștea de mult 
timp. Era uimită de ideile nebunești care-i treceau prin cap: să 
se ducă şi ea la Londra și să-l urmărească unde se duce, să 
vadă fata, să afle unde locuia, cu ce se ocupa. Era 
înspăimântată de ea însăși, dacă asta însemna să fie 
îndrăgostită de el, atunci cu cât se resemna mai repede să-i fie 
o veche prietenă, cu atât mai bine. Îi ură noapte bună fără să 
mai aducă vorba despre vizita lui la Londra și urmări cum 
mașina lui dispare în depărtare. De ar întâlni pe cineva — un 
bărbat care să nu poată rezista tentatiei de a fi cu ea, Lucius se 
putea întoarce să-l găsească lipit de ea. N-ar avea nici o 
importanţă pentru Lucius, desigur, dar ce imbold splendid ar 
fi pentru mândria ei adânc rănită! Dar nu se putea gândi la 
nici un bărbat pe care-l cunoștea și care să se potrivească. Nu 
exista un astfel de bărbat, decise ea posomorâtă. 

Dar exista. Îl întâlni în dimineaţa care urmă. 


Capitolul 7 


Katrina ieșise pe ușa de la bucătărie în grădina din spate și 
pornise spre pajiştea de dincolo, Bouncer alergând înainte, 
când văzu că un bărbat se îndrepta spre ea. Se opri când și 
Bouncer se opri, mârâind, și Katrina îi strigă: 

— E în regulă, nu face nimic decât dacă-i spun eu. Doar că 
încalci proprietatea. 

Bărbatul veni mai aproape și văzu că era destul de tânăr, 
putin peste înălțimea medie, brunet și cu ochi negri. 

— Îmi pare rău, spuse el. M-am rătăcit — stau câteva zile la 
familia Meredith. Numele meu e Johnson — Peter Johnson. 

Familia Meredith locuia în satul vecin, îi cunoștea vag. 
Zâmbi şi spuse: 

— Eşti cam la șase kilometri de casă, în cazul ăsta. Eu sunt 
Katrina Gibson, și cunosc familia Meredith. Tocmai mă 
întorceam să beau o cafea; nu vrei o ceașcă? 

— Cum să nu! zâmbi el. Sunt al naibii de obosit, dacă vrei 
să ştii... locuiesc la oraș şi n-am mers niciodată pe jos mai 

mult de douăzeci de metri. Mi-au spus să fac o plimbare și să 
mă întorc pentru prânz. M-am rătăcit în prima jumătate de 
oră! 

— E ușor s-o iei pe un drum greșit, râse Katrina. Se întoarse 
și-l conduse prin grădină, sub privirea dezaprobatoare a 
bătrânului John. 

— Frumoasă casă, comentă bărbatul, oprindu-se să studieze 
exteriorul. Cât de confortabil trăiau cei din consiliul de 
regență, nu-i așa? 

— Așa cred. N-am locuit niciodată altundeva. 

— Eşti norocoasă. Bineînţeles, ești căsătorită, nu? 

Era imposibil să se simtă jignită de tonul lui prietenos. 

— Nu, nu încă... logodită, doar. 

— Şi vei renunţa la toate astea? 

— Da. Se întoarse şi arătă spre Stockley, care stătea solitară 
printre copacii dezgoliți, la patru kilometri. Voi locui acolo, în 
schimb. 

— O casă pe cinste, nu zic nu! 

— E foarte frumoasă, răspunse mecanic Katrina. Intră să 
bem o cafea. 

Lovelace veni s-o întâmpine la intrare. 

— Dumnealui este un prieten de-al domnului Meredith, 
care s-a rătăcit plimbându-se. O să bea o cafea înainte să se 
întoarcă. 

Lovelace înclină din cap, cu o politeţe dezaprobatoare. 

— Da, domnişoară Katrina. A sunat domnul Lucius. A spus 
să-l sunati, dacă doriţi. 

— Mulţumesc, Lovelace. Se întoarse spre oaspetele ei. 
Scoate-ţi haina, e cald aici. Când ajunseră în living, se așezară 

în fotolii. Eşti doar prieten cu familia Meredith, sau o rudă? 
Nu-i cunosc prea bine. 

— Sunt un nepot — unul îndepărtat, totuși. N-am mai fost la 
ei până acum. E frumos prin părțile astea. 

Vorbiră pe îndelete cât timp își băură cafeaua, fără să 
observe că afară se întuneca treptat. 

— Dumnezeule, ninge! exclamă Katrina. Cine ar fi crezut?! 
Se duse să privească pe fereastră. N-o să reușești să ajungi 
înapoi pe o vreme ca asta; va trebui să rămâi la prânz. Sună la 
Meredith și îndată ce opreşte ninsoarea te duc eu cu mașina. 

Nu-i ascultă protestele. 

— Mă bucur că-mi ţii companie, îi spuse, dorindu-și în 
treacăt ca Lucius să se întoarcă și s-o găsească întreținându-se 
cu tânărul acela atrăgător. 

Ninsoarea nu se opri. Mult după prânz, îşi beau cafeaua 
în faţa focului, ca doi prieteni buni, când Katrina se uită pe 
fereastră și văzu că cerul se înseninează și că nu mai 
ningea. 

Doar când se urcă în mașină își aminti că nu-l sunase pe 
Lucius. Nu putea să fi fost ceva urgent, altfel ar fi revenit. Îi 
făcu cu mâna lui Lovelace care stătea auster în pragul ușii și 
porni. Aproape ajunsese la poarta principală, când Bentleyul 
trecu pe lângă ea. O clipă, zări chipul lui Lucius. Părea 
supărat, fapt pe care-l remarcă noul ei prieten. 

— Ce indispus era tipul din Bentley — avea gura ca o 
capcană pentru șoareci şi ochii sticloşi. Nu mi-aş dori să-l irit! 

— Logodnicul meu, spuse Katrina calm. Am uitat să-l sun. 

— Oh, Dumnezeule! Eu zic să ne întoarcem ca să-i pot 
explica... să-mi cer scuze. 

— Nicidecum. Nu e câtuși de puţin vina ta, și până ajung 
înapoi, o să uite deja. 

Era conștientă că visa cu ochii deschiși. Probabil, Lucius va 
fi glacial și sarcastic. Așa merita pentru că se ducea la Londra 
atât de des. Puteau juca amândoi jocul acela, își spuse ea. 

Drumul până la casa Meredith era scurt, s-ar fi putut 
întoarce într-o jumătate de oră, dar își permise să se lase 
convinsă să rămână la ceai şi din moment ce doamna Meredith 
era o femeie vorbăreaţă, care avea multe de spus despre orice, 
jumătatea de oră se transformă într-o oră. În cele din urmă, 
Katrina se scuză, promise să-l revadă pe Peter înainte să plece 
și se îndreptă spre ușă, însoțită de gazda ei. 

— Şi te vei căsători cu Lucius Massey, nu-i așa, draga mea? 
Foarte potrivită alegere — două familii vechi din zonă, știi? 
Aşteptăm cu nerăbdare nunta. 

Katrina urcă în mașină și conduse înapoi. Dintr-un motiv 
Oarecare, era arțăgoasă, poate pentru că îi displăcea să fie 
considerată potrivită. Potrivită pentru ce? Opri lângă Bentley. 
Așadar, Lucius o aștepta încă... Intră în casă şi se pregăti să 
întâlnească privirea lui de gheaţă și cel mai disprețuitor ton de 
care era capabil. 

Când intră în living, îl găsi lângă foc, cu picioarele întinse 
confortabil și cu o tavă de ceai lângă el. Se ridică. 

— Lovelace a fost amabil să-mi ofere un ceai... nu te 
superi, nu? 

— Nu, sigur că nu. De ce m-aș supăra? Îţi oferă de mâncare 
de când îmi pot aduce aminte. 

Gura lui frumoasă se strânse. 

— Într-adevăr. Ai petrecut o după-amiază plăcută, sper. 
Zăpada a venit pe neașteptate. Doar aici, la Oxford, n-a nins 
deloc. 

Katrina se așeză și Lucius își strânse picioarele, mulțumit; 
părea să nu mai aibă nimic de spus. După un minut sau două, 
Katrina spuse iritată: 

— De ce vroiai să te sun? Adăugă: am uitat. 

— Fireşte. Am reușit să iau bilete la spectacolul acela nou — 
cel despre care vorbeam săptămâna trecută. Se uită la ceas. 
Din nefericire, începe la șapte și jumătate și acum e aproape 
Șase. 

Katrina uită că era supărată. 

— Lucius, ce minunat! Zbor să mă schimb repede și într-un 
sfert de oră plecăm — poate reușim să ajungem. 

— Din nefericire, spuse el cu blândeţe, m-am gândit că e 
puțin probabil să fii liberă în seara asta, aşa că am anulat 
rezervările. 

— Poftim? Nu știi... 

— Gramatica ta lasă de dorit, spuse el, şi adăugă cu o 
îngâmfare care o făcu să fiarbă de furie: e păcat să le irosim 
când sunt atâția oameni care vor să vadă spectacolul. 

Se lăsă pe spate și o privi; Katrina se simtea exact ca atunci 
când era mică și făcea o boacănă, după care dădea fuga să-i 
spună. De cele mai multe ori fusese vina ei, și Lucius stătuse 
şi o privise până când recunoscuse. Odată ce o făcea, 
înțelegerea lui era fără margini. 

— E nepotul familiei Meredith, stă la ei, spuse ea sfidătoare. 
A ieșit să se plimbe și s-a rătăcit... era pe culmea dealului. 
L-am invitat să bea o cafea și... am stat de vorbă. Apoi adăugă, 

dintr-o dată răzbunătoare: e drăguţ... nu s-a uitat la mine 
de parcă aș fi săracă cu duhul, nici nu s-a uitat la hainele 
mele ca și cum toate ar fi din cale-afară de nepotrivite... Se 
opri înspăimântată, pentru că nu vorbise serios nici o 
secundă. 

— Şi ce vrei să spui cu asta? întrebă Lucius în șoaptă. 

I se păru cel mai bine să ignore întrebarea. 

— Ningea şi i-am spus că-l duc cu mașina după ce se 
oprește, și așa am și făcut. 

— Începutul unei prietenii frumoase? 

— Eşti malitios... 

— Obraznic, vulgar, arogant? Fii serioasă, Katie, când vine 
vorba de bărbaţi eşti tare naivă și dacă unui vechi prieten 
nu-i este permis să aibă grijă de tine, atunci cui? 

Katrina se gândi cu părere de rău că Lucius nu-i va fi 
niciodată mai mult de un vechi prieten. 

— Sunt destul de capabilă să-mi port singură de grijă, îi 
spuse ea cu demnitate. 

— Şi stă mult pe aici? întrebă Lucius, nepăsător. Ai putea 
să-i arăţi imprejurimile. 

— Chiar a sugerat să ne revedem. Plecăm abia peste o 
săptămână, nu-i așa, şi întotdeauna perioada de după Crăciun 
e puţin cam plictisitoare. 

— Foarte bună idee, încuviință Lucius, şi Katrina îl privi 
suspicioasă. Afişa o schimbare radicală de atitudine și Katrinei 
nu-i era tocmai pe plac. Dar rareori se întâmpla să-și poarte 
pică prea mult timp: stătură confortabil lângă foc, vorbind, 
până când Lovelace veni să întrebe dacă domnul Lucius 
rămânea la masă. 

— Nu, răspunse Katrina senin, amintindu-și proasta lui 
dispoziţie de mai devreme, nu rămâne. Iar eu o să servesc cina 
pe o tavă, Lovelace. În seara asta, voi lucra în studio. 

Pe Lucius nu-l impresionă lipsa ei de ospitalitate. 

— Ceva de băut înainte să plec? întrebă el blând. Katrina îi 
oferi un whisky, iar ei își turnă un sherry. Un alt comision? 

— Nu tocmai, se încruntă ea, doar câteva idei pe care vreau 
să le încerc. 

— Călărim mâine? Trebuie să mă duc din nou la fermă. 
Adăugă indiferent: o să te întorci destul de devreme încât să 
petreci timp cu noul tău prieten. 

— Uite, iar ești nesuferit! izbucni ea. Oricine ar crede că ești 
gelos. Vru să-și muște limba de cum termină fraza. 

— Dar bineînţeles că sunt, fu el de acord. În fata lumii și din 
toate punctele de vedere, ești logodnica mea. Se duse la ușă. 
Noapte bună, draga mea, nu munci prea din greu. 

Katrina îl urmări cum pleacă, fierbând de furie și jurându-și 
că dacă Peter Johnson o va invita să iasă cu el, o va face, toată 
ziua și în fiecare zi. 

Doar că nu i se oferi ocazia. Lucius veni imediat după micul 
dejun şi prietenia lui nepăsătoare nu avea nici un cusur, nici 
măcar nu bătu vreun apropo referitor la disputa de seara trecută. 
Călăriră spre fermă și-și băură cafeaua în bucătăria mare și 
demodată de acolo, apoi Lucius se duse să inspecteze 
reparaţiile care fuseseră făcute într-unul din hambare. Dură 
mult și când se întoarse, se scuză că trebuia să-i facă o vizită 
unuia din supraveghetorii lui care locuia la un kilometru 
depărtare și până când își termină treburile, Katrina mai petrecu 
o oră în bucătărie, împreună cu soţia supraveghetorului. 

Luară prânzul și apoi se îndreptară spre casă; când 
ajunseră se întunecase deja și era firesc să rămână să bea 
ceiaul împreună; Katrina era foarte obosită, așa că trase un pui 
de somn și nu se trezi decât când majordomul lui Lucius veni 
cu un mesaj pentru stăpânul său. I-l transmise discret, la 
ureche, și Katrina nu auzi nici un cuvânt. 

— Oh, bună, te-ai trezit... n-am mai văzut pe cineva care să 
adoarmă atât de repede! Te duc imediat acasă. Se uită la ceas. 
Aştept pe cineva cam în jumătate de oră. 

Nu mai intră în alte detalii. Katrina se ridică în picioare 
şi se duse cu el la mașină; în faţa ușii ei, îi ură un noapte 
bună lipsit de vlagă și urcă în camera ei. Era o vulgaritate 
să fie indiscretă, dar asta n-o opri să se ducă la fereastră cu 
binoclul și să exerseze puţin lentilele pe ușa de la Stockley. 
Nu trebui să aştepte mult; văzu cum Bentleyul e tras în faţă 
şi cum Lucius urcă în mașină și pleacă. Gara era la 
Chipping Norton, la câţiva kilometri, așa că avea timp să 
facă o baie. 

Se întoarse în halatul de baie și încă mai avu timp. Farurile 
mașinii se zăriră în noapte aproape de Stockley şi Katrina avu 
imaginea splendidă a lui Lucius şi a unei tinere coborând și 
intrând înăuntru. Se îmbrăcă frumos, mai ales după ce primise 
mesajul de la Lovelace. Domnul Peter Johnson, o informase el 
pe un ton dezaprobator, sunase în timpul după-amiezii și 
vrusese s-o vadă. 

Îşi strânse părul mătăsos într-o coadă riguroasă de cal și 
cobori la cină. La jumătatea drumului, fu chemată la 
telefon. 


108 ROBIN JAMES 


— Katie? întrebă cu blândete Lucius. În caz că te întrebai 
cine e persoana pe care am luat-o de la gară... este secretara 
unuia din partenerii mei, cu niște documente pe care trebuia 
să le analizez. 

Katrina inspiră, indignată. 

— Ce te face să crezi că... 

— Fată dragă, te cunosc de când erai bebeluș. Uneori, pot 
să-ţi aud gândurile. 

— Nu pe toate, sări ea. 

Lucius părea să râdă. 

— Păcat că nu pot să-ți văd faţa... dar pari vinovată! Noapte 
bună, Katie. 

Păcat că Peter Johnson nu sună dimineață. După micul 
dejun, Katrina se învârti prin casă sperând că va suna, apoi, 
nemaiputând să amâne, se duse în sat la întrunirea consiliului 
parohial, unde fu reținută până la prânz. Când în sfârșit scăpă, 
Lucius o aștepta afară, sprijinit de mașina ei. 

— Am venit pe jos, îi spuse, așa că pot să te implor să mă 
duci acasă? 

— Desigur. 

Lucius îi luă cheile. 

— Conduc eu. Vii să luăm prânzul împreună? Vreau să-mi 
dai un sfat în privința cabanelor... bătrânul Miles de la ultima 
are nevoie de un nou acoperiș. Mă întreb dacă ar trebui să le 
fac pe toate patru... celelalte nu sunt prea stricate, dar peste 
un an-doi vor avea nevoie de reparaţii și probabil până atunci 
preţurile vor creşte de două ori. 

Katrina știa aproape la fel de multe despre proprietatea 
Stockley ca și despre a ei; încă mai cântăreau avantajele și 

dezavantajele când se așezară la masă, și odată ce terminară de 
mâncat, acceptă destul de repede să meargă cu Lucius să le 
vadă. 

Era o zi frumoasă, deși rece, și traversară pajiștile către 
marginea proprietăţii. Cabanele arătau fermecător pe fundalul 
cerului de iarnă, străjuite de copaci dezgoliţi şi de gardul înalt 
metalic; fuseseră întreţinute cu grijă și modernizate, astfel 
încât nu-și arătau vârsta. 

— Va trebui să le faci pe toate, Lucius, altfel ţiglele or să 
arate ciudat... s-ar putea să nu reușești niciodată să le 
potrivești la fel, dacă aștepți cu acoperișurile celorlalte trei. 

— Da, şi eu m-am gândit la asta. Să mergem să-l vedem pe 
bătrânul Miles. 

Bătrânul fusese toată viața tâmplarul proprietăţii, acum se 
pensionase și fu fericit să-i vadă. Băură ceaiul cu el, îi explicară 
despre acoperișuri și porniră înapoi. Aproape ajunseseră 
acasă, când Lucius spuse nepăsător: 

— L-am întâlnit pe Peter Johnson al tău dimineaţă... era pe 
drum spre Chipping Sodbury, să ia trenul spre oraș. 

Katrina abia dacă-l auzi. 

— Ai putea să reamenajezi și sufrageriile când faci 
acoperișurile... Se opri. S-a întors la Londra? Și nu este al 
meu! 

— Nu? Ar fi putut fi. Lucius părea amuzat. 

— Probabil, dacă aș fi avut șansa să-l revăd. Dar de fiecare 
dată când a sunat, nu eram acasă. 

— Oh, n-ai avut noroc, spuse Lucius și deschise poarta, 
conducând-o în casă. N-o să vin la cină, o anunţă el vesel, chiar 
dacă nu fusese invitat. Vei vrea să începi să-ţi faci bagajele. 

Era adevărat. Lucius îi oferi ceva de băut și apoi o conduse 
acasă, unde Katrina se duse în camera ei și începu să 
împacheteze, împăturind cu grijă hainele frumoase și 
întrebându-se dacă o va găsi atrăgătoare în ele, minunându-se 
că până acum nu-și bătuse niciodată capul dacă observă sau 
nu cu ce era îmbrăcată. 

— Iubirea e foarte ciudată, îi spuse ea lui Bouncer care o 
urmărea suspicios în timp ce cotrobăia prin sertare după 
costumele de baie: simple, bleumarin și lipsite de orice 
urmă de frivolitate. Le vâri în colțul valizei, întrebându-se 
dacă să-și cumpere altele mai incitante. Nu, îi spuse lui 
Bouncer, nici gând; nu sunt și nu voi fi niciodată o persoană 
incitantă, nu? 

Bouncer, pentru care frumuseţea însemna falduri de piele, 
lătră și scutură din coadă. 

Katrina își petrecu următoarea zi punând ordine în 
treburile casei, îi făcu o scurtă vizită doamnei Lovell ca să-i 
explice de ce nu putea fi acolo când Virginia și James soseau, 
îl scoase pe Bouncer la o plimbare mai lungă ca de obicei și 
prezidă un ceai la W. I., o sarcină anuală de care aproape 
uitase. Nu-i plăcuse niciodată, pentru că era timidă la astfel de 
ocazii, și anul acesta fu mai rău decât de obicei, căci trebui să 
facă faţă unei avalanșe de întrebări despre ea și Lucius, 
acompaniate de zâmbete reținute, încuviințări și de o muţime 
de referiri la Virginia. Răspunse calm, aparent netulburată, fu 
de acord că sora ei și James păreau să se potrivească de 
minune, apoi fu din nou de acord că același lucru se putea 
spune și despre ea și Lucius și rămase evazivă în privința datei 
nunţii lor. Doamnele plecară una câte una, putin iritate că nu 

descoperiseră nimic din ce nu știau deja și Katrina tocmai se 
pregătea să urce în studio, când Lucius intră pe ușa din spate. 

Salutul lui fu vesel. 

— N-am îndrăznit să intru prin faţă. Mi-am amintit în ultima 
clipă că azi e șezătoarea anuală. A fost distractiv? 

— Nu, spuse Katrina, bosumflată, n-a fost. De ce sunt 
oamenii atât de interesaţi de noi? 

— Nimic neobișnuit. Într-un sat mic, toată lumea știe ce face 
toată lumea, şi dacă nu, își vâră nasul și iscodește până află. 
Dar nu intenţionează să facă rău. 

— Nu, ştiu asta. Doar că e puţin ciudat. Îşi întoarse privirea 
de la el. Și o să fie şi mai rău când o să ne întoarcem și toți o 
să descopere că până la urmă n-o să ne mai căsătorim deloc. 

— Nicidecum. S-ar aduna toţi în jurul tău cu adevărată 
compasiune. Eu voi fi oaia neagră... probabil va trebui să mă 
duc la Polul Nord sau în deșertul Gobi și să stau departe ani 
buni ca să mă ierte. 

Katrina cobori repede pe scări. 

— Lucius, nu vorbeşti serios, nu? Nu va fi nevoie să pleci? 
N-aș putea... Se opri exact la timp. 

— N-ai putea, ce? întrebă indiferent Lucius, deși ochii lui o 
priveau atent. 

— Nimic. Se îndreptă din nou spre scări. După un moment 
de tăcere, spuse cu înfrigurare: sunt pregătită de plecare. Cred 
că n-am uitat nimic. 

— Nici un telefon de ultim moment? 

— Nu, spuse ea cu răceală, prefăcându-se că nu înţelege. 

— Ah, ei bine, îndrăznesc să spun că o să-ţi scrie. Ştie unde 
mergem? 


112 ROBIN JAMES 


— Dacă te referi la Peter Johnson, nu, nu ştie. De ce ar ști? 

Spre iritarea ei, Lucius nu răspunse. 

— Încearcă să fii gata până la nouă. Acum, trebuie să plec... 
spre deosebire de tine, am câteva telefoane de dat. Pa! 

Katrina nu răspunse, doar dădu capul pe spate și începu să 
urce scările. O uimea că putea fi atât de exasperată de cineva 
pe care-l iubea cu atâta pasiune. Nu urcase decât trei trepte, 
când Lucius fu lângă ea. Fără un cuvânt, o sărută apăsat și 
dispăru la fel de repede cum venise, lăsând-o uimită și fără 
nici un sentiment, în afara unei iubiri copleșitoare. Noroc că 
nu era acolo să vadă. 

Își ocupă seara luându-și rămas-bun de la Lovelace și de la 
doamna Beecham, scoţându-l pe Bouncer la plimbare, cu 
toate că era întuneric și frig și verificând dacă avea la ea toate 
cele necesare pentru călătorie. Ar fi fost înțelept să se culce 
devreme, dar bântui prin casă, se spălă pe cap, își făcu 
unghiile, verifică încă o dată totul — lucru neobișnuit pentru 
ea; în mod normal era foarte calmă și echilibrată — și în cele 
din urmă, se duse la culcare. 

Nu dormi bine, avu coşmaruri în care se lupta să ajungă la 
timp la aeroport, alerga în reluare în timp ce avionul decola 
cu Lucius la bord. Se trezi obosită și o găsi pe doamna 
Beecham trăgând perdelele şi ceaiul de dimineaţă era pe masa 
alăturată. 

Se ridică din pat, făcu baie și se îmbrăcă repede, luă micul 
dejun în grabă, sub privirea nerăbdătoare a lui Lovelace și ieși 
cu Bouncer. Era încă întuneric și frig și când privi în vale, văzu 
luminile de la Stockley. Era o privelişte liniștitoare; cel puţin, 
Lucius se trezise și se pregătea să plece. 


ŞAMPANIE ŞI TRANDAFIRI 113 


Intră din nou în casă, se machie şi se îmbrăcă într-o rochie 
foarte potrivită din tweed şi o haină asortată, mănuși și pantofi 
foarte scumpi și cobori. Bagajele ei erau așezate în hol, geanta 
Gucci și valiza încăpătoare. Cel puţin Lucius nu va avea nimic 
de comentat cum că nu era gata. 

El ajunse câteva minute mai târziu, îi ură indiferent bună 
dimineţa, îi puse bagajele în portbagaj și schimbă câteva 
amabilităţi cu Lovelace, care îl ridica în slăvi cu o evlavie pe 
care Katrina o găsea inutilă. 

— Avem destul timp, îi spuse Lucius. O să bem o cafea pe 
drum. Ai luat o carte să citești? 

— Nu... ar fi trebuit? 

— Întotdeauna mai aștepți de când ajungi acolo și până să 
te îmbarci în avion. Lasă, găsim noi ceva la aeroport. 

— Tu ai carte? 

— Mi-am luat ceva de lucru, zâmbi el slab. 

Așadar, de asta era atât de nărăbdător să-și găsească ceva de 
citit! Dacă el credea că o să flecărească toată călătoria, nu se 
putea înșela mai mult. Se așeză lângă el fără să mai spună 
nimic și în afară să-i răspundă când făcea câte o observaţie, nu 
avu nimic de spus până când se opriră să ia o cafea de la 
localul aeroportului. 

Era mare și zgomotos, plin de oameni, chiar la ora aceea a 
unei dimineţi de iarnă. Lucius luă cafelele şi se așezară, 
înconjurați de cei care luau cu întârziere micul dejun. 
Luându-și ochii de la o farfurie plină cu bacon și cu ouă prăjite 
savurate de către posesorul ei, Katrina descoperi că Lucius o 
studia. 

— Eşti foarte tăcută, bservă el. Îti pare rău că vii cu mine? 

— Bineînţeles că nu! De ce spui asta? N-am nici o îndoială 
că mă voi simţi excelent. Stăm bine cu timpul? 

— Oh, da. O să mergem la Staines să facem câteva provizii. Ar 
trebui să ne aștepte cineva ca să ia mașina. Odată ce ne verifică 
bagajele, putem să stăm și să ne uităm pe pereți încă vreo oră. 

— Dar poţi să lucrezi, îi aminti ea amabil. 

Heathrow era un furnicar, roia de oameni care bâjbâiau de 
colo-colo în căutarea bagajelor, a copiilor și a hamalilor, în 
timp ce călătorii experimentați treceau nepăsători printre ei, 
știind exact unde mergeau, imaculați în costumele lor bine 
croite și purtându-și servietele de directori. Katrina, căreia 
Lucius îi spusese să aștepte cât timp el și hamalul duceau 
bagajele la control, se trezi între două doamne mai în vârstă, 
una mai plinuță și veselă, iar cealaltă uscăţivă, într-o haină 
de ploaie și cu o pălărie inutilă, revoltată peste măsură. 

— Cu siguranţă, îţi amintești dacă ai luat cu tine cutia roșie 
pentru pălării, Addy, spuse cea din urmă. Dacă n-o ai acum, 
atunci unde este? 

Chipul lui Addy era la fel de încrezător ca al unui copil. 

— O s-o găsească cineva și o s-o pună în avion, Dora. 

— Prostii! declară Dora și se întoarse spre Katrina. Sora mea 
e atât de neglijentă, spuse ea supărată şi adăugă temătoare: ce 
propui? 

— Realmente, n-aş ști ce să vă spun, spuse Katrina cu 
blândeţe. Călătoresc foarte rar, dar cu siguranță există un 
centru de informaţii aici. N-aţi putea să cereţi un sfat acolo? 

— Sus, sări cea slabă. Dar cine o să aibă grijă de bagaje? 

— Nu-i putem cere domnișoarei să facă ceva, spuse cea mai 
comodă. Mă duc eu, Dora. 

— Ba nu te duci nicăieri! Poate că domnișoara aceasta poate 
să se uite la bagajele noastre și mergem amândouă. 

— Şi eu călătoresc, interveni Katrina, în continuare amabilă, 
dar fermă și oftă uşurată când Lucius spuse din spatele lor: 

— Vreo problemă? Pot să vă ajut cu ceva? 

Îi povestiră amândouă, vorbind în cor. Katrina îl admiră 
pentru felul în care înţelese din cuvintele lor încâlcite, le 
spuse să rămână acolo și dispăru. 

— Soțul tău, draga mea? întrebă doamna mai plinuță. 

— Logodnicul. Katrina îi zâmbi doamnei în vârstă. Sunt 
sigură că o să rezolve totul. 

— Pare de încredere. Ochii bătrâni și albaștri o priviră 
melancolic. Sunt convinsă că veţi fi foarte fericiți. 

— Unde mergeti? întrebă sora ei. Katrina nu ţinea neapărat 
să-i spună, dar pentru că nu prea avea de ales, îi răspunse: 

— Grecia. 

— Şi noi la fel. Călătoriţi doar voi doi? 

Katrina simti impulsul de a-i spune curioasei să-și vadă de 
treaba ei. Încuviinţă scurt. 

— Nu sunt de acord ca tinerii necăsătoriți să meargă 
împreună în vacanță, începu doamna, dar din fericire fu 
întreruptă de Lucius, care-i returnă cutia pentru pălării. Scurtă 
politicos repriza de mulțumiri, o luă de braţ pe Katrina și 
porniră spre scări. 

— Cum Dumnezeu ai reușit să intri în vorbă cu doamnele 
acelea? Nu te-am lăsat singură decât câteva minute! 

— Una din ele era foarte drăguță, și m-au cam luat prin 
învăluire. 

— Fi bine, slavă Domnului că n-o să le mai întâlnim. Lucius 
o conducea către librărie, ţinând-o de mână. 

— Nu fi atât de sigur. Și ele merg tot în Grecia. 

Alese o carte, apoi urcară și băură o cafea până când 
avionul lor fu anunţat. Nu era nici urmă de cele două doamne; 
Lucius remarcă plin de speranță că poate se rătăciseră sau 
stăteau într-un colţ mai retras, certându-se. Dar acum le 
văzură. Erau ultimele care se îmbarcau în avion și trecură prin 
compartimentul de clasa întâi, căutându-și locurile. Cea mai 
plinuță zâmbi dulceag, cealaltă îi fixă cu privirea și icni. 

— Nu cred că ne place, murmură Lucius. Ce am făcut? 

— Dacă vrei să știi, mergem în vacanţă și nu suntem 
căsătoriţi. 

Lucius pufni în râs. 

— Desigur, am putea să remediem situaţia... la Atena este 
o biserică anglicană și putem să ne punem pirostriile de 
îndată ce ajungem. Ti-ar plăcea să fim un cuplu respectabil și 
căsătorit, Katie? 

Râdea, așadar gumea. O durea inima, dar spuse vesel: 

— Nu tocmai, mulţumesc. Nu cred să găsești un cuplu care 
să arate mai respectabil decât noi, așa că nu cred că trebuie să 
ne facem griji. Îi zâmbi frumos, ascunzându-și foarte bine 
sentimentele. 

Nu vorbiră în timpul decolării și după ce zborul se 
stabiliză, Katrina deschise cartea, iar Lucius își luă hârtiile și 
începu să noteze pe ele. Puteau fi căsătoriţi de destulă vreme 
încât să se simtă bine unul în compania celuilalt, fără să se 
deranjeze să vorbească. Katrina dădea paginile cărții fără să 
citească nimic, întrebându-se dacă vacanţa lor avea să fie un 
succes, de ce Lucius ţinuse atât de mult s-o ia cu el şi ce va face 
când se vor întoarce în Anglia. Nu era sigură dacă era mai rău 
să-l vadă în fiecare zi și să-şi ascundă iubirea sub masca 
prieteniei, sau să nu-l mai vadă niciodată. 

— Prânzul, îi șopti Lucius la ureche. E plictisitoare cartea? 
Nu citești. 

Mâncarea fu excelentă și Lucius o încurajă să bea puţin vin, 
așa că i se făcu somn și adormi. Se trezi când o atinse uşor pe 
mână. 

— Aterizăm, îi spuse el și-i puse centura de siguranță. 

Pierdură încet altitudine, trecând prin nori, așa că în clipa 
în care avionul ajunse sub ei, soarele părea strălucitor, iar 
marea de un albastru infinit care nu părea tocmai real. Katrina 
privi pe hublou linia coastei și pământul de dedesubt. Nu era 
prea multă verdeață, dar existau copaci, puncte mici și albe pe 
care le consideră a fi case, panglici înguste de drumuri și 
intrând acum în panoramă, deși la câţiva kilometri, orașul 
Atena. Privi în jos, tânjind după o cană cu ceai. Până la urmă, 
era ora cinci. 

Așa cum făcea de obicei, Lucius îi citi gândul. 

— Dormeai atât de liniștită, încât am decis să nu te trezesc 
când au venit cu ceaiul. O să bei unul imediat ce ajungem la 
hotel. 

— Minunat! îi zâmbi ea, recunoscătoare. Am pierdut ceva 
cât am dormit? 

— Nu. Cea mai mare parte a drumului am fost deasupra 
norilor. 

Aterizară câteva minute mai târziu și în alte cinci minute, 
fură la vamă. Când ieşiră în holul principal, Katrina spuse: 

— Politicos și rapid, dar puţin cam lapidar, nu crezi? 

Lucius o luă de brat. 

— Din cauza limbii, presupun. Unde e hamalul nostru? O să 
luăm un taxi. Zâmbi cu malițiozitate. Sper că simţi că ești în 
vacanță, pentru că eu, unul, așa mă simt! 


Capitolul 3 


Grande Bretagne era un hotel liniștit şi luxos și camera 
Katrinei, spațioasă și aerisită, avea un balcon umbrit, mobilat 
cu masă și scaune. Camera ei și a lui Lucius erau separate 
printr-o sufragerie și înainte să deschidă geanta, Lucius îi 
strigă din balconul lui: 

— Te așteaptă un ceai. Vino să-l bei acum, și te schimbi 
după. 

Înainte să se ducă, ieşi pe balcon. Panorama era o piaţetă 
mare și o vedere a dealurilor îndepărtate de dincolo de 
portocali. Aerul era rece şi curat, dar soarele şi cerul senin 
făceau să pară mult mai cald decât era. 

— Nu e destul de cald să port lucrurile pe care le-am luat, 
îi spuse lui Lucius, așezându-se la masă, lângă el. 

— Tocmai mi s-a spus că e mult mai cald decât de obicei, 
pentru această perioadă a anului, și se așteaptă să fie și mai 
cald. Astăzi sunt cincisprezece grade, dar probabil că 
temperatura va urca la optsprezece. 

— Dar nu e cam neobișnuit? Nu e decât ianuarie. 

— Ba da, dar e în avantajul nostru. Eşti prea obosită să mai 
ieşim în seara asta? Mă gândeam că mâine dimineață am putea 
să mergem la Acropole, și apoi să umblăm încet de colo-colo. 
O să inchiriez o mașină și într-o zi o să mergem de-a lungul 
coastei. Dacă ai curaj, am putea și să înotăm din când în când. 

— În ianuarie? Cred că ti-ai pierdut minţile! Cu toate astea, 
mi-am adus costumul de baie. 

— Apa nu e prea rece, nici măcar în ianuarie... merită 
oricum să încercăm. 

— Fi bine, mă duc să despachetez și să mă schimb. O să fii 
aici? 

Lucius îi aruncă o privire uşor ironică. 

— Desigur. Bem ceva jos și cinăm mai târziu. Poate facem și 
o plimbare... 

Katrina încuviință din cap și se întoarse în camera ei să facă 
o baie şi să se schimbe într-o rochie croșetată și o jachetă. Era 
frumoasă şi mătăsoasă, de un roz pal. Când reveni în 
sufragerie, era mulțumită de cum arăta. 

Lucius era pe balcon, dar se întoarse s-o studieze când 
intră: 

— Frumos, observă el. Meriţi un cocteil cu șampanie. 

Barul era elegant, aglomerat și plin aproape la refuz, deşi 
nu păreau să fie mulţi turişti acolo. Luară ceva de băut, apoi 
se duseră la cină și deși restaurantul era aproape plin, fură 
conduși la o masă lângă fereastră, plasată în așa fel încât 
puteau vedea întreaga încăpere și în același timp să vadă afară 
Piaţa Sintagma. Katrina cercetă meniul, pregătită să accepte 
sfatul lui Lucius. 

— Un aperitiv, cred, o consilie el, apoi musaca, şi dacă aș fi 
în locul tău, aș lua îngheţată, dar dacă vrei, poţi să iei brânză. 
Vrei să încerci un vin autohton? 

— Ei bine, desigur, spuse Katrina, uluită. Vreau să spun, 
când ești la Roma... 

Lucius zâmbi cu blândeţe și Katrina își îndepărtă privirea, 
pentru că atunci când îi zâmbea în felul acela, îi era foarte 
greu să joace rolul unei vechi prietene de familie. 

Vinul nu-i plăcu prea mult, dar mâncarea era bună, servită 
de un chelner vesel, care se oprea să stea de vorbă cu ei de 
câte ori venea la masa lor. O surpinse când Lucius îi vorbi în 
greacă și omul, încântat, răspunse după câteva secunde. 

— Nu-i așa că ești inteligent? spuse Katrina după ce 
chelnerul plecă. I-ai spus ceva concret, sau doar l-ai întrebat 
cât e ceasul? 

— Asta, și am aflat care e cel mai bun loc de unde putem 
închiria o mașină și cum sunt drumurile. 

— Şi sunt bune? 

— Surprinzător, da. N-a plouat nici pe departe la fel de mult 
ca de obicei; de fapt, vremea a fost excepțională; mult mai 
caldă decât ar trebui. Spune că oamenilor mai în vârstă ai țării 
nu le place deloc, cred că ar putea să însemne furtuni mai 
târziu. 

— Ei bine, mă bucur că e bine pentru noi. Katrina își 
termină cafeaua și se duse să-și ia haina de angora, apoi ieșiră 
împreună în piaţetă. Se plimbară de-a lungul memorialului de 
război de dincolo de portocali și apoi se îndreptară către 
Palatul Parlamentului, unde vizitară Parcul Naţional, care era 
încă deschis. Era prea devreme să fie flori, dar văzură tufișuri, 
ienuperi și chiparoși înalți. 

— Cât timp o să stăm aici? întrebă Katrina. 

— Două zile, poate trei. Ne mai oprim o zi la întoarcere, 
dacă vrei. 

Simti că nu era prea entuziasmat. 

— Dacă nu vrei, atunci nici eu nu vreau. Trebuie să fie o 
mulţime de lucruri de văzut în toată tara. 

— Așa e, ne-ar trebui luni întregi. Dar în timpul pe care-l avem, 
vom vedea cele mai frumoase locuri ale colțului acesta de ţară. 

— Ai mai fost aici, ştiu... de câte ori? 

— De patru ori... nu, de cinci, și de fiecare dată când mă 
întorc acasă mulțumesc pentru pace și liniște. 

— Ei bine, e puţin cam zgomotos, dar cred că-mi place — 
portocalii și faptul că e atât de cald în ianuarie, și munţii aceia 
în depărtare. 

Îşi vâr? mâna sub bratul lui, pentru că întotdeauna făcuse 
aşa și dacă acum evita, era posibil ca Lucius să observe. 

— Poţi să-mi îmbogățești cultura cu câţiva zei greci, sugeră ea. 

De următoarele două zile profitară la maximum. Firește, 
prima dimineaţă o dedicară integral Acropolelui. Katrina urcă 
fericită panta cu pavaj alunecos a Dealului Sacru și rămase 
pierdută să privească Parthenonul, cât timp Lucius îi arătă 
marea și fumul de la Pireu și o întoarse să vadă întinderea 
vastă a Atticului, arătându-i Templul zeiței Nike, o 
încântătoare miniatură din faţa Parthenonului, care-i plăcu 
foarte mult. 

Erau puţini oameni prin preajmă; era încă destul de 
devreme, dar soarele era incredibil de cald. Hoinăriră din 
templu în templu, apoi vizitară scurt imprejurimile muzeului 
Acropole, căci se făcuse deja ora prânzului. 

Se întoarseră la mașina închiriată şi merseră la restaurantul 
Dionysos, vizavi de teatrul cu același nume. Mâncară pilaf și 
legume asortate cu orez și cu ierburi aromatice. Lucius 
comandă un vin grecesc cu aromă rășinoasă, dar după o 
înghițitură, Katrina strâmbă din nas și declară că are gust de 
terebentină, așa că ceru pentru ea un vin dulce. 

După-amiaza și-o petrecură vizitând diferite monumente 
ale orașului, şi dacă Lucius se plictisea, nu dădea nici cel mai 
mic semn, oferindu-i răbdător explicaţii despre Turnul 
Vânturilor, despre Poarta Atenei, înainte de a o duce la o 
cofetărie să bea un ceai și să savureze cele mai apetisante 
prăjituri pe care Katrina le văzuse vreodată. Apoi vizitară 
Catedrala Bizantină, în faţa căreia catedrala oficială de alături, 
un morman de cărămizi ridicat în secolul al XIX-lea, arăta 
meschin. După aceea, se întoarseră la hotel să facă baie, să se 
schimbe şi să bea ceva la bar înainte de cină. 

— O zi minunată, declară Katrina. Ce facem mâine? 

— Plaka, vechiul oraș, şi vom merge pe jos, draga mea. Nu 
vor fi prea mulţi turiști şi putem cutreiera în voie. 

Coborâră la cină și apoi Lucius o duse în piaţetă, unde 
stătură la o cafenea cu terasă, savurând o cafea tare și groasă. 
Nu era frig, poate puţin rece, dar era plăcut. 

A doua zi, Lucius o duse la Plaka, pe alei înguste, pe lângă 
case mici, să ia prânzul la o tavernă: legume și orez preparate 
în ulei, bere grecească și o budincă foarte dulce și lipicioasă. 
După masă, o duse într-o grădină de chiparoși și arbuști, unde 
stătură pe o bancă privind soarele de prânz, fără să-și spună 
prea multe. Când se ridicară, Lucius întrebă: 

— Te simţi bine, Katie? Şi când ea încuviinţă cu entuziasmul 
unei fetiţe, o sărută blând. 

Avu nevoie de toată puterea ei să nu-l sărute și ea. 

După-amiaza se duseră la cumpărături, să ia felicitări 
pentru Lovelace, doamna Beecham, doamna Lovell și pentru 
doamna Moffat, iar Katrina achiziţionă câteva broderii pe care 
să le dăruiască acasă. Când ajunseră din nou în Piaţa 
Sintagma, Lucius îi cumpără o icoană micuță. 

— Un suvenir care să-ţi amintească de vacanța petrecută 
împreună. 

Katrina îi mulţumi pe tonul cel mai potrivit, spunându-și că 
nu va avea nevoie de o icoană sau de nimic altceva care să-i 
aducă aminte, dar nu-i putea mărturisi asta. 

Băură ceai la o altă cafenea și se întoarseră la hotel, să 
urmeze tiparul serii anterioare. Făcându-și din nou bagajul 
pentru plecarea de a doua zi, Katrina petrecu un timp pe 
balcon privind piaţa plină de animaţie. 

— Hai să ieşim să bem ceva, îi strigă Lucius din balconul lui. 
Știu că am mai băut deja ceva, dar nu-mi este somn; ție? 

Katrina negă cum că ar fi obosită și zece minute mai 
târziu, stăteau la o altă cafenea, în fața unui brandy și a unei 
cafele. Katrina nu vrusese realmente brandy, dar Lucius 
râsese de ea: 

— Trăiește periculos! o sfătui el. 

Tocmai ridica paharul, când o voce îi întrerupse: 

— Ce drăguţ să ne vedem din nou, draga mea! 

Doamna comodă din aeroport stătea lângă masa lor, 
zâmbind. Sora ei era alături, strâmbând din nas. Lucius se 
ridică în picioare și le salută; doamna mai plinuță se dezlănţui: 

— E minunat, nu-i așa? noi locuim la o pensiune, dar ne-am 
gândit să vedem cum trăiește şi cealaltă jumătate. Râse vesel, 
dar părea melancolică. 

— Nu beti o cafea sau altceva? întrebă Lucius, şi Katrina vru 
să-l îmbrăţişeze pentru felul în care zâmbi. 

— Mulţumim, nu. Sora doamnei plinute răspunse înainte. 
Nu suntem obișnuite să ieşim atât de târziu, trebuie să ne 
întoarcem în camerele noastre. Se uită dezaprobator la 
paharele de pe masa lor. Nu punem gura pe băuturi tari. Bună 
seara. 

O prinse pe sora ei de braţ şi porni în marș. 

— Biata de ea, sunt sigură că i-ar fi plăcut să bea ceva cu noi, 
spuse Katrina privind în urma lor. 

— Așa cred și eu; dar murăturii aceleia de surori i-aș fi oferit 
oțet! 

Reluară discuţia de dinainte şi curând stabiliră destinaţia 
următoarei zile. 

Plecară după micul dejun, alegând drumul aglomerat spre 
Pireu, apoi porniră pe autostrada de pe coastă, spre Sunion. 
Pireu era neinteresant, plin de fabrici și de turnătorii, și-l 
străbătură rapid, bucuroşi să ajungă la mare. Urmă pista de 
raliu, apoi aeroportul, după care văzură plajele cu 
bungalourile moderne și cu tavernele lor. Mai departe, de-a 
lungul coastei, se înșirau hoteluri și în sfârșit, Sunion și 
templul lui Poseidon, pe o stâncă înaltă, deasupra mării. 

Băură cafea la o cafenea de la poalele templului și apoi 
urcară pe drumul anevoios, să-l poată examina mai 
îndeaproape și să admire priveliștea magnifică din vârful 
stâncii. Era o zi senină. Lucius arătă spre Milo, departe la 

orizont, și din moment ce soarele era cald, leneviră o vreme 
sub razele lui, vorbind aproape despre nimic, mulțumiți să fie 
unul în compania celuilalt. 

Se întoarseră la hotel și luară prânzul, apoi merseră pe 
coastă către Lavrion, apoi spre Mesogeia. Aici, ţara era diferită, 
cu plantaţii de măslini, cu munți înzăpeziţi în depărtare, cu 
sate a căror istorie veche i-o povesti Lucius, oprind adesea să 
admire panorama. Seara ajunseră la Kophisia și Katrina era 
surprinsă că nu erau prea departe de Atena, dar merseseră 
încet. Katrina era în secret bucuroasă să vadă vile moderne, să 
descopere că şi hotelul lor era modern, cu camere și băi mari 
și cu restaurant. Oricum, cu toate că era obosită, profitase de 
fiecare moment al zilei. 

— Ar trebui să mergi pe jos, ti spuse lui Lucius, ca să vezi 
totul pe îndelete. 

— Te-am pus să mănânci prea mult, nu-i așa? râse Lucius. Să 
mai rămânem o noapte? 

Katrina spuse repede nu; îi știa din intuiţie planurile şi nu 
vroia să şi le strice din cauza ei. 

— Mâine mergem la Teba, îi aminti ea, iar noaptea o vom 
petrece la... se opri ca să pronunţe corect, Levadia. 

Avu un somn fără vise și se trezi să descopere o nouă zi 
senină. 

— E prea cald, le spuse chelnerul bătrân, dând îngrijorat 
din cap, în timp ce le servea micul dejun. 

— Ei bine, noi sperăm să dureze, observă Katrina vesel; 
vreau să înot măcar o dată. Bău ultima gură de cafea: putem 
pleca oricând dorești, Lucius. 

— Eşti un copilot pe cinste, nu-i așa? zâmbi Lucius. Când ne 
întoarcem acasă, tot așa o să mă cicălești? 

Katrina zâmbi și scutură din cap, neavând încredere să-i 
răspundă. 

Teba o dezamăgi; era banală și în timp ce Lucius conducea 
pe autostrada principală deluroasă, se gândi de ce veniseră. 
Ca de obicei, Lucius îi citi gândurile. 

— Nu e ce te așteptai, nu? Dar istoria ei e destul de ieșită 
din comun și foarte sângeroasă. N-o să-ţi dau toate detaliile, 
doar câteva referințe... 

Ceea ce făcu la cafea, la o tavernă de pe autostrada 
principală. 

— Levadia este destinaţia noastră din seara asta, dar o să ne 
abatem puţin de la drum să vedem și alte locuri interesante șI 
vom alege drumul cel mai lung dintre Ptoion și Gla. 

Katrina încuviință. Habar nu avea unde erau sau încotro se 
îndreptau; căutase de ieri traseul zilei pe hartă și crezuse că-l 
reţinuse. Evident, nu reușise, dar era mulțumită să stea alături 
de Lucius şi să asculte vocea lui joasă pronunţând fără nici o 
dificultate nume grecești și să ştie că, indiferent cât de 
prostească era întrebarea ei, va primi un răspuns. Asemenea 
unui profesor cu un elev slab. 

— Nu ţi se pare puţin cam plictisitor că m-ai luat cu tine? Nu 
ştiu nimic... 

— Nu, nu mă plictisesc niciodată în compania ta, Katie, și 
îmi face plăcere să-ţi spun diferite lucruri. Se uită la ea și-i 
zâmbi. Îmi amintesc că-ţi povesteam diferite lucruri de când 
mi-am dat prima oară seama că mă ascultai. Câţi ani să fi avut 
pe atunci? Patru, cinci? 

— În jur de patru, încuviință ea arțăgoasă, amintindu-și cum 
îl ridica în slăvi când era mică. Pe măsură ce crescuse, adoraţia 
se transformase într-o prietenie solidă; nici măcar aberaţiile 
Virginiei n-o zguduiseră, iar acum, nici iubirea ei nu trebuia s-o facă. 

Ajunseră în Levadia după-amiază târziu, după ce făcuseră 
un popas să viziteze biserica bizantină, care nu numai că era 
foarte veche, dar avea o poveste interesantă din timpul celui 
de-al doilea război mondial care-i rămase Katrinei întipărită 
mai mult decât istoria ei antică. Alături era o tavernă și băură 
acolo un ceai și mâncară câteva prăjituri foarte dulci, care 
Katrinei începeau să-i placă. 

Levadia o încântă din prima clipă, întinsă peste dealuri 
străjuite solemn de munti și cu Muntele Parnassus înălțându-se 
falnic și înzăpezit în depărtare. Era o multitudine de culori, 
căci industria locală era cea producătoare de pături, și acestea 
atârnau, în toate culorile, de la fiecare balcon. 

Hotelul lor era modest; camerele erau mobilate minimal, 
iar dușul era comun, dar era curat și ferit de agitația străzilor 
principale. Mâncarea fu excelentă și urmară de acum obișnuitul 
lor ritual de a se plimba seara și de a bea cafea la una din 
taverne, urmărind aglomeraţia din jur. 

— Mâine mergem la Delphi și apoi o să ajungem la muntele 
Parnassus și o să căutăm un sat micut. O studie gânditor. Am 
putea să vorbim acolo, Katie? 

Katrina se opri la timp să-l întrebe despre ce. În schimb, 
spuse vesel: 

— Sună frumos. Să înțeleg că sunt multe de văzut în Delphi? 
Toţi pe care i-am întâlnit și care au fost acolo au spus că pur 
și simplu trebuie să revină. 

— Sunt o mulţime de văzut. La sfârșitul zilei de mâine vei 
decide dacă vrei să mai stăm acolo. Ai chef de o plimbare? E 
un castel și o strâmtoare cn un peisaj mirific. 

Mai târziu, pregătindu-se de culcare, Katrina se gândi cât 
de bine se potriveau unul cu celălalt, dar poate nu asta era 
ce-și dorea Lucius. O fată drăguță, chiar frumoasă, care purta 
haine moderne și flecărea încontinuu, în timp ce ea trebuia 
împinsă de la spate să-și cumpere îmbrăcămintea potrivită şi 
tindea spre tăceri îndelungi și confortabile când erau 
împreună. În plus, nu se putea trece cu vederea faptul că nu 
era tocmai o frumuseţe. Lucius spusese că vrea să stea de 
vorbă cu ea; presupunea că vrea să-i spună ce intenţiona să 
facă la întoarcere. Putea chiar să-i spună despre fata cu care 
avea de gând să se însoare — pentru asta erau prietenii vechi, 
pentru confidente. 

În dimineaţa următoare plecară spre Delphi. Călătoriră 
spre vest într-o dimineaţă ciudat de liniștită şi de călduroasă. 
Străbătură ţinuturi pustii, înconjurați doar de munți și Katrina 
se asigură în sinea ei că, bineînțeles, acesta era motivul din 
care se simţea atât stânjenită. 

Opriră scurt să vadă mânăstirea Hosias Loukas și să bea o 
cafea la un hotel mic din apropiere, apoi porniră din nou la 
drum, străbătând livezi de migdali deja înfloriți și câmpii mici, 
însă acestea dispărură repede în favoarea întinderilor cu 
măslini. Urcară constant până ajunseră la Arachova, unde 
opriră pentru prânz înainte să pornească din nou spre Delphi, 
acum la vale, prin niște chei înguste. Aici erau mai multe 
hoteluri și un număr surprinzător de magazine. Nerăbdătoare 
să arunce o privire, Katrina fu încântată când Lucius opri în 

fața unui hotel mai mare, rezervă două camere, parcă mașina 
și se declară pregătit de o plimbare. Stătu răbdător lângă ea, 
cât timp se uită la broderii și la tot soiul de suveniruri, apoi o 
conduse înapoi la hotel, pentru un ceai. 

— Suntem la cinci minute de mers pe jos de Sanctuarul lui 
Apollo, spuse el după ce terminară. Facem o plimbare până 
acolo înainte de cină? 

Sanctuarul era aproape încercuit de stânci, iar dealul sacru 
era îngust, abrupt și șerpuit. Dezamăgită, Katrina adăugă 
practic: 

— Deși probabil e din cauză că nu știu nimic despre el — 
îndrăznesc să spun că un student la mitologie greacă l-ar găsi 
foarte interesant. 

Lucius fu de acord și sugeră că poate preferă teatrul. Urcară 
treptele din piatră, și aici nu fu dezamăgită. Munţii din jur 
reflectau apusul de soare și totul era cufundat în tăcere. 

— E frumos, șopti ea, şi emană atâta pace! 

Lucius o luă de braţ. 

— Avem timp să urcăm și mai sus, la arenă. 

Priveliștea era și mai bună de acolo. Stătură unul lângă 
celălalt, fără să spună prea multe, apoi o luară pe o scurtătură 
înapoi în sat, la hotel. La jumătatea drumului, Lucius se opri 
şi O întoarse să-l privească în ochi. 

— Îţi place? Ai putea trăi aici? 

— Cerule, nu! Și apoi, gândindu-se că vorbise prea urât: ce 
vreau să spun e că e absolut minunat, dar nu e ca acasă — iar 
istoria locurilor acestora e atât de violentă... 

— Ai fi mulțumită să locuieşti în Tew tot restul vieţii? 

Katrina se gândi. 

— Da, dar aş vrea să merg din când în când la Londra și 
poate în străinătate în vacanţă, dar cred că aș vrea să locuiesc 
în Tew pentru totdeauna. Oftă. Sunt plictisitoare, nu? Și nu 
sunt destul de inteligentă încât să apreciez toate astea. Nu pot 
să-mi imaginez de ce mi-ai cerut să te însoțesc... 

Lucius zâmbi slab. 

— Dar ţi-am cerut, dacă-ţi amintești, Katie. 

Și trebui să se mulțumească și cu atât, ar fi fost drăguţ dacă 
ar fi negat sugestia ei cum că e plictisitoare și insuficient de 
inteligentă, dar la urma urmelor nu era decât un vechi prieten 
și nu trebuia să se prefacă faţă de ea. 

Se duseră să cineze. Pentru prima dată, Lucius îi dădu să 
bea un pahar cu ouzo. Katrina se strâmbă după prima 
înghițitură și i-l înapoie. 

— E puţin cam... începu ea, vrând să nu pară lipsită de 
delicateţe. 

— E pentru băutorii mai experimentați. Bea un pahar de 
vin, dacă vrei. Să mai stăm o zi aici, sau preferi să mergem în 
munţi? 

Pentru moment, Katrina se săturase de ruine de temple și 
de legendele grecești. Se bucurase de fiecare clipă până acum, 
dar nu avusese timp să digere totul. Spuse, urmărindu-i atent 
chipul în căutarea grimaselor de supărare: 

— Ei bine, cred că ar fi frumos — dacă ne întoarcem pe 
același drum, putem să ne oprim să vedem și restul. 

Lucius strânse din buze. Ideea de a scurta Delphiul într-o 
vizită de o oră îl amuza, dar amuzamentul lui era blând și bonom. 

— Mi se pare o idee foarte bună, Katie — așa o să facem. 
Privi pe fereastră la cerul senin. Proprietarul zonei spune că și 

mâine o să fie frumos și mult prea cald pentru perioada asta. 
Plecăm după micul dejun şi vedem cât de departe putem să 
ajungem. 

ÎL rugară pe proprietarul amabil să le pregătească un picnic 
înainte de plecare și acesta îi conduse la ușă: 

— Vremea asta nu e deloc bună, se încruntă omul. Ar trebui 
să rămâneți la traseul principal. E o tavernă bună la Gravia, 
unde vi se vor oferi masă și cazare. Plănuiţi să vă întoarceţi tot 
pe autostrada mare? 

— Ne gândeam să ne întoarcem la Atena tot pe autostrada 
Eleana; probabil o să ne revedem peste câteva zile, răspunse 
Lucius, urcând în mașină. 

Drumul urca abrupt, străjuit de munţi înalţi și de copaci 
exotici. Se opriră pentru cafea la Amphissa și apoi ajunseră la 
Gravia, unde luară camere, băură din nou cafea și, din cauză 
că era prea cald, urcară în mașină și merseră pe drumul îngust 
până când găsiră un loc adăpostit între stânci și arbuști. 

— Cerul arată ciudat, spuse Katrina în timp ce așezau pătura 
pentru picnic. Arată metalic — crezi că o să vină furtuna? Privi 
în jur, stânjenită. E o tăcere atât de adâncă. 

— Ei bine, suntem la câţiva kilometri buni de sat şi ne aflăm 
în mijlocul pustietăţii. Doar câteva adăposturi ale păstorilor 
printre dealuri, şi îndrăznesc să spun că nu prea multe. Dar, 
într-adevăr, e o liniște ciudată — nici o adiere de vânt şi ceața 
asta... Zâmbi protector. E o schimbare faţă de ploaie sau 
ninsoare. 

Mâncară sandvișurile cu brânză de capră și fructele și 
împărțiră sticla de vin pe care Lucius o pusese în portbagaj și 
în tot acest timp, Katrina era conștientă că nu aștepta decât 

să-i acorde întreaga atenţie. Zăbovi mai mult decât era necesar 
cu strânsul resturilor de mâncare, dar în cele din urmă se 
aşeză, sprijinindu-se cu spatele de o stâncă şi spuse: 

— Vroiai să vorbim, Lucius. 

O privi îndelung, cântărind. 

— Așa e, și am așteptat să găsim un loc unde să nu fie nimic 
care să ne distragă atenţia, astfel încât să asculti trup și suflet 
ce am de spus. 

Katrina simţi că-i este rău și-și dori să nu fi mâncat atâta 
brânză. Spuse cu grijă: 

— E atât de important? Și înainte să-i răspundă, continuă: 
poate pot ghici... ai spus că... Se opri, cu un geamăt. 
Pământul de sub ea se mișca, o zguduitură atât de ușoară și 
scurtă încât crezu că-și imaginează, și în aceeași clipă, Lucius 
fu în picioare, trăgând-o și pe ea. O strângea atât de tare de 
mână, încât icni ușor; o luară la fugă către locul unde era doar 
iarbă și nu erau roci, departe de copaci. Fără nici un preaviz și 
fără menajamente, o împinse la pământ și-și puse protector 
braţul în jurul ei când iarba se înălță din nou sub ei. Katrina 
simţea valuri mișcătoare urcând și coborând. Vocea i se gâtui, 
în încercarea de a rămâne nemișcată: 

— Un cutremur? bâigui ea. 

— Da, iubito. Rămâi nemișcată și dacă-ţi spun să faci ceva, 
fă-o fără să pierzi timpul. Dacă nu se intensifică mai mult de 
atât, vom fi în regulă. 

Timp de cinci minute, nu se întâmplă nimic; în jurul lor 
totul era cufundat într-o neclintire nefirească, punându-le 
nervii la încercare. Dacă Lucius n-ar fi fost cu ea, se gândi 
Katrina, ar fi tipat isteric. 

Următorul seism fu mai lung și mai puternic; câţiva 
bolovani alunecară zguduind pământul şi în același timp, 
Katrina conştientiză un zgomot înăbușit care venea de undeva 
de sub ea. Deveni din ce în ce mai asurzitor și-și dădu seama 
că nu era neapărat doar sub ea, ci undeva aproape. Își 
îngropase faţa la pieptul lui Lucius; acum, îndrăzni să o ridice 
precaut și să privească temătoare în jur. Nu departe, poate la 
jumătate de kilometru, poalele dealurilor pe care urcaseră 
alunecau ușor, asemnea unei budinci care nu se legase. 
Urmări progresul lor, amuţind de groază. 

— Așa o să se întâmple și cu noi? bălmăji ea. 

Trebui să admire vocea calmă a lui Lucius. Oare nimic 
nu-i zguduia niciodată calmul? se gândi ea cu frenezie. 

— Nu, pentru că o să mergem înapoi, în susul dealului, pe 
drumul principal. Undele seismice se deplasează de la est la 
vest, iar drumul trece de la nord la sud, așa că putem să 
scăpăm de ce e mai rău. Când spun să ne ridicăm și să fugim, 
așa să faci, iubito; îndreaptă-te spre locul unde am luat 
picnicul și apoi spre drum. 

— Şi vom putea să conducem? 

ÎL auzi cum râde în barbă. 

— Puțin probabil. Cred că va trebui să mergem pe jos. 

Katrina mulţumi cerului că purta pantofi comozi, fără toc — 
apoi înghiți, încercând să alunge greata care o cuprinse când 
pământul se zgudui din nou sub ei, ca un val uriaș 
deplasându-se lent și dărâmând alţi bolovani. Când Lucius îi 
strigă să fugă, se ridică în picioare și alergă orbește, ţinându-l 
de mână. Ajunseră la șoseaua pavată şi găsiră mașina într-un 
unghi inimaginabil, cu o roată zdrobită de un bolovan imens. 

Înăuntru nu era nimic care să le trebuiască; pașapoartele și 
banii le aveau la ei, iar coșul cu mâncare se rostogolise de 
mult. 

— Mergem pe jos? întrebă Katrina, știind destul de bine că, 
oricum, nu aveau de ales. E departe? 

O întrebare stupidă; trebuia să fi făcut cel puţin zece 
kilometri de la Gravia. Din fericire, drumul era la vale. 

— Nu foarte, o linişti Lucius, și cred că nu s-a întins până în 
oraș. O întoarse spre el și o privi din cap până-n picioare. Eşti 
în regulă? vocea lui o provoca să nege, dar îi spuse cu glas 
tremurând: 

— Desigur că sunt în regulă. Dar se bucura că o ţinea de 
mână. 

Drumul se surpase din loc în loc, și fură nevoiţi să 
ocolească din când în când, unde fisurile din pământ erau 
prea adânci; Katrinei i se păreau înfricoșătoare, dar nu scoase 
un cuvânt. Mergeau de jumătate de oră când simţiră o altă 
replică și Lucius o trase destul de dur la pământ, acoperind-o 
cu braţele. Nu spusese nimic, dar tremura de teamă și Lucius 
se aplecă şi o sărută cu blândeţe. 

— Biata de tine, ţi-e frică rău? 

— Nu, pentru că ești cu mine, spuse ea și-și dori 
instantaneu să n-o fi făcut. O nedumeri să-l audă bălmăjind 
cum că nu era nici locul, nici timpul potrivit și când natura 
împietri din nou, o ridică în picioare și o grăbi. 

Drumul părea nesfârșit și de două ori mai lung. Katrina 
pierdu noţiunea timpului; îi era sete, era obosită şi-i era cald 
și refuză să se gândească ce vor face dacă și Gravia fusese 
afectată și hotelul nu mai exista. Aproape izbucni în plâns 

când Lucius se opri la o cotitură și spuse că părea să nu fie 
prea multe stricăciuni, arătând spre pâlcul de case din vale, 
încă la o depărtare considerabilă. Dar ce însemnau doi 
kilometri, când la capătul lor îi aşteptau un ceai și o baie 
fierbinte? Katrina păstră un pas alert și când ajunseră la 
strada principală, se clătină puţin. Gravia fusese ferită de 
apogeul seismului, însă fusese totuși afectată. Pereţii caselor 
aveau crăpături, acoperișurile erau îndoite şi o conductă de 
apă se spărsese; unele magazine aveau marfa împrăștiată pe 
asfalt, ca şi cum un vandal gigantic trecuse pe acolo. Dar 
hotelul era aproape intact; adevărat, lipseau câteva ţigle de 
pe acoperiș și ușa era aproape scoasă din balamale, dar 
proprietarul ieşi în grabă să-i întâmpine, bolborosind 
comentarii pline de vervă. 

Lucius o așeză pe Katrina pe un scaun și-l ascultă, 
traducându-i cât înțelegea. 

— Undele care s-au resimţit aici nu au fost prea puternice, 
dar sunt ceva pagube: calea ferată e blocată, la fel și 
autostrada, crede el. Nu este apă; trebuie adusă de la 
conducta aceea spartă pe lângă care tocmai am trecut. Unul 
sau doi oameni sunt răniţi, nici unul grav, și ne sfătuiește să 
dormim sub cerul liber în noaptea asta. O să ne aducă ceva de 
mâncare cât de repede posibil și o să fiarbă apă să poţi bea un 
ceai sau o cafea. Bagajele noastre sunt în siguranță, așa că o să 
mă schimb, dacă vrei și tu, de îndată ce bem ceva. 

Katrina încuviinţă. Era în continuare obosită, dar firea ei 
sensibilă ieșea la suprafață. 

— Crezi că putem da o mână de ajutor la deblocare? Cred 
că nu vom putea pleca de aici o bucată bună de timp, nu? 

Drept răspuns, Lucius veni lângă ea, se aplecă și o sărută apăsat. 

— Eşti o comoară, iubito! Nu pot să mă gândesc la o fată din 
cele pe care le cunosc care să nu devină isterică sau să nu vrea 
să-și refacă machiajul și să-și spele părul. 

Katrina se strădui să nu-și bată prea mult capul pe tema 
sărutului. Spuse sobru: 

— Cred că aș putea deveni foarte ușor isterică. 

— Să nu îndrăznești. Uite ceaiul; bea-l pe tot, ca o fetiță 
cuminte. O să fiu prin preajmă când te întorci. 

Katrina îl privi cu nervozitate. 

— Da, dar dacă începe din nou? 

— Voi fi aici. Zâmbetul lui fu atât de tandru, încât se 
întoarse și aproape fugi în camera ei. 

Cineva adusese apă, așa că făcu ce putu, îmbrăcă o pereche 
de pantaloni și un pulover subţire și se grăbi înapoi, în fața 
hotelului. În stradă erau mulţi oameni, cărând paturi în 
capătul îndepărtat al orașului, pe plantaţia de măslini, 
curăţând murdăria, reparând ferestrele și ușile stricate. Lucius 
îi puse că linia telefonică se întrerupsese și că va trece un timp 
până vor afla ce magnitudine a avut cutremurul. Probabil nu 
ajunsese până la Atena sau pe coastă şi sperau că majoritatea 
pagubelor fuseseră în munţi, unde locuiau puţin oameni și 
unde erau şi mai puţine sate. 

— Tavernele vor hrăni momentan pe toată lumea; nu avem 
electricitate, desigur, dar unul sau două cuptoare cu petrol au 
rămas în stare de funcţionare. 

— Cu ce pot să ajut? 

— Aș zice să ajuţi la hrănitul copiilor, o să întreb. 

Era o sarcină care nu necesita cunoștințe de limbă greacă. 

Katrina ajută unde putu, dorindu-și să fi putut face mai mult. 
Lucius dădea molozul cu lopata alături de alți câțiva bărbaţi, 
iar femeile mai în vârstă duceau păturile la locul ales pentru 
dormit. Ce fusese mai rău se sfârșise, le spuse proprietarul; 
vremea se răcise deja și ceața dispăruse; acum, totul va fi bine 
și într-o zi-două, vor putea să-și reia vacanţa. Păcat de mașină, 
ridică el din umeri, dar la ce se puteau aştepta? 

La orice, se părea, se gândi Katrina, și se întrebă cum aveau 
să se întoarcă la Atena. Dar nu-l deranjă pe Lucius cu întrebări, 
oricum nu avea cum să ştie răspunsurile şi era și așa destul de 
ocupat. Luară cina laolaltă cu toţi ceilalți și apoi, grăbiţi de 
proprietar, își luară păturile și pernele și le întinseră pe 
pământ, ca toată lumea. Era foarte aglomerat și extrem de 
gălăgios, dar Katrina era prea obosită s-o mai intereseze; exact 
înainte să adoarmă, întinse mâna spre Lucius, care se așezase 
lângă ea. 

— Dacă nu te deranjează, mi-ar plăcea să mă ţii de mână, îi 
spuse. 

Strângerea lui fermă fu liniștitoare, în timp ce-i ură noapte 
bună, și în câteva secunde, Katrina adormi. 

Rămaseră două zile în Gravia și din moment ce nu puteau 
să plece, ajutară cât le stătu în putinţă. Katrina ajută la gătit, la 
spălatul vaselor și la curăţenie şi bănuia că Lucius se simţea 
bine. Faptul că vorbea limba era un atu, desigur. Folosind 
semne și dând din cap, Katrina îl invidia pentru asta. 

La sfârşitul celei de-a doua zile, un jeep al armatei sosi, 
aducând ajutoare de tot soiul și ştirea că drumul putea fi 
folosit cu mare grijă și din moment ce majoritatea pasagerilor 
săi urmau Să rămână să ajute la restaurări, iar șoferul trebuia 

să se întoarcă imediat, acesta se oferi să-i ia pe Katrina și pe 
Lucius. Sătenii le urară în cor drum bun în timp ce motorul 
jeepului porni și după prima cotitură, când dispăru și ultima 
casă, Katrina simţi cum lacrimi îi scaldă obrajii. Lucius îi dădu 
batista lui, îi lăsă răgaz să-și șteargă fața, să-și sufle nasul și să 
strănute, apoi îi spuse că poate într-o zi se vor întoarce să 
reînnoiască legăturile cu micul oraș. Îi luă batista, o luă de 
mână și intră în vorbă cu șoferul până când ajunseră la Delphi, 
care aproape nu fusese afectat. Katrina spera că n-o să 
sugereze să se oprească acolo și Lucius n-o făcu; parcurseră 
drumul în stare din ce în ce mai bună și ajunseră la Atena. 

Cutremurul abia dacă se simţise în oraş și nu se 
înregistraseră pagube. Şoferul îi lăsă în față la Grande 
Bretagne, își luă vesel rămas-bun și porni la drum imediat ce 
portarul coborî treptele să-i întâmpine și să cheme un hamal 
să le ia bagajele. Katrina nu înţelese decât partial engleza lui 
fragmentată și amestecată cu greacă, dar primirea pe care 
managerul hotelului le-o făcu îndată ce ajunseră în hol nu 
putea fi înţeleasă greșit. Condusă în camera ei, Katrina își 
scoase hainele, bău un ceai şi zăcu într-o baie fierbinte, 
gândindu-se la delicioasa masă care o aștepta în seara aceea. 
Fu minunat să îmbrace unul din costumele ei extravagante și 
să petreacă timp machiindu-se și aranjându-și părul. Apoi intră 
în sufragerie, unde Lucius o aștepta cu ceva de băut. 

— Parcă e un vis, observă ea, sorbind din sherry și 
remarcând uluită eleganța lui Lucius. Cu douăzeci şi patru de 
ore în urmă, dăduse cu lopata dărâmăturile, acoperit de praf, 
cu mânecile suflecate și schimbând glume cu bărbaţii cu care 
lucrase. 

— Urât pe alocuri, dar per total, foarte frumos. Lucius o 
privi atât de stăruitor, încât se uită întrebătoare la el. 

— Am vreo pată sau ceva? 

— Nu, scutură el din cap. Mă gândeam că ai genul de faţă la 
care un bărbat se poate uita la nesfârșit fără să se plictisească 
vreodată. 

Katrina termină sherryul și puse paharul jos. Căută o 
replică nepăsătoare: 

— Vrei să spui că n-am nimic înfricoșător. .. 

— Nu, mă refer la ceva liniștit, blând și trainic — cumulate, 
înseamnă frumuseţe, Katie. 

Katrina își desfăcu cu grijă nodul de la cordon și-l legă apoi 
la loc, fără să se uite la el. Trebuia să aibă grijă să nu-și 
imagineze ceva — Lucius era amabil, cum trebuia să fie un 
vechi prieten, nimic mai mult. 

— Mulţumesc, Lucius... e cel mai frumos lucru pe care mi 
l-ai spus vreodată. Văzând că nu-i răspunde, continuă: putem 
să coborâm la cină? Mi-e foarte foame. 

El încuviință amuzat și în timpul mesei nu vorbiră decât 
despre planurile de întoarcere acasă, peste o zi sau două. 
După cină hoinăriră pe afară şi se aşezară să bea o cafea, așa 
cum făcuseră și mai înainte. Și tot ca mai înainte, nu trecu 
mult și doamna cea plinuţă se opri la masa lor. 

— Ei bine, iată că ne întâlnim din nou! exclamă ea vesel. 
Nu-i așa că a fost o excursie incitantă? A fost până și un 
cutremur, Să știți... 

Lucius îi zâmbi. 

— Da, tocmai ne-am întors... am fost acolo. 

— Ce interesant! Mi-ar plăcea să... 

Sora ei o întrerupse, trăgând-o de mânecă. 

— Întârziem la masă, îi aminti ea sever. O fixă consternată 
pe Katrina. Trebuie să sperăm că experienţa asta ţi-a luminat 
mintea în privinţa stilului de viaţă pe care-l practici, remarcă 
acid. Să umbli haihui prin Europa este inadmisibil, și ești 
îndeajuns de coaptă la minte să știi mai bine. 

Katrina o privi cu ochi mari. Lucius fu cel care-i răspunse, 
cu voce joasă, dar pe un ton care pe femeie o făcu să dea un 
pas înapoi. 

— Cred că nu știți ce spuneţi, domnişoară... hm... Tânăra 
aceasta, departe de a umbla haihui prin Europa, duce o viață 
exemplară într-un sat mic unde face o treabă al naibii de bună. 
Mai mult, este viitoarea mea soţie. Fiți amabilă să înțelegeţi 
bine asta. Bună seara. Se întoarse să-i zâmbească surorii ei și 
apoi se așeză. După ce plecară, spuse: îmi pare rău, iubito. Nu 
e deloc o doamnă agreabilă. Îmi pare rău pentru sora ei. 

— Ei bine, mai degrabă m-a luat prin surprindere, zâmbi 
din senin Katrina. Mulţumesc pentru splendidele referinţe! 

— Şi fiecare cuvânt e adevărat, Katie. Draga mea Katie! 
Zâmbi și-i strânse mâna care se odihnea pe masă. Vom fi un 
cuplu foarte fericit. 


Capitolul 9 


Katie rămase privindu-l, căutând în gând replica potrivită, 
fără nici un rezultat însă. Inima îi bătea atât de tare şi de 
repede încât era sigură că Lucius trebuia s-o audă. O întrebă, 
încă zâmbind: 

— Nu mă crezi, nu-i așa? 

— Nu, bineînțeles că nu, spuse ea cu o veselie 
convingătoare, scuturând din cap. Probabil că ai spus asta la 
zeci de fete. 

Ochii cenușii deveniră reci. 

— Evident, nu e nici locul, nici momentul, spuse el glacial. 

— Pentru ce? 

— Pentru discuţia pe care trebuia s-o avem. Dacă-ţi aduci 
aminte, tocmai ne angajam în ea în clipa în care a început 
cutremurul. 

— Lucius, chiar trebuie s-o purtăm? Vreau să spun că nu 
trebuie să-mi explici. Știu că logodna noastră e falsă, pentru că 
era cel mai bun lucru pe care-l puteam face în momentul 

acela, dar trebuie să-ţi doreşti să fii liber... şi nu trebuie să-mi 
dai nici o explicaţie. Poţi să-ţi iei inelul înapoi și am să le spun 
tuturor că nu suntem... compatibili, sau găsesc eu ceva... 

— Așa crezi? Chiar crezi asta? Zâmbetul lui o ironiza. Lasă-mă 
să-ți spun ceva, dragă Katie. Suntem foarte compatibili; 
amândoi iubim provincia, viaţa la ţară, călăria, câinii, pisicile; 
amândurora ne place să organizăm târgurile rurale, să dăm 
mici petreceri pentru prieteni... 

— În regulă, atunci, o să mă gândesc la altceva. O să mă 
îndrăgostesc de altcineva... Se opri, cu ochii mari și cu obrajii 
îmbujoraţi. Să nu crezi că sunt îndrăgostită de tine, spuse 
înfricoșată, dar înţelegi la ce mă refer. 

Lucius se lăsă pe spătarul scaunului, cu ochii pe jumătate 
închiși. 

— Da, ştiu, spuse el fără ocolișuri. Katie, chiar trebuie să 
sapi atât de adânc? Ai putea să nu accepti lucrurile așa cum 
sunt, așa cum sunt menite să fie? Suntem prieteni de atâta 
timp, încât nu poţi să mă vezi altfel, nu-i așa? O să încerci să te 
gândești la mine ca soţ? La urma urmei, porţi inelul meu. 

— Dar asta e doar o aparenţă, astfel încât toată lumea să 
creadă că... ai făcut-o ca să parezi aberaţiile Virginiei. 

— Într-adevăr, dar ăsta nu a fost singurul motiv. Lucius se 
aplecă și-i luă mâinile în ale lui. Ascultă-mă, nu voi mai spune 
nimic până nu ajungem acasă, dar până atunci, vrei să încetezi 
să te mai gândești la mine ca la un prieten vechi și să te 
gândeşti în schimb că sunt un bărbat pe care tocmai l-ai 
întâlnit și care te curtează? Îi eliberă mâinile și se lăsă din nou 
pe spate. Ar fi bine să mergem mâine la cumpărături și să 
vedem ce găsim să puteam lua cu noi; trebuie să mă interesez 

și despre pagubele mașinii pe care am închiriat-o. Nu-i așa că 
o să fie plăcut să dormim din nou într-un pat? 

Katrina îi răspunse la întâmplare. Ce vrusese să spună mai 
exact? Că se îndrăgostise puţin de ea? Că un mariaj ar putea fi 
convenabil pentru amândoi? Spera să fie prima variantă, însă 
Lucius nu se prefăcuse niciodată că e îndrăgostit de ea. Soarta 
putea fi mai crudă decât să te căsătorești cu cineva pe care-l 
cunoşti din copilărie. S-ar cunoaște unul pe celălalt, cu 
defecte și calități, era adevărat, dar cum ar reuși să se prefacă 
a fi doar o prietenă bună când era îndrăgostită până peste cap 
de el? Renunţă să-și mai facă griji și începură să discute despre 
achiziţia cadourilor. 

Ziua următoare și-o petrecură într-o atmosferă destul de 
amicală, căutând darurile potrivite, privind gărzile din fața 
Palatului Parlametului, plimbându-se prin Parcul Naţional și 
bând cafea în lumina soarelui. Și pentru că era ultima lor 
noapte la Atena, ieșiră să cineze şi luară un taxi spre unul din 
restaurantele de pe coastă, dinspre Sunion. Zăboviră până 
târziu și se întoarseră abia după miezul nopţii, stabilind să se 
întâlnească de dimineaţă la piscină. 

În dimineaţa următoare, când Katrina ajunse la piscină, nu 
mai era nimeni acolo, doar Lucius care înota. Intră în apă și 
începu să înainteze încet spre celălalt capăt al bazinului. 
Lucius trecu de câteva ori pe lângă ea, salutând-o vesel. După 
două lungimi de bazin, Katrina ieși și-l lăsă acolo, strigându-i 
să se întâlnească la micul dejun. 

Se îmbrăcă fără grabă, își făcu bagajul și se duse în 
sufragerie. Lucius era deja acolo, prăbușit pe un scaun, cu 
picioarele pe masă; citea ziarul. 

— Mi-am strâns lucrurile, îl anunţă ea victorioasă. 

— Fată isteaţă! nu plecăm decât la două. M-am gândit că am 
putea să bem o ultimă cafea în piaţă, înainte de prânz. Asta 
dacă nu cumva vrei să mai vizităm ceva. 

— N-am văzut deja tot ce era de văzut? întrebă serioasă și 
când îi văzu figura amuzată, continuă: nu, îndrăznesc să spun 
că nu. Dar să bem cafea și să nu facem nimic sună frumos. 

Petrecură o dimineață plăcută, plimbându-se unde avură 
poftă înainte de a se întoarce la hotel pentru prânz, apoi își 
împachetară și ultimele lucruri și plecară spre aeroport. Părea 
să fi trecut mult mai mult decât două săptămâni de când 
sosiseră, dar asta se datora pentru că se întâmplaseră atâtea. 
Katrina se așeză pe locul de la hublou, își puse centura de 
siguranță și deschise revista pe care i-o adusese Lucius. 
Avionul era pe jumătate gol, așa că aveau compartimentul de 
clasa întâi doar pentru ei. Citi revista din scoarță în scoarță, 
acceptă ceaiul și nu făcu nici o încercare de a intra în vorbă cu 
Lucius. Ştia că-i displăcea flecăreala; în afară de asta, era 
cufundat într-o carte despre legi care arăta oricum, dar nu 
interesant. În ziua aceea nu era nici un nor; privi câmpiile și 
orașele care alunecau dedesubt; era ca și cum s-ar fi uitat prin 
capătul greșit al unui telescop, și după o vreme se plictisi. 
Închise ochii și se prefăcu că doarme până când Lucius se 
aplecă și-i puse centura de siguranță și aterizară la Heathrow. 

Trecură prin rutina colectării bagajelor, a pașapoartelor, 
vize și în cele din urmă părăsiră aeroportul să găsească mașina 
parcată în faţă. Katrina urcă recunoscătoare, în timp ce Lucius 
îl plăti pe cel care le adusese mașina. Era întuneric și rece și 
Katrina se bucură că avea haina și confortul mașinii. 

— O să oprim undeva să mâncăm, spuse Lucius urcând la 
volan. Te așteaptă cineva acasă? 

— l-am spus lui Lovelace că vom ajunge seara târziu şi nu se 
culcă niciodată înainte de unsprezece. 

— O să ajungem până atunci. 

Traficul nu era prea aglomerat și în scurt timp ajunseră la 
Oxford. Lucius opri în capătul High Street şi o conduse la La 
Sorbonne, unde fură întâmpinați de către managerul 
restaurantului, care le oferi o masă într-un colț şi atenţia 
instantanee a unui chelner. Era plăcut să bea din nou sherry, 
se gândi Katrina, încercând să se hotărască între friptură cu 
ciuperci și pui â la creme; alese friptura urmată de crepes 
Suzette și bău un vin ales de Lucius. Atmosfera era intimă și 
plăcută, cu iarna rece de ianuarie închisă în siguranţă afară și 
cu perspectiva îmbietoare de a dormi din nou în patul ei. 

Era unsprezece şi jumătate când Lucius intră pe aleea 
principală și opri în faţa casei ei. În hol lumina era aprinsă și 
Lovelace era acolo, primindu-i înăuntru aproape înainte să 
coboare din mașină. 

— Bine aţi venit, domnişoară Katrina și domnule Lucius. În 
sufragerie găsiți cafea și ceva de băut. Mă ocup eu de bagaje, 
domnule. 

Focul ardea încă în șemineu, iar pe măsuţa de alături se 
găsea o tavă cu cafea. Katrina își scoase haina și-și aruncă 
mănușile şi geanta pe un scaun, apoi se aşeză. 

— Ce bine e! Lucius, lasă-ți haina pe un scaun și vino să stai 
la foc, bea o cafea înainte să pleci. Se întoarse spre Lovelace, 
care tocmai intra cu o tavă cu sandvișuri. Totul e în regulă, 
Lovelace... vreo noutate? 

— Nimic să nu poată aștepta până mâine, domnişoară 
Katrina. Domnișoara Virginia și domnul Lovell s-au întors. A 
telefonat să afle când vă întoarceţi. 

— Oh, bine. Presupun că or să ne viziteze mâine. Nu sta 
treaz, Lovelace; încui eu. Trebuie să fii obosit. Cafeaua e 
delicioasă. 

Lovelace zâmbi. 

— Tuturor ne-a fost dor de dumneavoastră, domnişoară 
Katrina... și am auzit că cei de la Stockley sunt nerăbdători să 
vă vadă, domnule Lucius. 

Le ură noapte bună și plecă, lăsându-i să bea cafeaua și să 
mănânce sandvișurile pregătite cu grijă de doamna Beecham. 
Cu gura plină, Katrina spuse: 

— A fost o vacanță minunată, Lucius. Îți mulţumesc. 

— Dar e plăcut să fii acasă? 

— Ei bine, da. Dar a fost realmente de vis și n-o să uit niciodată. 

— Nu-mi spune c-o să-ţi amintești toți zeii şi toate templele 
și bisericile bizantine... 

— Cerule, nu... mă refeream la oamenii pe care i-am 
cunoscut și la peisajele glorioase. Și la el, adăugă ea în gând. 

Lucius lăsă jos paharul și farfuria și se ridică în picioare. 

— Ei bine, acum mă duc la mine. Cobb nu trebuie să stea prea 
târziu, a început să îmbătrânească. O să trec mâine pe la tine. 

Katrina îl conduse în hol şi rămase acolo cât timp Lucius 
îmbrăcă haina, îndreptându-se spre ușă, dar se întoarse. 

— Singurul lucru pe care realmente mi-l amintesc ești tu, îi 
șopti el. Întreci orice zeiţă greacă la capitolul pălării cu pene. 
Se aplecă și o sărută foarte ușor, apoi din nou, deloc blând. 
Ecoul salutului lui răsună din pragul ușii în timp ce o închise 
în urma lui. 

Katrina rămase neclintită, dorindu-și din tot sufletul să se 
întoarcă și s-o sărute din nou în felul acela, dar n-o făcu; 
încuie ușa și se duse la culcare, păzită de Bouncer. 

După lunga călătorie și noaptea nedormită, dimineață 
Katrina nu arăta prea bine şi ca lucrurile să devină şi mai 
grave, Lucius sună să anunţe că se duce la Londra și nu se 
întoarce decât seara târziu. Petrecu o oră cu doamna Beecham 
în bucătărie şi apoi se duse cu Bouncer la plimbare. Când se 
întoarse, o găsi pe Virginia tolănită în faţa focului. 

Sora ei arăta magnific; bronzată și strălucitoare, îmbrăcată 
nepotrivit dar extravagant, în velur și în blană. O fixă cu 
privirea pe Katrina, surprinzător de critic. 

— Ei bine, nu se vede cine ştie ce rezultat, după cele două 
săptămâni petrecute în Grecia, nu-i așa? Acesta fu salutul ei. 
Ce naiba ţi-ai făcut? 

— E frig afară, răspunse Katrina blând. Arăţi superb, 
Virginia. Ai avut o lună de miere frumoasă? 

— Dumnezeule, da... atâta soare, și James mi-a cumpărat 
mai multe haine decât o să port vreodată. Sunt în drum spre 
Oraș, să iau o rochie care a trebuit ajustată. 

— Te întorci în seara asta? 

— Oh, da. Mama soacră dă o petrecere plicticoasă la cină, la 
care trebuie să mergem. Ce aţi făcut în Grecia? 

— Am vizitat ruine. 

— Doamne, ce plictiseală! Unde e Lucius? 

— La Londra, toată ziua. Katrina se ridică să toarne cafea în 
ceşti. Trebuie să veniţi amândoi la cină, cât de curând. 

Virginia luă o ceașcă. 


148 ROBIN JAMES 


— Văd că încă porţi inelul. Nu-mi spune că are intenţii 
serioase! Părea atât de uluită, încât Katrina spuse, destul de 
arțăgoasă: 

— Ei bine, tu ai fost prima care a spus-o, nu? Îmi pare rău, 
draga mea, n-am vrut Să sar așa, dar n-am dormit prea bine. 
Am fost prea obosită. 

Virginia își bău cafeaua și se ridică. 

— Ei bine, am plecat. Iau masa în oraș, ca să pot pleca 
înainte de ora de vârf. O să te sun. 

Dispăru zgomotos, conducând ca de obicei cu viteză mult 
prea mare, și Katrina se întoarse în faţa focului să mai bea o 
ceașcă de cafea înainte să înceapă să scrie scrisori. 

Cerul cenușiu al dimineţii devenise plumburiu și începuse 
să plouă cu zăpadă. Până la jumătatea după-amiezii, terminase 
de scris scrisorile, împachetase coperta de carte pe care 
intenţiona s-o ducă la Londra în următoarele câteva zile, şi 
tocmai își umpluse o cană cu ceai, când auzi ușa de la intrare 
deschizându-se și pași ușori în hol. Neașteptat, Virginia se 
întorsese. 

— Exact la tanc pentru ceai, observă Katrina vesel. Ce după- 
amiază îngrozitoare! Ai călătorit bine? Se întoarse să ia cana și 
farfurioara aduse de Lovelace și se uită la sora ei. 

Virginia își aruncase haina pe un scaun și se ghemui 
într-un fotoliu, lângă foc. 

— O să beau doar un ceai. Ar trebui să fiu deja acasă, dar pur 
şi simplu a trebuit să trec pe la tine. E ceva ce ar trebui să ştii. 

Katrina studie chipul frumos al surorii ei: radia emoția 
anticipării, asemenea unei fetițe care tânjea să spună un 
secret. Zâmbi. 

— Spune-mi, draga mea. 

— Tocmai ieșeam de la Harrods și a trebuit să aştept pe 
verandă câteva minute, pentru că ploua, şi pe cine crezi că am 
văzut? Văzând că sora ei nu vorbește: pe Lucius... cu o fată, o 
fiinţă absolut fermecătoare. Își tinea bratul pe umerii ei, iar ea 
se uita cu drag la el... Virginia continuă, adorabilă și blândă: 
ştii tu... Lucius a oprit un taxi, a urcat-o în el şi a sărutat-o. Nu 
m-a văzut. 

Katrinei i se uscase gura; oricum, reuși să-și controleze 
perfect vocea. 

— Ce atâta caz, draga mea? Nu e prima fată pe care o sărută, 
şi de ce n-ar face-o, dacă asta vrea? 

— Dar e logodit cu tine, nu? Chiar dacă totul este o farsă, și 
pun pariu că aţi copt-o între voi doar ca să-mi faceţi în ciudă, 
toată lumea crede că urmează să vă căsătoriţi. Adăugă, 
bosumflată: bineînţeles, nu trebuie să mă crezi. 

— Desigur că te cred, dar de ce atâta caz? 

Virginia se ridică în picioare. 

— Trebuie să ajung acasă. Eşti îndrăgostită de el, nu-i așa? 
Și presupun că tu crezi că n-am observat. Ascultă sfatul meu și 
fă ceva în privinţa asta. 

— De ce aș face? Katrina reuși să pară glacială și nu prea 
interesată. Transmite-le salutările mele lui James și mamei lui, 
bine? Trebuie să stabilim o seară în care să cinăm împreună. 

Virginia îi aruncă o privire iritată și ieși ca o furtună din 
încăpere. Katrina o auzi în hol, vorbindu-i lui Lovelace pe un 
ton ridicat. 

Se așezase deja la masă pentru cină, când Lucius sosi. 
Lovelace îl urmă, pregătit să mai pună un tacâm, dar îl opri: 

— Nu, nu pot să stau, Katie, oricum sunt în întârziere. Ai 
avut o zi bună? 

Katrina se hotărî să ignore bârfa Virginiei; oricum, îi vorbi 
putin înțepat: 

— Da, destul de plină. Examină mâncarea din farfurie, 
evitându-i privirea. Cum a fost la Londra? 

— Oribil! Mergem mâine să facem o plimbare călare? 

— Oh, nu pot... i-o tăie ea puţin cam repede. Am o 
întâlnire cu editorul. 

Lucius se uită la ea. Ochii lui se micșorară. 

— Nu pierzi timpul, nu? Sau ai vreun comision neașteptat? 

— Da, da... asta e. Continuă aproape în agonie, căci nu se 
pricepea să mintă. O să fie drăguţ să am ceva de făcut. 

Lucius se îndreptă spre ușă. 

— Nu, nu te ridica, cunosc drumul. Se opri însă cu mâna pe 
clanță. Ai văzut-o pe Virginia? 

— A trecut pe aici de dimineață și a mai venit şi mai 
devreme, în drum spre casă. Se uită repede la el, apoi își 
întoarse privirea. 

Lucius nu spuse nimic, doar încuviinţă din cap și plecă. 

Acum, va trebui să se ducă la Londra. Era destul de rău că 
fusese nevoită să mintă, cel puţin putea să facă să fie parţial 
adevărat. Și probabil, vor avea ceva de lucru pentru ea. 

Plecă devreme și când ajunse la Londra se duse direct la 
editură, bucuroasă să afle că într-adevăr aveau o altă copertă 
pe care s-o realizeze. Acum, dacă Lucius vroia vreo dovadă 
concretă, putea să i-o ofere. Nu că i-ar pune astfel de întrebări. 
De când își putea aduce aminte, Lucius nu se îndoise nici 
măcar o dată de cuvântul ei. Bău o cafea cu editorul, căzură 

de acord asupra termenului limită și apoi se întoarse la 
mașină. Dacă tot era în oraș, putea foarte bine să ia și prânzul 
acolo și să se uite după o pereche de pantofi cu care să-i 
înlocuiască pe cei pe care şi-i stricase în Grecia. Parcă mașina, 
luă prânzul într-un mic restaurant aproape de Old Bond 
Street şi porni într-un tur al magazinelor de încălțăminte. Găsi 
fără prea multe bătăi de cap ce căuta și porni spre mașină, 
încercând să decidă dacă să se întoarcă acasă sau să mai 
rămână o oră-două să bea un ceai şi să ajungă mai pe seară. 
Stătea la intersecţia străzilor Conduit și Bond, așteptând să 
traverseze, când îl văzu pe Lucius. leşea din hotelul Westbury 
de mână cu o fată blondă, cu siluetă de invidiat. Porniră pe 
Conduit Street, în direcţia opusă, cufundaţi în discuţii. 
Katrina rămase privind în urma lor până când o doamnă 
nerăbdătoare îi dădu un cot, atenţionând-o că se făcuse verde 
și că trebuie să traverseze. Dar apoi se opri din nou, 
nepăsătoare la oamenii care treceau în grabă pe lângă ea, 
dispăruseră din raza ei vizuală, dar acum se opriseră, vorbind 
în continuare, și braţul lui se odihnea pe umerii fetei. Katrina 
inspiră adânc și porni pe Bond Street, înapoi la mașină. Ar fi 
vrut să alerge după ei și să întrebe cine era fata şi de ce erau 
acolo împreună, și cu toate că picioarele o îndepărtau cu 
fiecare pas, gândurile i se îndreptau toate spre ei. Și așa fu tot 
drumul înapoi spre Tew; parcă mașina, plimbă de colo-colo 
mâncarea prin farfurie şi apoi se așeză în fața focului, lângă 
Bouncer. Până la urmă, Virginia avusese dreptate. Speranţa 
plăpândă că încetul cu încetul Lucius începea să 
îndrăgostească de ea, născută din sărutul lui şi din lucrurile pe 

care i le spusese când o adusese acasă, în urmă cu două zile, 
se spulberă ușor. Trebuia să pună capăt șaradei acesteia, să-i 
înapoieze inelul și să lase lumea să bârfească preț de câteva 
zile. Presupunea că va trebui să dea un motiv anume, care 
oricum va părea meschin, astfel încât să poată rămâne în 
relaţii bune. Întotdeauna fuseseră prieteni, se gândi ea cu 
melancolie, atât de preocupată să mediteze, încât nu auzi 
când Lucius intră pe nesimţite și nici vocea lui joasă, în hol. 
Înainte să-și dea seama că venise, era deja în living, 
îndreptându-se spre ea. Salutul lui fu ca de obicei și-i zâmbi. 

Dar apoi se opri, fixând-o cu privirea. 

— Ce s-a întâmplat? întrebă el, ridicând ușor tonul. 

Katrina îi vorbi fără înconjur. 

— Azi am fost la Londra. Te-am văzut acolo; erai cu o fată... 
în faţă la Westbury. Când Virginia a venit ieri, mi-a spus că și 
ea te-a văzut cu respectiva, dar eu... am crezut că nu vrea 
decât să ridice probleme și i-am spus că n-o cred... 

— Și acum o crezi? Ochii lui erau metalici, iar vocea mai 
glacială ca oricând. 

— Bi bine, te-am văzut! În ciuda eforturilor ei, glasul îi 
tremură uşor. 

— Şi ce dovedește asta? Deşi tonul lui era insinuant, Katrina 
ignoră ironia care i se citea pe faţă și continuă în grabă: 

— Ai spus că te-ai hotărât să... te căsătorești, că logodna 
noastră n-a fost decât ca să punem capăt poveștii stupide a 
Virginiei, și e ridicol să continuăm în felul ăsta, să ne 
prefacem. Își reţinu lacrimile care amenințau să izbucnească. 
Uite-ţi inelul, mulţumesc că m-ai lăsat să-l port. Am să le spun 
tuturor că m-am răzgândit. 

I-l întinse și Lucius îl luă fără nici un cuvânt și când îl privi 
pe furiș, văzu că era relamente din cale afară de furios. Avea 
un temperament vulcanic pe care învățase să-l ascundă în 
spatele unei atitudini distante, care era mult mai dureroasă 
decât o explozie de furie, dar asta n-o îngrijora prea mult — îl 
cunoștea de prea mult timp. Făcu un ultim efort: 

— Vom rămâne în continuare prieteni? 

Lucius stătea sprijinit de masă, aruncând inelul în aer și 
prinzându-l cu o mână. 

— Ce te face să crezi asta, draga mea? 

Plecă înainte să-i poată da un răspuns. 

Katrina se duse la culcare și plânse cu suspine, așa cum 
făcea în copilărie. Se simţi puţin mai bine, însă extenuată de 
atâta nefericire, adormi. 

În dimineaţa următoare își aminti că în seara aceea, 
doamna Ryder dădea o petrecere. Oaspeţii erau așteptați la 
ora şase și evenimentul dura câteva ore. Acceptase deja 
invitaţia și fireşte, Lucius va fi şi el acolo. Nu era tocmai locul 
ideal în care să anunţe public că rupseseră logodna; era mai 
bine dacă se comportau ca de obicei şi nu spuneau nimic, mai 
ales că Virginia și James aveau să fie acolo. Se hotări să se ducă 
târziu și să plece devreme — o migrenă sau o durere de dinţi, 
sau mai bine, o să-l roage pe Lovelace să telefoneze și să-i 
ceară să se întoarcă acasă: așa, nu va trebui să dea nici un 
motiv. Mulțumită de planul de evadare dintr-o situaţie 
stânjenitoare, se duse în camera ei să-și inspecteze garderoba. 

Mai târziu, după-amiază, când ieși cu Bouncer la plimbare, 
văzu Bentleyul parcat în faţă la Stockley, dar nu zăbovi să 
urmărească dacă Lucius se ducea undeva. Se întoarse după o 

plimbare prelungită, bău un ceai și urcă să se schimbe. Nu se 
grăbi deloc şi Lovelace, un maniac al punctualităţii, o privi 
dojenitor în timp ce se îndrepta spre mașină, și apoi surprins 
când îi dădu instrucţiuni să sune peste o oră la doamna Ryder. 

— Am înţeles, domnişoară Katrina, spuse el, permițându-și 
să-și arate putin curiozitatea. 

— Vreau neapărat să plec înaintea tuturor, Lovelace, așa că 
să nu uiţi, da? 

Sufrageria doamnei Ryder era plină și îndată ce intră, îi 
văzu pe Virginia şi pe James. După ce o luă pe sus să bea un 
ceai și să-i povestească despre Grecia, doamna Ryder o lăsă să 
se alăture pe rând grupurilor de prieteni. Tocmai plecase de 
lângă Virginia și James şi intrase în vorbă cu doamna Moffat, 
când sosi Lucius. Fata cu care-l văzuse la Londra era cu el și 
Katrina fu uluită să vadă că doamna Ryder o sărută cu 
familiaritatea unei vechi prietene, înainte să-l salute pe Lucius. 

Dând din cap și zâmbind la flecăreala monotonă a doamnei 
Moffat, Katrina rămase cu ochii aţintiţi la cei trei şi când Lucius 
ridică privirea spre ea, fu incapabilă să se uite în altă parte. 

— Uite-l pe Lucius, remarcă doamna Moffat, o femeie care 
întotdeauna enunta garantat evidentul. Și cine e frumoasa cu 
care a venit? Vine spre noi. O prietenă veche, draga mea? 

Un dușman de moarte, se gândi Katrina și schiţă un zâmbet 
slab pe faţa albă ca varul. 

Fata se opri în faţa ei, îi zâmbi doamnei Moffat și se 
întoarse spre Katrina. 

— Nu te-ai schimbat deloc, Katie. Nu-ţi aduci aminte de 
mine? Verişoara Mary, care se cățăra în copaci cu tine și cu 
Lucius în vacantele de vară? 

Ochii frumoși ai Katrinei se făcură mari și gura i se deschise 
pe nesimţite. 

— Dumnezeule, Mary! Nu erai în Canada? 

— Nu, gâsculițo... râse ea. Iubitul meu soț e încă acolo, 
dar peste câteva săptămâni va fi transferat și m-a trimis înainte 
ca să găsesc o locuinţă. De două zile merg la Londra în 
căutarea unei case sau a unui apartament. Slavă cerului că 
Lucius a fost amabil și m-a ajutat. Sorbi din băutură și se 
strâmbă puțin. Am auzit că Virginia s-a căsătorit. Trebuie să-i 
urez toate cele bune. E la fel de răsfăţată cum era pe vremuri? 
Tu şi Lucius când vă căsătoriţi? L-am întrebat mai devreme, 
când ne-am întâlnit la Oxford, dar face pe neștiutorul. E 
secret? Se uită la mâna stângă a Katrinei. Unde e faimosul 
safir al familiei? Ochii îi zburară pe chipul Katrinei. Ce-ai pățit 
la deget? 

— Oh, m-am ars; nu e grav, dar n-am putut suporta inelul. 
Katrina scoase gogoașa destul de ciudat, așa că roșşi 
instantaneu. Ai găsit până la urmă o locuinţă? 

— Da, slavă Domnului... m-am întâlnit ieri cu Lucius și am 
semnat contractul de închiriere sub atenta lui supraveghere și 
apoi am sărbătorit luând prânzul la Westbury. L-am sunat și pe 
Laurie şi e încântat; într-o săptămână o să fie aici. Mi-e dor de 
el. Mary zâmbi. Nu e rău după cinci ani, nu? Să-ţi mai spun 
ceva: în iulie o să avem un bebeluș! 

— Ce frumos! Oh, Mary, îmi pare tare bine că te revăd. Va 
trebui să vii să stai cu mine... 

— Cu voi amândoi, o corectă Mary. Uite că vine și Lucius, își 
croieşte drum spre tine. Ce aglomeraţie! 

Katrina se temuse să-l întâlnească faţă-n fată, dar n-ar fi 
trebuit să-și facă griji. Salutul lui fu exact cum trebuia, plin de 
afecţiune. Ba chiar îi zâmbi, doar că ochii lui o priveau cu 
răceală. 

— Te-ai tăiat la deget? întrebă cu indiferență și urmări cum 
se colorează din nou la față. 

— M-am ars, dar nu e nimic grav. De dragul lui Mary, reuși 
să afişeze un zâmbet. Mâine o să fie în regulă. 

Încercă să găsească ceva de spus. Lucius n-o ajuta, iar Mary 
se uita la ea cu un zâmbet slab și amuzat. „Oh, Dumnezeule, 
de-ar suna Lovelace!“, se rugă Katrina și suspină uşurată când 
doamna Ryder se îndreptă spre ea. 

— Draga mea, ai primit un mesaj de la majordomul tău: te 
roagă să te întorci acasă — nimic catastrofal, spune el, dar 
numai tu poţi să te ocupi de asta. 

Katrina avea expresia cuiva căruia tocmai i se oferise 
graţierea exact sub tăișul ghilotinei. 

— Oh, ce plictisitor! declară ea și ușurarea din glasul ei fu 
atât de pronunţată încât Lucius, privind-o cu ochii plini de 
amuzament, spuse sec: 

— Te conduc eu, dacă vrei, Katie. 

— Nu... oh, nu. Mulţumusc. Nu cred că e mare lucru. Ne 
vedem... Mary, sună-mă neapărat, bine? A fost minunat... 

Își luă rămas-bun de la doamna Ryder și dispăru. Slavă 
cerului că se terminase și considera că se descurcase destul de 
bine. Fusese inspirată să-și pună un plasture la deget. În timp 
ce conducea, se gândi la zilele care urmau. Erau o petrecere 
sau două la care, firește, fusese invitat și Lucius; va trebui să 
aibă o gripă sau ceva timp de câteva zile și până atunci nu va 

mai fi furios şi va putea să-și ceară scuze... opri în faţa ușii, 
dar nu cobori din mașină. Nu exista cale de ieșire, va trebui 
să-i spună adevărul și apoi Lucius va face cum va crede de 
cuviinţă. Slaba speranţă că poate o iubea şi el măcar puţin 
fu spulberată de amintirea ochilor lui reci. Cobori din 
mașină, apoi urcă la loc şi o duse în garaj, se întoarse agale 
spre casă. 

Cină, îl scoase pe Bouncer la plimbare și apoi se duse la 
culcare, însă își petrecu toată noaptea exersând ce-i va spune 
lui Lucius. Nu-și făcea griji decât să nu omită ceva. Va trebui să 
clarifice el totul după aceea. Nu avea nici o îndoială că va fi 
capabil de asta; întotdeauna rezolva toate problemele în 
locul ei. 

Se trezi târziu, cu ochii umflați și mai degrabă palidă, fără 
poftă de mâncare. Ieși la plimbare cu Bouncer și apoi, în 
virtutea unui impuls de moment, își luă hanoracul și porni pe 
cărarea care ducea la Stockley. Majordomul tocmai trecea pe 
hol când ea urcă scările și-i deschise ușa. Katrina îi spuse cu 
frenezie: 

— Nu te deranja să-l anunti că sunt aici, o să intru. 

Lucius trebuia să fie în birou. Katrina traversă holul 
urmată de Cobb, bătu superficial la ușă și intră. Lucius stătea 
la birou și administratorul lui de la fermă stătea în faţa lui. 
Ridică ochii exact în clipa în care intră ea, oprindu-se imediat 
după pragul ușii. 

— Îmi pare rău... nu ştiam că ești cu cineva. Părea 
disperată. 

Lucius se ridică în picioare. 

— Bună, Katie, spuse el cu blândeţe. Nu pleca. Îi înmână 
administratorului câteva hârtii. Ocupă-te de reparaţiile astea, 
Tim, şi află preţul furajelor pe care le-am comandat. O să 
lăsăm pe mâine restul. Când rămaseră singuri, spuse: te 
ascult, Katie. Nu vrei să iei loc? 

— Nu. La vederea lui, toate discursurile pregătite dinainte 
îi zburară din minte. Lucius, n-am ştiut că e Mary. Am crezut 
că era o femeie... femeia cu care te vei căsători. Îmi pare 
sincer rău că am fost atât de nesăbuită și că nu ţi-am dat șansa 
să spui nimic, dar n-ar fi contat, nu? Doar că nu vreau să mai 
continuu așa; e o încurcătură teribilă! Inspiră adânc. Nu 
m-am ars la deget, adăugă, de parcă ar fi avut o importanță 
majoră. Și de fapt am venit să-ţi spun că te iubesc de ceva 
timp, ceea ce face ca totul să fie foarte ciudat. Nu se mai uita 
la el, dar era o uşurare să mărturisească totul, exact aşa cum 
făcea când era mică. M-am gândit că dacă aș pleca o vreme... 
o am pe mătușa Edna, în Scoţia... Se opri, pentru că Lucius 
începuse să râdă. 

— Draga mea! Făcu înconjurul biroului și o cuprinse în 
brațe. Draga mea, iubito, din toate aberatiile astea, singurul 
lucru adevărat pe care l-ai spus e că mă iubeşi și, Dumnezeule! 
incepusem să cred că n-o s-o recunoști niciodată! Lasă 
rațiunea deoparte, iubito! Motivul pentru care am ieșit cu 
Virginia a fost să te văd mai des; motivul pentru care am 
sugerat să ne logodim ca să validăm balivernele ei a fost acela 
că mi s-a părut o oportunitate trimisă de sus să te pot aduce 
în stadiul psihic potrivit ca să te poţi îndrăgosti de mine. De 
altfel, în Grecia, chiar am crezut că am reușit. 

Îi luă mâna şi-i scoase plasturele de pe deget, apoi scoase 
inelul din buzunar și i-l potrivi la loc. 

— Eşti într-adevăr încântătoare și te iubesc, draga mea. Cred 
că te iubesc de când erai o fetiţă doar și te-am urmărit cum te 
transformi într-o femeie fascinantă. .. 

— Fascinantă? întrebă Katrina, uimită. 

— Fascinantă. Se aplecă s-o sărute. Am în buzunar un 
certificat special, ca să ne putem căsători când vrem. Vei purta 
rochia roz și pălăria cu trandafiri... arătai superb... 

Katrina zâmbi. 

— Da? Ai spus „trandafiri și șampanie“. 

Lucius o sărută din nou. 

— Sunt un romantic incurabil, iubito. 


Sfârşit 


